El manual del KMyMoney

# El manual del KMyMoney

## Per a la versió 5.2 del KMyMoney

Edwardes, Michael `<mte@users.sourceforge.net>`

Baumgart, Thomas `<ipwizard@users.sourceforge.net>`

Jones, Ace `<acejones@users.sourceforge.net>`

Bloomfield, Tony `<tonybloom@users.sourceforge.net>`

Wadley, Robert `<robntina@users.sourceforge.net>`

Strait, Darin `<darin.strait@ashdar-partners.com>`

Lum, Roger `<rogerlum@gmail.com>`

Ostroff, Jack `<ostroffjh@users.sourceforge.net>`

Traductor: Antoni Bella
Revisor: Josep M. Ferrer
revisió 5.2.0 (1 de desembre de 2024)

Dret de reproducció © 2000-2024 L'equip de desenvolupament del KMyMoney

Avís legal

El KMyMoney, el gestor de les finances personals, creat per la comunitat KDE.

Aquest manual documenta la versió 5.2 del KMyMoney.

Capítol 1. Introducció
Introducció

# Capítol 1. Introducció

revisió 5.2.0 (1 de desembre de 2024)

## Què és el KMyMoney?

El KMyMoney és un gestor de finances personals de KDE. Permet als usuaris realitzar un seguiment acurat de les seves finances personals en proporcionar una àmplia gamma de característiques i eines financeres.

Els objectius principals del projecte són:

- Paritat de característiques. El KMyMoney té la intenció de proporcionar totes les característiques importants que es troben en els gestors de finances personals disponibles comercialment. Tot i que cada llançament del KMyMoney s'acosta cada vegada més a aquest objectiu, encara queda feina per a fer.

- Facilitat d'ús. El KMyMoney s'esforça per a ser el gestor de finances personals de codi obert més fàcil d'emprar, especialment per a l'usuari sense coneixements tècnics.

- Correcció. Basat en els principis de comptabilitat de doble entrada totalment provats, el KMyMoney garanteix que les vostres finances es mantinguin en l'ordre correcte.

Què no és el KMyMoney
Què no és el KMyMoney

## Què no és el KMyMoney

Com a gestor de finances personals, el KMyMoney no està dissenyat per a adaptar-se a les necessitats d'un negoci. Una empresa petita podria trobar les funcionalitats suficients per a utilitzar el KMyMoney, però les característiques com ara els comptes a cobrar i els comptes a pagar no estan admeses directament. Com més gran sigui el negoci, menys probabilitats de trobar que el KMyMoney satisfarà les seves necessitats de gestió financera. La majoria, si no totes les dades necessàries per a una empresa petita, com per exemple els informes amb finalitats d'auditoria i fiscalitat, són presents, però pot ser que hagi de ser extreta utilitzant diversos informes i després processada i muntada en els formats requerits. A més, seria possible crear clients, proveïdors, documents o altres característiques a través de connectors.

El KMyMoney no és simplement un clon de qualsevol dels programes de finances personals disponibles comercialment. Encara que moltes de les característiques presents en el KMyMoney es poden trobar en altres aplicacions similars, el KMyMoney s'esforça a presentar una visió individual i única de les vostres finances.

Capítol 2. Què hi ha de nou en aquest llançament
Què hi ha de nou en aquest llançament

# Capítol 2. Què hi ha de nou en aquest llançament

revisió 5.2.0 (1 de desembre de 2024)

## Correcció d'errors i millores a les funcionalitats

Com a cada llançament, l'equip de desenvolupament del KMyMoney continua treballant de valent per a fer cada versió sigui millor i més fàcil d'emprar en tots els sentits. S'han corregit molts errors des del llançament estable anterior 5.1.3; s'han fet millores funcionals en diverses àrees del programa; però els principals canvis notables des de les sèries de llançament 5.1 són al llibre major: més detalls a continuació.

La conversió de l'ús de les biblioteques anteriors de KDE als Frameworks del KDE es va completar bàsicament en els primers llançaments de 5.1.x, amb gran part d'aquest treball entre bastidors i no directament visible per a l'usuari final. L'aspecte i el comportament general hauria de continuar sent estable, encara que es poden notar alguns canvis menors. A més, l'equip ha començat a fer canvis per a donar suport a la conversió a les biblioteques Qt6 i KDE6, que ja han començat a reemplaçar les Qt5 i KDE5. Amb tots aquests canvis, la funcionalitat bàsica del programa continua sent la mateixa, a part de les correccions d'errors, millores i addicions intencionades.

A les versions anteriors, aquesta secció del manual inclou una llista de moltes correccions d'errors específics i millores funcionals. No obstant això, en lloc de duplicar aquesta informació, la trobareu directament en el Changelog.

Les sèries 5.0.x i 5.1.x incloïen alguns canvis que necessitaven ajustos per part de l'usuari, si s'actualitzaven des de la versió 4.8.x o anteriors. No obstant això, esperem que la majoria dels usuaris hagin convertit a la 5.1.x per ara. En concret, no caldrien ajustos necessaris per als usuaris que converteixin de la 5.1.x a la 5.2. Si per alguna raó encara esteu utilitzant la versió 4 del KMyMoney, se us anima molt a actualitzar, ja que cada vegada és més difícil per a l'equip proporcionar ajuda per a versions molt antigues.

Actualitzacions a aquest manual
Actualitzacions a aquest manual

## Actualitzacions a aquest manual

Aquesta secció solia presentar alguns detalls relacionats amb la manca d'una actualització completa del manual de 4.x a 5.x. Com que el manual s'ha actualitzat completament per al 5.2, aquesta secció ja no és necessària.

Capítol 3. Aprofitant el KMyMoney al màxim
Aprofitant el KMyMoney al màxim

# Capítol 3. Aprofitant el KMyMoney al màxim

(joe1011010), Joe `<joe1011010_km@users.sourceforge.net>`

Ostroff, Jack `<ostroffjh@users.sourceforge.net>`

revisió 5.2.0 (1 de desembre de 2024)

### Ajudeu a millorar aquest manual

Aquesta i les seccions següents no han tingut actualitzacions significatives des de les primeres versions del KMyMoney. Encara que els fonaments de la comptabilitat no han canviat amb el pas dels anys, i no hi ha res inexacte o enganyós aquí, hi ha hagut peticions d'actualitzar aquesta àrea. Si teniu algun suggeriment o idea específica per a això, l'autor vol escoltar-vos, a través d'una de les rutes llistades a la pàgina de suport https://kmymoney.org/support.html al lloc web kmymoney;

Mentre que gran part del KMyMoney podria ser obvi per a un usuari novell, i podríeu seguir endavant, fent clic en alguns botons i omplint algunes dades, després d'un temps, podríeu decidir que ho heu fet malament i voleu començar de nou, fins i tot si heu llegit la documentació de cada part del KMyMoney.

Obtindreu un sistema més eficient i eficaç i un ús molt millor del vostre temps si primer passeu una mica de temps planejant com utilitzareu el KMyMoney, de manera que seguiu els passos indicats aquí. Això pot semblar molt senzill, i de fet, és senzill, però prendre el temps per a assegurar que la vostra comprensió de com funcionen les coses és la mateixa que la del KMyMoney gairebé segur que us estalviarà temps més tard.

## Comptabilitat bàsica

Imagineu els vostres diners com boles o fesols, i per a evitar que rodin i es perdin, els deseu en una caixa o pot. La comptabilitat o tenidoria de llibres, és el procés de comptar i fer un seguiment dels fesols al pot, o més important, a diversos pots.

Teniu alguns diners al pot marcat com «Efectiu». Compreu alguns productes, de manera que traieu alguns fesols d'aquest pot i els col·loqueu en un altre marcat com «Proveïdor». El proveïdor us lliurarà alguns béns a canvi de diners en efectiu, de manera que els traieu del pot marcat com «Proveïdor» i els col·loqueu en el pot marcat com «Productes».

Els productes tenen un valor (el preu que heu pagat), de manera que encara teniu la mateixa quantitat de fesols, alguns que representen efectiu i altres que representen béns.

En aquest cas tindreu dos moviments de fesols o operacions. Cada operació necessita dues entrades, una per a treure els fesols i una altra per a posar-los. Això s'anomena «comptabilitat de doble entrada». El registre de les operacions es realitza en un «Llibre major». Cada pot es coneix com un «Compte» o «Codi comptable».

Ara preneu alguns béns i els doneu a un client, el qual us donarà una mica d'efectiu a canvi. Els béns valien alguns fesols i, amb sort, el client ens n'ha donat de més, així que hem obtingut guanys. Per a simplificar-ho, els fesols del pot Béns tornen com a Efectiu, però podem desglossar-ho com el «Cost dels béns venuts» i «Benefici». Aquesta operació té tres entrades; s'ha desglossat una banda de la «doble entrada».

Això es tractarà més endavant amb més detall en aquest manual a la secció sobre operacions desglossades.

### Definir els comptes (registres personals)

La majoria dels comptes, o pots, com s'ha descrit anteriorment, representen una mesura del nostre «Patrimoni». L'efectiu i els béns representen els nostres «Actius», que també inclouen qualsevol quantitat que algú ens deu per béns que els vam proporcionar o diners que els hem prestat. Els diners que devem als altres, p. ex. si no havíem pagat als nostres proveïdors, són els nostres «Passius». Aquests comptes són transferibles a efectiu i tenen un valor.

Qualsevol pot que no es pugui valorar serà «Ingressos» o «Despeses». La nostra factura telefònica (o la companyia telefònica a qui paguem la factura) no es pot valorar, sabem quant hem pagat, però no quant han pagat els altres. Sabem quant ens ha pagat el nostre patró/ona, però no sabem quant li ha pagat a ningú més o quants diners els queda per a pagar-nos el mes vinent. Tot i que no podem determinar un valor real per a aquests pots, és útil fer un seguiment de quant hem posat o tret de cadascun d'ells.

En alguns casos, un proveïdor és un «Passiu», en altres és una «Despesa». Aquesta és una cosa que hem de considerar i decidir per a cada cas. De la mateixa manera, podreu establir un préstec com un Passiu, en particular si transferiu els diners al vostre compte bancari, però podria ser una Despesa si fos per a comprar alguns mobles.

Penseu com voleu seguir i analitzar els vostres ingressos i despeses. Això us ajudarà a decidir com configurar-los al KMyMoney.

Finalment, considereu si ho voleu tot en un conjunt de comptes, o dos o més. Això pot dependre del marc legal d'on visqueu o de com voleu analitzar les coses. Cada conjunt de comptes es manejaria per separat.

### Definir els comptes (registres comercials)

Existeixen similituds amb la configuració dels comptes per a ús personal, però hi ha consideracions addicionals, que inclouen pautes i requisits legals. El KMyMoney no aborda explícitament cap d'aquests problemes, ja que ha estat dissenyat com un gestor de finances «personals». A més, aquests problemes addicionals no s'aborden en aquest manual, però haureu de tenir-los en compte si intenteu emprar el KMyMoney per a un negoci.

Assignació de les vostres finances al KMyMoney
Assignació de les vostres finances al KMyMoney

## Assignació de les vostres finances al KMyMoney

Per tant, recopileu els vostres documents financers recents i exploreu les seccions següents per a obtenir més informació sobre com podeu assignar les finances pròpies a cadascuna de les àrees diferents del KMyMoney. Tingueu en compte que cadascuna d'aquestes seccions es presenta amb més detall en els capítols posteriors d'aquest manual.

### Comptes

Un «compte» en el KMyMoney representa un dels «pots» de la secció anterior: pot ser qualsevol lloc que tingui els vostres diners i possessions que voleu controlar. Generalment, creeu un compte al KMyMoney per a representar cada compte diferent que tingueu a la «vida real», sigui amb un banc o una altra institució financera, o una botiga, o fins i tot només amb els diners en efectiu de la cartera. Hi ha diversos tipus de comptes disponibles, que representen diferents tipus de llocs que poden estar els diners.

Les operacions (que es descriuran amb més detall més endavant) es creen per a indicar els diners que es mouen dins o fora d'un o més comptes.

Com es descriu a continuació, els comptes poden tenir diners que són en realitat vostres (actius) o diners que deveu (passius). Els passius es poden pensar com a pots màgics, que es poden prendre mongetes fins i tot si no hi ha realment cap mongeta allà, però que finalment cal reemplaçar.

#### Comptes: Actiu

Hi ha múltiples tipus de comptes d'Actiu. Tots són essencialment el mateix, guarden els vostres diners, però hi ha algunes diferències en els detalls de com els diners entren i surten dels diferents tipus de comptes.

Compte corrent

  Compte corrent bancari estàndard.

Estalvis

  Compte d'estalvis bancari estàndard.

Efectiu

  Diners a la butxaca o a la cartera o en un pot o caixa a la prestatgeria o sota el llit.

Préstec

  Préstecs que li feu a algú altre.

Inversió

  Els diners que invertiu.

Actiu

  Immobles, col·leccions, etc.

#### Comptes: Passiu

Aquests comptes representen els vostres deutes i diners que deveu a altres.

Targeta de crèdit

  Compte de targeta de crèdit estàndard.

Préstec

  Préstecs que us han fet, hipoteques, etc.

Passiu

  Qualsevol altra cosa que deveu que no s'ajusti als altres tipus de comptes de passiu.

### Institucions

Aquestes representen institucions financeres, com bancs o botigues o corredors d'inversió. Es poden utilitzar per a agrupar comptes, i poden mostrar el valor total de tots els comptes dins d'aquesta institució. Aquestes no han de reflectir les organitzacions reals, sinó que són per a la vostra comoditat en l'agrupació dels vostres comptes. El seu ús és totalment opcional.

### Categories

Una categoria és un tipus especial de compte utilitzat internament pel KMyMoney per a fer un seguiment dels ingressos i les despeses. Aquests comptes no són gestionats, perquè com s'ha esmentat anteriorment, no tenen valors reals, i mostren només el que heu obtingut d'ells o hi heu contribuït. Cada categoria mostra el valor total de les operacions que l'esmenten. El principi de comptabilitat de doble entrada requereix que cada operació inclogui una categoria o un compte de transferència. Això també s'explicarà amb més detall més endavant en el manual.

Les categories d'ingressos s'utilitzen com a llocs dels quals rebeu diners, i les categories de despeses representen destins per als quals gasteu diners. En rares ocasions, els diners poden fluir de la manera «equivocada», com obtenir un reemborsament per un sobrepagament d'una factura de subministraments.

#### Subcategories

Les categories es poden dividir en subcategories, però aquesta relació és principalment per a la vostra comoditat, i s'utilitza amb finalitat de visualització. La majoria de les vegades, els totals de les subcategories no s'inclouen en el total de la categoria de nivell superior, encara que hi ha informes específics i pantalles on es pot fer això.

### Etiquetes

Les etiquetes són molt similars a les Categories, ja que també són comptes sense gestionar que no tenen un valor. No obstant això, a diferència de les Categories, l'ús de les Etiquetes és completament opcional. Es poden fer servir per a agrupar operacions amb la finalitat de llistats.

### Beneficiaris

Un beneficiari (o pagador) representa algú o un grup al qual pagueu diners o el qual us paga diners. Igual que amb les etiquetes, no són gestionats, i no tenen un valor. Són principalment una comoditat per a poder informar de la quantitat de diners que heu enviat a algú o gastat en una botiga en particular. Aquests són opcionals per a la majoria de les operacions, però són necessaris per a les operacions planificades, que es descriuen a continuació. Es pot mostrar un historial d'operacions, amb categories, per a cada beneficiari.

### Operacions planificades

Quan les operacions es produeixen de manera regular, com ara els salaris o les factures de subministraments, aquestes es poden configurar segons un calendari. Les operacions es creen a partir de les planificacions. La següent operació programada, així com les que han vençut es poden mostrar a la pàgina d'inici.

Consells útils
Consells útils

## Consells útils

Quan inicieu el KMyMoney, la vista principal, o pàgina d'inici, mostra una visió general d'alt nivell de les vostres finances. Es divideix en diverses seccions, i es pot personalitzar el que mostren, i en quin ordre. A l'esquerra, hi ha icones per a cadascuna de les vistes principals. Cada vista és utilitzada pel KMyMoney per a presentar un tipus diferent de dades per a l'entrada o la revisió.

Llevat que guardeu els vostres diners a sota del matalàs o a sota de l'entarimat, probablement fareu ús d'una o més institucions on teniu comptes, les quals poden ser de crèdit o dèbit. Per a familiaritzar-vos amb la forma en què funciona el KMyMoney, escolliu un compte que vulgueu seguir amb el KMyMoney i seleccioneu l'element de menú Fitxer → Nou per a configurar un fitxer de dades.

Si heu utilitzat un altre gestor de finances personals, és possible que pugueu importar les seves dades al KMyMoney.

Si teniu alguns rebuts o despeses regulars en aquest compte, podeu anar a la vista de beneficiaris i introduir els noms dels pagadors i els beneficiaris involucrats; després aneu a la vista d'Operacions planificades i ompliu una Planificació nova per a cada operació recurrent. Si no heu introduït el beneficiari o pagador, el KMyMoney us oferirà l'oportunitat de fer-ho a la meitat en introduir la planificació.

Per a afegir altres operacions aneu a la vista de llibres majors; podreu afegir beneficiaris nous i categories en la mentre introduïu una operació o anant a Beneficiaris o Categories abans d'introduir l'operació.

Depenent de l'opció que trieu en configurar el fitxer de dades, probablement trobareu que les Categories predeterminades no coincideixen exactament amb les vostres necessitats; podreu suprimir amb facilitat les que sabeu que mai necessitareu i afegir les altres que necessiteu. Però quan introduïu una operació, només haureu d'escriure algunes lletres d'una categoria i el KMyMoney us oferirà una llista desplegable de les categories coincidents per a escollir-ne una.

Podreu afegir comptes diferents gestionats per institucions diferents; el preferit es mostrarà quan obriu el KMyMoney, però podreu canviar ràpidament a qualsevol dels altres.

Quan realitzeu un pagament, el KMyMoney determinarà quin hauria de ser el número de xec següent, suprimiu-lo si no realitzeu un pagament amb xec o editeu-lo si el primer xec que introduïu no és el número 1 del xec. De manera alternativa, podreu desactivar l'increment automàtic dels números de xec.

De tant en tant podríeu obtenir extractes del vostre compte des de les institucions que utilitzeu. Podreu conciliar els comptes del KMyMoney amb aquests extractes de manera que sabeu que teniu una representació precisa de l'estat actual de les vostres finances.

Si aneu a la vista d'Informes, hi ha diversos informes predeterminats. Per a personalitzar-los, obriu el més similar que preferiu i després seleccioneu «Nou» (no «Copia»). El podreu personalitzar segons les vostres necessitats i si voleu marcar-lo com un informe preferit si voleu.

Encara que el KMyMoney no està dissenyat per al seu ús en un context comercial, si esteu gestionant un negoci pel vostre compte i no necessiteu funcions de nòmina, podríeu trobar que el KMyMoney és prou personalitzable per a satisfer les vostres necessitats, especialment pel que fa a l'elaboració amb les característiques de pressupostos i previsions, i podreu exportar els vostres informes personalitzats mitjançant CSV a altres aplicacions.

Connectors
Connectors

## Connectors

Tot i que no és necessari un coneixement detallat dels connectors per a utilitzar el KMyMoney, és útil una comprensió bàsica, ja que el concepte s'esmenta en molts llocs al llarg d'aquest manual. Quan es va dissenyar originalment el KMyMoney, totes les característiques i funcionalitats es van implementar dins del codi font del programa. A mesura que es van afegir més característiques i funcionalitats al programa, es va dissenyar un sistema de connectors, de manera que es podrien afegir funcionalitats addicionals d'una manera que no requeria la modificació de cap dels fitxers de codi font del nucli. Quan s'inicia el KMyMoney, es veurà en un directori específic per a qualsevol connector, i crearà el menú i les entrades de configuració adequades per a aquells que trobi.

Quan es van escriure els primers connectors, tot i que el seu codi font es va incloure amb el codi font complet del KMyMoney, no totes les distribucions del Linux® els van incloure en les versions que van compilar. Durant algun temps, el manual va incloure instruccions per a comprovar això i per a compilar-les vós mateix, si fos necessari. En aquest punt, moltes de les característiques bàsiques del KMyMoney s'han implementat com a connectors, i s'inclouen en totes les distribucions, així com a les versions del Windows®, macOS®, Appimage, i altres distribuïdes en el lloc web del KMyMoney.

Vegeu la secció Connectors al capítol Configuració per a més informació sobre la determinació de quins connectors estan instal·lats i actius, i com configurar-los.

Si voleu escriure el vostre propi connector per tal d'implementar una funció nova, com importar o exportar dades en un format personalitzat, haureu d'utilitzar un dels connectors importadors o exportadors existents com a exemple. Si ho feu, escriviu a la llista de correu dels desenvolupadors `(kmymoney-devel AT kde.org)`, en cas que algú ja hagi iniciat una tasca similar, i perquè el vostre treball pot ser d'interès per a altres usuaris.

Capítol 4. Emprar el KMyMoney per primera vegada
Emprar el KMyMoney per primera vegada

# Capítol 4. Emprar el KMyMoney per primera vegada

Edwardes, Michael `<mte@users.sourceforge.net>`

Ostroff, Jack `<ostroffjh@users.sourceforge.net>`

revisió 5.2.0 (1 de desembre de 2024)

## Executar el KMyMoney per primera vegada

### Les captures de pantalla poden ser diferents

Quan executeu el KMyMoney, podria ser que no es vegi exactament com a les captures de pantalla d'aquest manual. Molts detalls, com les lletres, colors i icones, es poden personalitzar, sigui utilitzant l'element de menú Arranjament → Configura el KMyMoney... o l'aplicació Arranjament del sistema de KDE, depenent del sistema operatiu o la distribució.

### La finestra principal

La finestra principal del KMyMoney consta de quatre parts principals

- A. La barra de menús

- B. La barra d'eines

- C. El selector de vistes

- D. La vista

El menú i la barra d'eines proporcionen accés a les característiques del KMyMoney i permeten crear un fitxer de dades nou, obrir un fitxer de dades existent o configurar com funcionarà el KMyMoney. La barra d'eines es pot configurar per a mostrar icones de les operacions que utilitzeu amb més freqüència.

Al costat esquerre de la finestra principal, el selector de vistes consisteix d'almenys onze icones amb etiquetes opcionals, depenent del programari proporcionat pel sistema, ja que algunes característiques es poden incloure o excloure quan es compila el programa. Es podrien afegir més icones mitjançant diversos connectors. En fer clic a una de les icones, la finestra de vista en el costat dret es carregarà amb la vista adequada de les dades financeres. Cada vista proporciona una representació única de la situació financera i permet veure o editar la informació que es mostra.

El selector de vistes pot contenir les icones següents

- Inici: un resum configurable de la situació financera actual (o una pàgina d'introducció quan no hi hagi obert un fitxer de dades.)

- Institucions: les institucions i comptes que es mostraran en una jerarquia.

- Comptes: els comptes es mostren en una jerarquia.

- Operacions planificades: pagaments, ingressos i transferències recurrents.

- Categories: comptes especials que proporcionen un mitjà perquè agrupeu les operacions associades.

- Etiquetes: comptes especials que proporcionen un mitjà addicional semblant a les categories perquè agrupeu les operacions associades.

- Beneficiaris: els beneficiaris, les persones o organitzacions a les quals pagueu o de les quals rebeu diners.

- Llibres majors: les operacions de cada compte.

- Inversions: resum de la cartera

- Informes: una col·lecció de visualitzacions diverses i personalitzables de les dades financeres.

- Pressupostos: els vostres pressupostos.

- Previsió: proporciona una previsió de saldos dels comptes i categories.

- Safata de sortida: una visualització proporcionada pel connector KBanking que proporciona retroalimentació dels processos en execució.

Recordeu que algunes d'aquestes poden no estar presents en el vostre sistema; depèn de com s'hagi configurat i construït la vostra còpia del KMyMoney.

Crear un fitxer nou
Crear un fitxer nou

## Crear un fitxer nou

El KMyMoney manté totes les dades sobre les vostres finances en un fitxer. Com s'ha indicat en Definir els comptes (registres personals), podreu mantenir més d'un conjunt de comptes, però les dades de cadascun es desaran a un fitxer separat, i el KMyMoney només pot tenir un fitxer obert alhora. Consulteu el capítol sobre Formats de fitxer per a obtenir més detalls sobre els fitxers de dades del KMyMoney.

A més d'aquest fitxer de dades amb totes les dades financeres d'aquest conjunt de comptes, el KMyMoney utilitza fitxers addicionals per a emmagatzemar dades relatives a la configuració i les preferències de visualització. La ubicació exacta d'aquests fitxers depèn del sistema operatiu o distribució específica.

Per a crear un fitxer nou, podeu seleccionar l'element de menú Fitxer → Nou o triar la icona neu de la barra d'eines. A més, si es mostra la pàgina de benvinguda principal, també podreu seleccionar el primer enllaç: «Comença i inicia els comptes».

El KMyMoney obrirà l'«Assistent de configuració del fitxer nou», el qual us guiarà a través del procés de creació del fitxer.

Qualsevol informació introduïda a la pàgina Dades personals només s'emprarà per a personalitzar el fitxer. Tots aquests camps són opcionals, així que podreu utilitzar el KMyMoney sense introduir cap informació ara. En el futur, aquesta informació podrà emprar-se en alguns informes i per a la banca en línia. Si el KMyMoney requereix qualsevol informació personal en futures versions i no la troba, se us demanarà que introduïu les dades rellevants en aquell moment.

En cas que es tingui una adreça emmagatzemada en el KAddressBook, el botó Carrega des de la llibreta d'adreces estarà habilitat i en prémer-lo s'importarà tota la informació al KMyMoney.

Un cop hàgiu completat la introducció de les dades, premeu Següent.

Si cal canviar qualsevol d'aquesta informació en el futur, podeu accedir a aquest formulari amb l'element de menú Fitxer → Dades personals....

El KMyMoney admet múltiples divises. Per a establir la divisa base (la divisa que feu servir dia a dia i que es farà servir per als informes), seleccioneu l'entrada apropiada des de la llista proveïda i premeu Següent. Se seleccionarà un valor predeterminat basat en la vostra configuració regional, però podeu triar fàcilment una moneda diferent, si és l'apropiada per a la vostra situació.

En aquest exemple, s'ha seleccionat el dòlar nord-americà com la divisa base.

Després de clicar Següent, la pàgina següent permet crear un compte inicial. Per a l'usuari típic del KMyMoney, aquest és un compte corrent.

Introduïu el nom del compte i un possible compte o número de referència assignat per la institució que gestiona el compte. El nom és arbitrari, i és simplement com el compte es referenciarà i mostrarà al KMyMoney. Introduïu la data d'obertura del compte i el saldo d'obertura del compte. Per exemple, si voleu utilitzar el KMyMoney per a gestionar totes les vostres finances a partir del 01/01/2008, després introduïu el saldo del compte al començament d'aquesta data. El número possiblement es pot obtenir d'un extracte en paper. També podeu introduir el nom i el codi bancari de la institució. Aquest últim, conegut com el número de ruta (routing number) en els EUA. O el codi de classificació (sort code) en el Regne Unit, és opcional i només es requereix per motius bancaris en línia, però també pot ser útil en importar extractes bancaris en alguns dels formats admesos (OFX, QFX.)

En cas que no vulgueu configurar un compte inicial o no tingueu un compte corrent, només cal que desmarqueu la casella de selecció.

Un cop acabat, premeu Següent per a continuar.

Trieu el país apropiat i la/es plantilla/es del compte. Cada plantilla proporciona un conjunt diferent de categories per a organitzar les finances. Es poden seleccionar múltiples plantilles, fins i tot de diferents països, utilitzant una combinació de Ctrl i Maj juntament amb el botó esquerre del ratolí. La jerarquia del compte que es configura es mostrarà a una part de la vista prèvia de l'assistent. En cas que no pugueu trobar una plantilla que s'adapti a les vostres necessitats, no seleccioneu cap plantilla en aquest moment, i podreu configurar manualment les categories més endavant.

Un cop hàgiu acabat amb la selecció de la plantilla, premeu Següent per a continuar.

Aquesta és la pàgina final de l'assistent. Si seleccioneu la casella de selecció «Configura les preferències després de finalitzar l'assistent», es mostrarà el diàleg de configuració de l'aplicació després d'haver completat l'assistent de configuració del compte.

En aquest punt, en fer clic a «Finalitza» s'iniciarà el diàleg «Desa l'emmagatzematge com a...», on triareu el tipus d'emmagatzematge (XML, possiblement amb encriptatge, o SQL) i especificareu els detalls d'aquest mètode d'emmagatzematge, com ara el nom de fitxer i la ubicació o els detalls de la base de dades SQL. Vegeu els capítols Formats de fitxer i Formats de fitxer per a més informació sobre cada tipus d'emmagatzematge.

Crear comptes
Crear comptes

## Crear comptes

Hi ha diverses maneres de crear un compte:

Utilitzant el menú

  Per a crear un compte utilitzant el menú, seleccioneu l'element de menú Comptes → Compte nou.

Utilitzant la vista dels comptes

  Per a crear un compte utilitzant la vista dels comptes, feu clic a la icona Comptes en el selector de vistes per a mostrar la vista dels comptes. Feu clic dret sobre la icona de l'arbre d'Actiu o la icona de l'arbre de Passiu en la visualització i seleccioneu Compte nou al menú emergent. L'arbre d'Actiu conté tots els comptes que són actius, com els estalvis i les inversions. L'arbre de Passiu conté els comptes que representen diners que deveu, com préstecs i targetes de crèdit. Aquests i tots els altres tipus de compte es debaten amb més detall al Capítol de comptes.

Utilitzant la barra d'eines

  Si es mostra el botó Compte nou... a la barra d'eines, hi podreu fer clic per a crear un compte.

### Suggeriment

Recordeu que el KMyMoney utilitza els menús contextuals a tota l'aplicació. Si us trobeu encallat mirant de descobrir com fer alguna cosa, intenteu fer clic amb el botó dret del ratolí en el lloc on esperaríeu veure una característica.

La creació d'un compte nou per a qualsevol dels mètodes anteriors obrirà l'Assistent de compte nou. Aquest assistent us portarà pas a pas a través del procés de creació d'un compte, reunint la informació requerida en cada pas. Per a navegar per les pàgines, feu clic als botons Següent i Enrere. Es pot trobar una descripció completa de creació de comptes a la secció Comptes.

Ara que hi ha un o més comptes en el KMyMoney, el resum del vostre compte es mostrarà a la vista principal. Podreu crear operacions manualment a la vista Llibres majors, o configurar operacions automàtiques mitjançant la vista Planificacions.

Operacions planificades
Operacions planificades

## Operacions planificades

Una operació planificada, anomenada a vegades una planificació o operació recurrent, és una operació que ocorre una o més vegades en un interval específic durant un cert període de temps. Un exemple típic és el vostre xec de pagament que rebeu cada mes o setmana, o una factura de subministrament que pagueu cada mes. En lloc d'haver d'introduir els detalls de l'operació cada vegada que us paguen, podreu instruir al KMyMoney perquè creï una planificació que introdueixi una operació quan us paguin.

Per a mantenir les planificacions, feu clic a la icona d'operació planificada al selector de vistes.

Categories
Categories

## Categories

Per a mantenir les categories, feu clic a la icona Categories al selector de vistes.

Trobareu una descripció completa d'aquest tema a la secció Categories.

Etiquetes
Etiquetes

## Etiquetes

Per a mantenir les etiquetes, feu clic a la icona Etiquetes
al selector de vistes.

Trobareu una descripció més detallada d'aquest tema a la secció Etiquetes.

Beneficiaris
Beneficiaris

## Beneficiaris

Per a mantenir els beneficiaris, feu clic a la icona Categories al selector de vistes.

Trobareu una descripció més detallada d'aquest tema a la secció Beneficiaris.

Importació de dades financeres des d'altres aplicacions
Importació de dades financeres des d'altres aplicacions

## Importació de dades financeres des d'altres aplicacions

Si actualment feu servir una altra aplicació de gestió financera, segurament el KMyMoney pot importar moltes o totes les dades d'aquest programa, sempre que es puguin exportar o desar en un format que el KMyMoney entengui. El més habitual és el format d'intercanvi ràpid (QIF -Quicken Interchange Format-). La majoria dels programes financers poden exportar a aquest format, tot i que els diferents mètodes d'exportació de QIF no s'analitzaran aquí per a abreujar.

Trobareu una descripció completa sobre importar dades en aquest format a la secció Importar QIF.

A més d'importar fitxers en format QIF, el KMyMoney pot obrir directament fitxers de dades utilitzats pel fitxer GnuCash.

Cercar operacions
Cercar operacions

## Cercar operacions

El KMyMoney proporciona una eina útil i potent per a la cerca d'operacions en forma de diàleg de cerca.

El diàleg de cerca es pot obrir des de la barra d'eines utilitzant la icona Cerca o seleccionant l'element de menú Edit → Cerca una operació.

Trobareu una descripció completa d'aquest tema a la secció Cercar.

Conciliació
Conciliació

## Conciliació

En algun moment, voldreu conciliar els vostres registres i detalls d'un compte amb el compte real per a assegurar que coincideixin. Això es fa generalment comparant el compte del KMyMoney amb un extracte imprès o electrònic del compte emès per la institució, com ara el banc, la targeta de crèdit, el préstec o qualsevol altre extracte. La conciliació implica aparellar el que heu introduït, específicament les operacions des de la conciliació anterior, amb el que l'extracte llista. Si es troba alguna discrepància, vós o la persona que va crear l'extracte ha comès un error.

Per a conciliar un compte, primer seleccioneu el compte, sigui des de la vista Comptes o des de la vista Llibres majors. Després, feu clic a la icona Concilia a la barra d'eines si és visible, o seleccioneu l'element de menú Compte → Concilia.

Trobareu una descripció més detallada d'aquest tema a la secció Conciliació.

Còpia de seguretat
Còpia de seguretat

## Còpia de seguretat

Ara que heu creat alguns comptes i introduït les operacions, és una bona idea fer una còpia de seguretat. A causa que el fitxer utilitzat pel KMyMoney és un fitxer estàndard del Linux® (o fitxer macOS® o Windows®, depenent del sistema operatiu), podreu copiar-lo a una altra ubicació per a fer una còpia de seguretat o utilitzar el diàleg proporcionat pel KMyMoney. L'ús del diàleg és el mètode preferit per si el KMyMoney alguna vegada comença a fer servir altres formats de fitxer, com SQL, llavors seria molt més difícil copiar el fitxer manualment.

Per a fer una còpia de seguretat del fitxer mitjançant el KMyMoney, seleccioneu l'element de menú Fitxer → Còpia de seguretat i introduïu la carpeta on voleu desar-lo. Si primer necessiteu muntar la carpeta i teniu els privilegis suficients, marqueu la casella de selecció anomenada Munta aquesta carpeta abans de realitzar una còpia de seguretat i feu clic a D'acord.

El fitxer es desarà a la carpeta especificada amb la data actual adjunta al nom del fitxer perquè sigui fàcil veure la data en què es va realitzar la còpia de seguretat del fitxer.

Per a més detalls sobre el format real del fitxer de dades, i el procés de còpia de seguretat, vegeu els Formats de fitxer.

Llançar el KMyMoney
Llançar el KMyMoney

## Llançar el KMyMoney

En general, llançareu el KMyMoney des d'una icona o un menú d'inici del vostre gestor de finestres o entorn d'escriptori. En aquest cas, el comportament predeterminat és que el KMyMoney obrirà l'últim fitxer que tenia obert. No obstant això, en algunes circumstàncies, voldreu o necessitareu llançar el KMyMoney des de la línia d'ordres.

Per a obtenir una descripció completa de totes les opcions disponibles de la línia d'ordres, vegeu la pàgina man del KMyMoney. No obstant això, hi ha dos casos especials que descrivim aquí.

kmymoney -n. L'opció `-n` li indica al KMyMoney que no obri l'últim fitxer que tenia obert. Això pot ser útil si el programa es bloqueja a l'inici.

kmymoney <camí al fitxer>. Donar-li al KMyMoney un nom de fitxer a la línia d'ordres li indicarà que obri aquest fitxer en lloc de l'últim fitxer que tenia obert. Podreu emprar el nom de qualsevol fitxer vàlid del KMyMoney, com es descriu en el capítol sobre Formats de fitxer. A més, això es pot fer servir per a importar un fitxer del GnuCash.

Com moure el KMyMoney a un altre ordinador
Com moure el KMyMoney a un altre ordinador

## Com moure el KMyMoney a un altre ordinador

### Moure les dades

Si teniu un ordinador nou, serà molt fàcil moure les dades. De fet, tot el que haureu de fer és copiar el vostre fitxer de dades del KMyMoney. El nom del fitxer es mostra a la barra de títol quan s'està executant el KMyMoney; generalment acaba en `.kmy`. La primera vegada que executeu l'aplicació a l'ordinador nou, haureu d'indicar-li on heu col·locat el fitxer de dades, sigui executant des de la línia d'ordres o des de l'element de menú Fitxer → Obre.... Fins i tot s'hauria de poder moure entre els sistemes Windows®, Mac® OS i Linux®.

Si heu encriptat el fitxer de dades, assegureu-vos que el programari i les claus apropiades també s'hagin configurat a l'ordinador nou.

Si les dades estan en una base de dades SQL, consulteu la documentació del programari de la base de dades per a obtenir orientació sobre com migrar les dades.

Recordeu que això assumeix que heu instal·lat la mateixa versió del KMyMoney a l'ordinador nou que estàveu executant a l'ordinador anterior. La instal·lació d'una versió més nova també hauria de ser segur, però haureu de tenir en compte qualsevol problema relacionat amb aquesta actualització. Qualsevol d'aquests problemes hauria d'estar anotat en les notes de la versió per a la versió nova.

### Moure la configuració

Si només moveu el fitxer de dades a la màquina nova, com es descriu a la secció anterior, el KMyMoney funcionarà correctament, però haureu perdut qualsevol opció de configuració que hàgiu canviat de la configuració predeterminada del sistema anterior. Per a mantenir aquestes opcions, també caldrà copiar el fitxer de configuració. Aquest fitxer s'anomena `kmymoneyrc`. La ubicació d'aquest fitxer depèn del sistema operatiu i la distribució. En un sistema Linux®, aquest estarà a `.config` dins de la carpeta d'inici. Si esteu migrant des d'una versió anterior del KMyMoney 5.0 o posterior, la ubicació anterior era `.kde4`.

#### Moure la configuració dels connectors

Si heu executat algun connector del KMyMoney, com l'importador o exportador CSV, també es podria haver creat un fitxer de configuració en aquesta mateixa carpeta, com `csvimporterrc` o `csvexporterrc`. Aquests fitxers també s'hauran de copiar a l'ordinador nou.

Igual que el fitxer de dades principal, això assumeix la mateixa versió del connector als dos ordinadors. Les actualitzacions generalment seran segures, però si la funcionalitat del connector ha canviat molt, és aconsellable provar amb cura emprant el fitxer de configuració anterior, per tal d'assegurar-se que el connector es comporta com espereu. Per descomptat, això s'aplica fins i tot quan s'actualitza la versió de KMyMoney en un PC individual.

Recordeu que en actualitzar des d'una versió anterior a la versió 5.0 o superior, que ha canviat la ubicació dels fitxers de plantilla emprats pel connector per a imprimir xecs. Per a més detalls, consulteu les notes de la versió o el lloc web del projecte.

### Nota

Aquestes instruccions són únicament per a moure les opcions del KMyMoney. No obstant això, hi podria haver elements importants que desa el KDE i no el KMyMoney, com les contrasenyes emmagatzemades en un clauer. Moure altres parts de la configuració del KDE està més enllà de l'àmbit d'aquest manual, encara que molts dels fitxers rellevants també s'emmagatzemen sota la `$KDEHOME`.

Com obtenir ajuda / contactar amb els desenvolupadors / informar dels errors
Com obtenir ajuda / contactar amb els desenvolupadors / informar dels errors

## Com obtenir ajuda / contactar amb els desenvolupadors / informar dels errors

Atès que els canals de suport canvien amb el temps, podeu consultar la Pàgina de suport al lloc web del KMyMoney la informació més actualitzada sobre com obtenir ajuda sobre el KMyMoney.

Si simplement teniu preguntes sobre l'ús del KMyMoney, voleu confirmar que enteneu com funciona l'aplicació, o necessiteu ajuda per a esbrinar la millor manera de gestionar una situació financera concreta, considereu utilitzar una de les fonts d'informació, fòrums, llistes de correu o canals de xat que figuren a l'enllaç anterior.

### Com contactar amb els desenvolupadors

Per a preguntes o comentaris generals sobre el KMyMoney, hi ha una llista de correu d'usuaris `(kmymoney AT kde.org)` amb més detalls aquí. Aquesta llista és adequada per a preguntes i debats generals. També hi ha una llista de correu dels desenvolupadors `(kmymoney-devel AT kde.org)` amb més detalls aquí. Aquesta llista està destinada a debats més tècnics. Atès que les respostes sovint s'envien només a la llista, és possible que no rebeu cap resposta llevat que us subscriviu a la llista abans d'enviar la pregunta.

Tingueu en compte que els desenvolupadors generalment controlen els diversos canals de contacte esmentats anteriorment, de manera que el contacte directe per correu electrònic rarament és necessari. No obstant això, estem encantats d'escoltar les vostres experiències utilitzant el KMyMoney per qualsevol canal que preferiu.

### Informar dels errors

Per a informar d'un error, utilitzeu la interfície proporcionada pel KMyMoney seleccionant l'element de menú Ajuda → Informeu d'un error i completant la informació requerida. No obstant això, en cas que es tingui dificultats amb aquest mètode, podreu informar-ne (presentar una llista de desitjos o una sol·licitud de millora) directament al lloc web d'informes d'error del KDE. Els informes s'hauran de presentar per al producte «kmymoney».

En qualsevol cas, abans d'informar d'un error, llegiu les directrius a continuació. Seguir-les farà que sigui més probable que els desenvolupadors puguin identificar ràpidament el problema sense haver de demanar-vos més informació. També intenteu assegurar-vos que el que esteu informant realment sigui un error (o una sol·licitud de llista de desitjos/millora). Si les coses simplement no funcionen de la manera que espereu, o necessiteu ajuda utilitzant alguna característica del KMyMoney, si us plau, utilitzeu un dels canals de suport alternatius que s'enumeren a dalt.

#### Escriure informes d'error d'alta qualitat

Encoratgem als usuaris a prendre un temps addicional per a escriure informes d'error d'alta qualitat abans d'enviar-los. Això reduirà l'esforç desaprofitat per ambdues bandes, ja que l'informant i el desenvolupador que ho arreglarà intercanviaran correus electrònics fins que aquesta informació estigui realment al seu lloc.

Eli Goldberg va escriure unes directrius per a la redacció canònica dels errors, disponible a https://issues.apache.org/bugwritinghelp.html. En general, estareu ben servit seguint les directrius i consells d'aquesta pàgina. A sota es repeteixen alguns d'aquests punts:

Incloure la informació del vostre sistema. L'element de menú Ajuda → Informeu d'un error ho completarà automàticament, però si preferiu no fer servir aquesta interfície, hi ha diversos elements que haureu d'incloure a l'informe. Ens caldrà saber quin sistema operatiu utilitzeu (Linux®, Mac® OS o Windows®), la versió del KDE així com la versió del KMyMoney que esteu executant, i la versió de Mac® OS o Windows®, o el nom i la versió de la distribució de Linux® amb la versió del nucli. Aquesta informació és extremadament important, ja que molts errors (així com comportaments mal identificats com a errors) depenen del sistema operatiu.

Incloure una traça inversa per a les fallades. La traça inversa sovint és la peça d'informació més útil per a resoldre fallades.

Intentar reproduir-lo. Feu-nos saber si ho heu pogut fer. És útil saber si l'error només va ocórrer una vegada i no s'ha pogut aconseguir que torni a passar o si passa sempre o si passa algunes vegades però no altres.

Incloure els passos específics. Aquest és un informe d'error: «I entered a transaction, and KMyMoney crashed.» Un informe d'error molt millor és: «Using the transaction form, I entered a new transaction in my Credit Card account. I selected the Transfer tab, entered an amount, then changed to the Deposit tab, and back to the Transfer tab. When I returned to the Transfer tab, KMyMoney crashed. This bug is fully reproducible for me.»

Expliqueu-nos què esperàveu quan ha succeït. En alguns casos, això és obvi, però en errors més subtils, de vegades veureu un informe d'error on no és obvi el que l'informant esperava que passés. Heu de dir sempre què creieu que hauria d'haver succeït, així com què ha passat.

Considereu executar-lo amb la depuració habilitada. En compilar una versió configurada amb `--enable-debug=full`, podreu assegurar-vos que es generen les millors traces inverses possibles. Si trobeu una fallada, executeu el KMyMoney de nou des de «gdb» i reproduïu la fallada. Quan es bloquegi, escriviu «bt» per a generar una traça inversa.

Executar d'aquesta manera és una mica més difícil, de manera que no esperem que tots els usuaris ho facin. No obstant això, si esteu interessat a ajudar al KMyMoney a ser el més estable possible, aquesta és la millor manera de trobar l'error en el codi i enviar un pedaç.

Capítol 5. Institucions
Institucions

# Capítol 5. Institucions

Lum, Roger `<rogerlum@gmail.com>`

Ostroff, Jack `<ostroffjh@users.sourceforge.net>`

revisió 5.2.0 (1 de desembre de 2024)

Les institucions al KMyMoney serveixen com una manera d'agrupar comptes. Són les institucions financeres més comunes com els bancs i les agències de borsa, però poden ser el que vulgueu, com ara «Propi», per a tenir comptes de l'efectiu a la butxaca i qualsevol altre actiu que en realitat no estigui emparat per una institució financera, o «Botigues», per a agrupar totes les targetes de crèdit i altres comptes amb botigues al detall.

## Vista d'institucions

La vista d'institucions proporciona un resum de tots els comptes agrupats sota les seves respectives institucions. La llista de comptes sota qualsevol institució es pot expandir o contraure fent clic a la fletxa que hi ha a l'esquerra del nom de la institució. L'última institució llistada és «Comptes sense una institució assignada».

La vista d'institucions mostra diverses columnes, mostrant la informació sobre el compte. També mostra el valor total de tots els comptes en cada institució. Podreu seleccionar quines columnes es mostraran fent clic dret en qualsevol capçalera de columna i seleccionant o desmarcant la casella de selecció al costat del nom de la columna.

Nom

  El nom de la institució o compte. Sempre es mostra aquesta columna.

Saldo

  Aquest és el saldo del compte. No es mostra cap valor per a les institucions.

Valor total

  Fer als comptes, aquest és el mateix valor que el saldo. Recordeu que per a les institucions, aquest és el total dels saldos de tots els comptes en aquesta institució.

IBAN

  L'IBAN (Número de compte bancari internacional) es mostra si s'ha introduït un valor en el camp apropiat del diàleg d'informació del compte.

Codi de banc

  El Codi del banc. Aquest identificador té format i s'utilitza de manera diferent en països diferents. Es coneix com el número d'encaminament o de trànsit d'encaminament als Estats Units i com el codi d'ordenació al Regne Unit. Actualment no l'utilitza al KMyMoney.

SWIFT/BIC

  El SWIFT/BIC (Society for Worldwide Interbank Financial Telecommunication/Business Identifier Code, en català: Societat per a les Telecomunicacions Financeres Interbancàries Mundials/Codi Identificador de Negoci)

Opcions de la institució
Opcions de la institució

## Opcions de la institució

En fer clic dret sobre el nom d'una institució, apareixerà un menú d'opcions de la institució, el qual proporcionarà diverses opcions. En seleccionar Institució nova... s'obrirà el diàleg d'institució nova, on podreu introduir tota la informació necessària per a crear una institució nova. En seleccionar Edita la institució... apareixerà una finestra editable o on podreu canviar els detalls de la institució. En seleccionar Suprimeix la institució, s'eliminarà completament la institució del fitxer de dades. Qualsevol compte associat amb aquesta institució romandrà, però sense estar associat amb cap institució. En seleccionar Compte nou... anireu a través del procés d'un compte nou, el qual es descriu amb més detall a la secció següent.

### Institució nova

### Nota

Haureu de tenir un fitxer obert abans de poder crear una institució nova. Si no n'hi ha un, l'haureu de crear.

Només es requereix el nom al diàleg Institució nova, tots els altres camps són opcionals. Com amb el diàleg per a la informació personal, actualment el KMyMoney no empra aquestes dades, però alguns elements poden ser necessaris per a les versions futures per a certes característiques. En particular, es requerirà el Codi de banc i el BIC (codi d'identificació del banc) per a la banca en línia, tot i que això podria dependre del país a on està el banc.

### Opcions del compte

Les opcions esmentades es refereixen a les institucions que figuren a la vista d'institucions. La majoria de les files d'aquesta vista són comptes. En fer clic amb el botó dret a un nom de compte apareix un menú d'opcions de compte. Les entrades i els detalls d'aquest menú es discuteixen al final del capítol de Comptes.

Capítol 6. Comptes
Comptes

# Capítol 6. Comptes

Edwardes, Michael `<mte@users.sourceforge.net>`

Lum, Roger `<rogerlum@gmail.com>`

Ostroff, Jack `<ostroffjh@users.sourceforge.net>`

revisió 5.2.0 (1 de desembre de 2024)

El fitxer del KMyMoney conté un o més comptes. Tots els vostres diners estan en un d'aquests comptes. Hi ha diversos tipus de comptes diferents. Els comptes típics d'«Actiu» inclouen comptes bancaris, diners en efectiu i inversions. Els comptes típics de «Passiu» inclouen targetes de crèdit i préstecs.

Hi ha dos altres tipus de comptes: «Ingressos» i «Despeses». Aquests comptes són «Categories», i són una manera d'organitzar les operacions. El KMyMoney els tractarà internament com a comptes, i es descriuen amb més detall en la secció sobre les Categories. Els comptes d'ingressos i despeses sempre es mostraran a la vista de les categories, però és possible configurar el KMyMoney perquè també es mostrin a la vista dels comptes.

També podeu veure «Acció» com a tipus de compte. Qualsevol compte d'aquest tipus és un compte especial en el KMyMoney, usat per a mantenir les operacions de saldo d'obertura d'altres comptes.

El tipus final, tot i que es mostra primer a la llista, és «Favorit». Aquests són comptes de qualsevol altre tipus que heu indicat que són comptes «favorits» en els detalls quan es crea o edita aquest compte.

## La vista dels comptes

La vista dels comptes proporciona un resum de tots els comptes. És similar a la vista d'institucions, excepte que els comptes s'agrupen pel tipus de compte. La llista de comptes sota qualsevol tipus de compte (o sota el compte pare per a qualsevol subcompte) es pot expandir o contraure fent clic a la fletxa a l'esquerra del tipus o nom.

Igual que amb la vista d'institucions, la vista dels comptes mostra diverses columnes amb informació descriptiva i resumida sobre cada compte. Igual que amb la vista d'institucions, podeu seleccionar quines columnes es mostren fent clic dret a qualsevol capçalera de columna i seleccionant o desseleccionant la casella de selecció al costat del nom de la columna.

La resta d'aquest capítol se centrarà en la funcionalitat del compte d'actiu i passiu. Els comptes d'ingressos i despeses, és a dir, les categories, es descriuen en el capítol sobre Categories.

Nom

  El nom del compte. Sempre es mostra aquesta columna.

Tipus

  El tipus de compte, p. ex., Estalvis, Comptes corrents, Targeta de crèdit, Valors, etc.

En línia

  Una indicació de si aquest compte s'ha configurat per a l'accés en línia. El procés de configuració dels comptes per a l'accés en línia es descriu al capítol Importació i exportació, però els detalls de la configuració disponible es troben a continuació a la secció Edició de la informació del compte.

Impostos

  Una indicació de si aquest compte s'ha configurat com a important a efectes d'impostos.

IVA

  Una indicació de si aquest compte s'ha configurat per a aplicar un IVA sobre les operacions.

Saldo

  El saldo actual del compte, es mostra en la moneda escollida quan es va crear el compte.

Valor total

  Aquest és el mateix valor que el saldo, però sempre en la moneda base escollida quan es va crear el fitxer de dades. Aquests valors se sumen a la fila per al tipus de compte general.

Número

  El número de compte, si se n'ha introduït un.

IBAN

  L'IBAN (Número de compte bancari internacional) es mostra si s'ha introduït un valor en el camp apropiat del diàleg d'informació del compte.

Crear un compte
Crear un compte

## Crear un compte

### Nota

Haureu de tenir un fitxer obert abans de poder crear un compte nou. Si no n'hi ha un, l'haureu de crear.

Per a crear un compte nou, podreu seleccionar l'element de menú Compte → Compte nou... o triar la icona Compte nou... a la barra d'eines. També podreu crear un compte des de la vista dels comptes: feu clic a la icona de comptes al selector de vistes i després feu clic dret sobre la icona de l'arbre d'actius o passius i seleccioneu Compte nou... des del menú emergent.

### El nom de la institució (banc)

El primer pas consisteix a seleccionar una institució per al compte. Si es tracta d'un compte per a una institució que ja heu creat, podreu seleccionar la institució des de la llista desplegable. Per a crear una institució nova, cliqueu Institució nova. Això obrirà el diàleg d'institució nova, com s'ha descrit a la secció anterior. Si no es tracta d'un compte bancari, o si no voleu utilitzar la banca en línia, no necessitareu especificar una institució.

El número de compte i l'IBAN (Número de compte bancari internacional) no són requerits pel KMyMoney. Aquests camps es poden deixar en blanc i omplir en un moment posterior. El número de compte es pot utilitzar per a la banca en línia i per a assegurar que les importacions de dades utilitzen el compte correcte. El connector del KBanking pot utilitzar l'IBAN.

Per a continuar amb el pas següent, feu clic a Següent.

### Compte

Primer, introduïu un nom per al compte. Aquest nom es farà servir per a identificar-lo.

A continuació, seleccioneu el tipus de compte des d'un dels tipus disponibles a la llista desplegable. Els diferents tipus de compte es manegen de manera diferent dins del KMyMoney, per la qual cosa és important triar el tipus correcte en crear el compte. A més, els diferents tipus de comptes requereixen informació de configuració diferent, i poden mostrar pàgines diferents de l'assistent de configuració del compte nou per a recollir aquesta informació.

Compte corrent

  Un compte corrent normal, com el teniu a qualsevol banc o cooperativa de crèdit.

Estalvis

  Un compte d'estalvi normal, com el que teniu a qualsevol banc o cooperativa de crèdit.

Targeta de crèdit

  Un compte per a representar la targeta de crèdit.

Efectiu

  Un compte d'ús general, que generalment s'utilitza per a comptes que no es mantenen en un banc, com l'efectiu a la cartera.

Préstec

  Un compte per a gestionar un préstec per a diners manllevats o prestats. Amb un compte de préstec, el KMyMoney calcularà automàticament el pagament dels interessos per a ajudar a seguir el capital restant del préstec. Els préstecs sense interessos haurien d'utilitzar el tipus d'actiu o passiu net a continuació, depenent de si els diners estan prestats o manllevats. Es pot crear una planificació per a gestionar els pagaments sortints.

Inversions

  Un compte per a gestionar una inversió com accions, bons o fons d'inversió.

Actius

  Un compte per a gestionar un actiu que no s'ajusta a cap dels tipus anteriors. Per exemple, això es pot fer servir per a seguir el valor d'un vehicle.

Passius

  Un compte per a gestionar diners que deveu o una despesa futura que no s'ajusta a un dels anteriors tipus. Aquest s'utilitza més habitualment per a préstecs sense interessos. Si necessiteu calcular l'interès, hauríeu de fer servir el tipus de préstec anterior.

Acció

  Els comptes d'aquest tipus s'utilitzen per a operacions de saldo d'obertura en altres comptes. El KMyMoney crea automàticament un compte d'aquest tipus i rarament és necessari crear-ne un altre.

Seleccioneu des de la llista desplegable la divisa que s'utilitzarà per al compte. La predeterminada és la divisa triada quan es va crear el fitxer de dades.

Introduïu la data en què es va obrir el compte o seleccioneu-la en el calendari emprant la icona a la dreta. No podreu introduir cap operació amb una data anterior a la data d'obertura del compte, però si cal, podreu canviar aquesta data més endavant.

Introduïu el saldo d'obertura del compte. Si es tracta d'un compte bancari existent, aquesta informació es podria trobar en l'extracte del compte. Si es tracta d'un compte nou, el saldo inicial pot deixar-se a zero.

Seleccionant la casella de selecció Compte favorit es permetrà l'accés més fàcil en alguns diàlegs i vistes del KMyMoney. En alguns llocs, aquest també es refereix com a compte Preferit.

Per a continuar amb el pas següent, feu clic a Següent.

### Comptes de targeta de crèdit

En crear un compte de targeta de crèdit, després d'introduir la informació bàsica i fer clic a Següent, de manera opcional podreu fer que el KMyMoney creï una operació planificada.

Si voleu que es generi aquesta operació, assegureu-vos que la casella de selecció està marcada i introduïu la informació requerida.

Feu clic a Següent per a continuar.

### Comptes d'inversió

En el KMyMoney, els comptes d'inversió només contenen patrimoni (accions, bons, etc.) però no contenen efectiu. (És per això que no podreu especificar un saldo d'obertura per a un compte d'inversió). Si una operació en un compte d'inversió requereix o genera efectiu (com comprar o vendre accions), s'utilitzarà un compte de valors per a l'efectiu. Els comptes de valors es descriuen amb més detall en el capítol sobre les Inversions. Quan creeu un compte nou d'inversió, després d'introduir la informació bàsica i fer clic a Següent, tindreu l'opció de crear un compte associat de valors.

Hi ha hagut moltes sol·licituds per a permetre que els comptes d'inversió també tinguin diners en efectiu, i això probablement serà possible en una versió futura del KMyMoney, juntament amb altres coses que actualment no són possibles. Tanmateix, això implica un esforç significatiu, i no s'espera en un futur pròxim.

En general, és millor crear aquí el compte de valors, el qual rebrà el mateix nom que el compte d'inversió, amb «(valors)» annexat. En aquest moment no és possible especificar la data d'obertura o el saldo del compte de valors. Podreu fer-ho editant els detalls del compte una vegada s'hagi creat.

### Comptes de préstec

Els comptes de préstec tenen característiques especials que ajuden a gestionar els préstecs amb interessos i amortitzacions planificades. En proporcionar informació sobre el préstec al KMyMoney, aquest podrà ajudar a fer un seguiment del pagament dels interessos i el capital restant del préstec.

A la pàgina Detalls, introduïu la informació general sobre el préstec.

Primer, seleccioneu si esteu manllevant o prestant diners. Si esteu manllevant diners, el préstec serà un comptes de passiu. Si presteu diners, el préstec serà un compte d'actiu.

Després, seleccioneu el beneficiari o el pagador del préstec. Com sempre, si el nom encara no existeix a la llista de beneficiaris, introduïu-lo aquí i el KMyMoney el crearà.

Els tres elements següents són per a gestionar els préstecs en els quals ja heu efectuat pagaments. Si seleccioneu Sí a la llista desplegable Ja heu fet/rebut algun pagament?, després podreu seleccionar si voleu registrar tots els pagaments o només aquells des del començament de l'any actual. Si voleu escriure des del començament de l'any actual, se us demanarà que introduïu el saldo al començament d'aquest any.

Després, seleccioneu amb quina freqüència es realitzaran els pagaments i amb quina freqüència es capitalitzaran els interessos. La capitalització és quan l'interès s'afegeix a l'import que es deu del préstec, de manera que quan es calculi l'interès a continuació, hi haurà més interessos pagats sobre l'interès. És habitual que es capitalitzi l'interès amb la mateixa freqüència amb què es realitzen els pagaments.

Després, introduïu la data en què s'enregistrarà el primer pagament.

Finalment, introduïu la informació sobre com varia el tipus de l'interès. Si el préstec és de tipus fix, no hi haurà res a fer. Si el tipus és variable, seleccioneu Variable a Classe del tipus d'interès i després introduïu l'interval entre els canvis del tipus d'interès i la data de venciment del primer canvi del tipus d'interès: el KMyMoney demanarà que actualitzeu el tipus d'interès quan arribi aquesta data. Feu clic a Següent per a continuar.

La pàgina Pagaments és on introduïu els valors de pagament i interès del préstec.

Primer, seleccioneu si el tipus d'interès es calcularà quan rebeu el pagament o quan venci. Si no ho sabeu, deixeu-ho en el valor predeterminat.

Després, introduïu els valors següents:

Import del préstec

  L'import del préstec.

Tipus d'interès

  El tipus d'interès en percentatge anual del préstec. Aquest ha de ser un nombre positiu. Si no hi ha interès, llavors el préstec s'ha de crear com a compte d'actiu o passiu.

Termini

  La durada del préstec. Introduïu un número i seleccioneu mesos o anys.

Pagament (principal i interès)

  L'import de cada pagament del préstec. Aquest és el total del capital i els interessos pagats en cada pagament.

Pagament al final

  Pagament final addicional realitzat al final del termini per a pagar el capital restant del préstec. Per a un préstec d'amortització, aquest sol ser zero. Per a un préstec amb només interessos, serà igual que l'import del préstec.

Finalment, utilitzeu el botó Calcula per a comprovar els valors que heu introduït. Cal haver introduït tots o tots menys un dels valors llistats anteriorment. Si ometeu dos o més valors, el botó estarà inhabilitat perquè no és possible comprovar que els valors introduïts són coherents: en aquest cas no podreu utilitzar el compte de préstec al KMyMoney, en el seu lloc haureu de fer servir un compte de passiu o actiu per a fer manualment el seguiment del préstec.

Si ometeu un valor, el KMyMoney l'intentarà calcular. Si heu introduït tots els valors, el KMyMoney comprovarà que els valors són coherents. El KMyMoney no ajustarà els valors introduïts que no siguin el «Pagament al final», el qual es pot ajustar lleugerament per a mirar d'arrodonir. Si els valors són incoherents o el KMyMoney no pot calcular el valor omès, el KMyMoney ho informarà perquè pugueu corregir qualsevol error i repetir el càlcul.

Una vegada que els valors són coherents, el botó Següent estarà habilitat i podreu avançar a la pàgina següent.

La pàgina de despeses és on podreu introduir qualsevol despesa afegida als pagaments del préstec.

Si hi ha cap despesa, premeu el botó Despeses addicionals. Es mostrarà l'editor per al desglossament de l'operació per a introduir les despeses. Qualsevol línia afegida aquí s'inclourà a la planificació per al pagament del préstec. Quan deseu el desglossament, la pàgina de despeses mostrarà el pagament del capital i els interessos, el total de les despeses addicionals i del pagament periòdic.

El KMyMoney crearà una Operació planificada per al préstec. La pàgina Planificació és on introduireu els detalls restants necessaris per a crear la planificació.

Primer introduïu la categoria a la qual se li assignaran els interessos del préstec. Després introduïu el compte des del qual o al qual s'efectuarà el pagament del préstec.

La pàgina també mostrarà la primera data de pagament per a la qual es crearà la planificació.

De manera opcional, el KMyMoney podria crear una operació que representi el que s'havia rebut o pagat quan es va crear el préstec.

Si manlleveu o presteu diners en efectiu, seleccioneu el compte des del qual es va pagar el romanent del préstec.

Si manlleveu diners per a comprar un cotxe, podreu seleccionar o crear un compte d'actiu per a ajudar a fer un seguiment del valor per al cotxe nou.

Si torneu a finançar un préstec existent, marqueu la casella de selecció Refinançament d'un préstec existent, seleccioneu el compte del préstec i el KMyMoney crearà una operació de transferència que saldarà el préstec existent.

Si no voleu crear l'operació de pagament, marqueu la casella de selecció No creïs l'operació de pagament.

### Compte pare

Aquest és el penúltim pas en la creació de qualsevol compte nou, excepte un préstec. Depenent del tipus de compte que s'està creant, es mostrarà un arbre dels vostres comptes d'actiu o passiu. La majoria dels comptes són fills directes del tipus de compte actiu o passiu. No obstant això, la majoria dels comptes es poden crear com a subcomptes, utilitzant un altre compte com a pare. No hi ha impacte financer de fer un compte un subcompte; només s'utilitza per a organitzar la visualització jeràrquica de comptes a la vista d'institucions de la vista de comptes.

Actualment, la pàgina del compte pare no es mostrarà per als préstecs perquè no es poden crear com a subcomptes. A més, els comptes d'inversió no poden contenir altres comptes, de manera que no es mostraran a l'arbre.

Seleccioneu el compte que voleu que contingui el compte nou. Si no seleccioneu un compte pare, el compte nou es crearà al nivell superior.

### Revisar i desar els detalls del compte

Aquest és el pas final per a crear un compte nou. Es mostrarà un resum de la informació introduïda. Reviseu-la i, si tot està bé, premeu Finalitza. En cas contrari, premeu Enrere per a fer les correccions o Cancel·la per a abandonar la creació del compte nou.

### Nota

La moneda no es pot canviar després de crear el compte. El tipus de compte es pot canviar, però només dins d'un conjunt limitat de tipus prou similar.

Obrir / veure els comptes
Obrir / veure els comptes

## Obrir / veure els comptes

Per a mostrar un compte a la vista del llibre major, podreu fer clic sobre l'enllaç al compte des de la vista principal o fer clic sobre la icona de llibres majors al selector de vistes. Si el compte no es visualitza encara allí, feu clic a «+» de la pestanya més a la dreta i seleccioneu el compte de la llista desplegable que apareix. De manera alternativa, a la vista de comptes o la vista d'institucions, feu doble clic al nom del compte o feu clic dret i seleccioneu Obre el llibre major.

Editar la informació del compte
Editar la informació del compte

## Editar la informació del compte

Per a editar un compte en particular, feu clic dret en el nom del compte a la vista de comptes o la vista d'institucions i trieu Edita el compte... o amb aquest compte obert al llibre major, seleccioneu Compte → Edita el compte.... Apareixerà una finestra amb diverses pestanyes, cadascuna permet veure i canviar certa informació sobre el compte. Per a obtenir més informació sobre qualsevol d'aquests detalls, consulteu la secció sobre com crear un compte nou. Tingueu en compte que alguns d'aquests camps poden estar desactivats, possiblement depenent del tipus de compte. Per exemple, Moneda sempre estarà desactivada, ja que es pot establir quan el compte es crea, però no canviar posteriorment. L'entrada de preus només està habilitada per als comptes d'inversió.

Aquest diàleg té diverses pestanyes per a configurar aspectes diferents d'un compte.

General

  Vegeu la informació general sobre el compte i canvieu el nom, la data d'inici o obertura, així com alguna de les altres opcions bàsiques del compte.

Institució

  Vegeu i canvieu la institució bancària associada i els números de compte. També podreu crear aquí una institució nova.

Jerarquia

  Això mostra on es troba el compte en la jerarquia general de comptes. Podeu canviar el compte pare arrossegant el compte i deixant-lo anar en un compte pare diferent en aquesta vista de la jerarquia de comptes, o a la vista de comptes o a la vista d'institucions. També podeu canviar el compte pare aquí fent clic al compte pare nou i després fent clic a D'acord.

Límits

  Aquesta pestanya només està present per als comptes d'actiu i passiu. Si introduïu imports en els camps disponibles, el KMyMoney us avisarà quan el saldo del compte arribi o excedeixi aquests valors.

Impostos

  Aquí podreu comprovar si es tracta d'un compte per a l'IVA i podeu especificar el percentatge de l'IVA. A més, podeu marcar si incloure aquest compte en els informes d'impostos.

Configuració en línia

  Aquesta pestanya només estarà present si el compte està vinculat amb un compte en línia. Conté tres subpestanyes.

  Detalls del compte

    Això mostra l'estat de la connexió en línia, el banc/intermediari i el número de compte. També permet emmagatzemar o canviar la contrasenya del compte en línia. On i com s'emmagatzema la contrasenya depèn de la vostra instància específica, però el més normal, és emmagatzemar-la al Gestor de carteres de KDE.

  Detalls de l'OFX

    Aquí podreu establir certs detalls que el KMyMoney utilitzarà quan estableixi una connexió OFX amb la institució. Això només hauria de ser necessari si trobeu certs errors la primera vegada que configureu el compte en línia, o potser si la institució canvia el programari del servidor OFX.

  Detalls d'importació

    En el quadre superior, podeu indicar al KMyMoney què s'ha d'utilitzar com a data d'inici per a la importació. El quadre inferior té diversos elements que el KMyMoney utilitza en crear operacions a partir de les dades baixades.

    - Podeu triar si el nom del beneficiari es basa en el camp PAYEEID, NOM o MEMO de l'operació importada. Les diferents institucions utilitzen diferents estàndards, de manera que és possible que hàgiu de provar un valor diferent aquí si les operacions importades semblen tenir de forma coherent el beneficiari equivocat. Malauradament, això només s'aplica a la connexió directa però esperem que també s'aplicarà a la importació de fitxers OFX en algun moment.

    - Alguns bancs no segueixen l'estàndard OFX de proporcionar un FITID repetible i únic (Identificació de Transaccions de la Institució Financera) que pot provocar operacions duplicades a les descàrregues repetides. Si això passa, podeu canviar el mètode que usa el KMyMoney per a detectar duplicats del OFX FITID a l'ID del KMyMoney calculat internament. Amb freqüència, això no és necessari.

    - La importació d'operacions des d'una institució en una zona horària diferent de vegades pot portar a una data incorrecta en una operació importada. Si això passa, podeu establir un Decalatge de la zona horària per a ajustar la diferència.

    - Molt rarament, una institució crearà baixades OFX amb el signe de l'import de l'operació invertit. Podeu fer clic en aquesta casella de selecció per a corregir aquest problema.

    - A vegades es produeix un problema similar, però només per als valors en les operacions d'inversió, com la compra i venda de valors. En fer clic en aquesta casella de selecció es corregeix això.

Suprimir i tancar comptes
Suprimir i tancar comptes

## Suprimir i tancar comptes

Un compte només es pot eliminar si no hi ha operacions en ell, i no està referenciat per cap altre element del fitxer de dades. En general, això significa que primer heu d'eliminar totes les operacions d'aquest compte en el llibre major. Després podeu seleccionar Compte → Suprimeix un compte... o fer clic amb el botó dret al nom a la vista de comptes i seleccionar Suprimeix un compte... des del menú emergent.

Si no podeu suprimir un compte que sembla que no té operacions, poden haver-hi operacions que no es mostren en el llibre major per una opció de filtre. Vegeu Arranjament → Configura el KMyMoney → General → Filtre. Netegeu tots els filtres i establiu la data d'inici a 01.01.1900, més o menys.

També hi pot haver operacions que no es mostren al llibre major, per exemple, si heu escrit accidentalment l'any equivocat en crear una entrada perquè una entrada romangui fora de la data d'obertura del KMyMoney. Aquesta apareixerà a sota de la pàgina del llibre major com a fons restants.

En alguns casos, podreu seleccionar Suprimeix un compte..., però s'obrirà una finestra emergent que indica per què el KMyMoney no pot suprimir el compte.

Suprimir un compte elimina completament totes les dades relacionades amb aquest compte del vostre fitxer de dades. No obstant això, pot haver-hi casos en què hàgiu tancat un compte al banc, i encara que no voleu veure-ho en l'ús diari del KMyMoney, voleu mantenir les dades per al seu ús en informes històrics, podeu seleccionar Compte Tanca un compte o feu clic amb el botó dret al nom a la vista de comptes i seleccioneuTanca un compte... des del menú emergent. Això marcarà el compte com a tancat, i la seva visibilitat dependrà de la configuració de l'opció Mostra tots els comptes. Tingueu en compte que per a tancar un compte, ha de tenir saldo zero, però encara pot contenir operacions.

També és possible tornar a obrir un compte tancat. Això normalment és necessari si heu tancat un compte, però trobeu que ho heu fet abans d'introduir totes les operacions del compte, com ara un pagament d'interès final o un dividend d'un compte d'inversió. En aquest cas, podeu seleccionar Compte Torna a obrir el compte o fer clic amb el botó dret al nom a la Vista de comptes i seleccionar Torna a obrir el compte des del menú emergent.

Opcions del compte
Opcions del compte

## Opcions del compte

En fer clic dret a un compte a la vista d'institucions o a la vista dels comptes, es mostraran les opcions del compte. També podeu seleccionar el menú Compte.

Tingueu en compte que cadascuna de les opcions de menú llistades pot estar activada o desactivada depenent del compte seleccionat en particular.

Seleccionant Compte nou... us condueix pel procés de creació de comptes.

Seleccionant Categoria nova... us condueix pel procés de creació d'una categoria.

Seleccionant Obre el llibre major us porta directament a la Vista dels llibres majors o a la Vista d'inversions, depenent del tipus de compte.

Seleccionant Edita un compte... obre una finestra que us permet editar diversos aspectes del compte.

Seleccionant Suprimeix el compte... elimina el compte seleccionat, però només si es compleixen certs criteris, com es descriu aquí. En cas contrari, aquest element està desactivat.

Seleccionant Concilia... obre l'Assistent de conciliació. Posposa i Finalitza també es descriuen a la mateixa secció.

Seleccionant Informe d'operacions només està habilitada per a una selecció limitada de comptes, en aquest cas s'obre un Informe d'operacions per al compte seleccionat, mostrant les operacions d'aquest any.

Seleccionant Tanca el compte es tanca el compte seleccionat, sempre que es compleixin certs criteris, com es descriu aquí. Torna a obrir el compte es descriu a la mateixa secció.

Seleccionant Vincula amb un compte... i Desvincula el compte... us permet associar un compte amb un compte en línia i eliminar l'associació. Seleccionant Actualitza el compte... recupera les dades de les operacions de la font en línia per a un compte que ja s'ha associat. A més, seleccionant Actualitza tots els comptes..., que només apareix al menú principal Compte, actualitza tots els comptes associats. Tot això està descrit en el capítol d'importació i exportació.

En seleccionar Inversió nova..., que només apareix al menú contextual quan feu clic amb el botó dret a un compte a la vista d'inversions o la vista de comptes, apareix l'Assistent d'inversió nova.

Capítol 7. Categories
Categories

# Capítol 7. Categories

Lum, Roger `<rogerlum@gmail.com>`

Carpino, Michael `<mfcarpino@gmail.com>`

Ostroff, Jack `<ostroffjh@users.sourceforge.net>`

revisió 5.2.0 (1 de desembre de 2024)

Internament, les categories són tractades pel KMyMoney com un tipus especial de compte, de manera que moltes de les característiques de les categories són molt similars a les d'altres comptes.

## Vista de categories

La vista de les categories proporciona un resum de totes les categories existents en el fitxer de dades actual. Similar a la vista dels comptes, les categories s'agrupen en ingressos i despeses. Igual que amb la vista d'institucions i comptes, la llista de categories es pot ampliar o reduir fent clic a la fletxa a l'esquerra del tipus o nom. Igual que amb els comptes d'actiu i passiu, les categories es poden considerar subcategories, amb un pare d'una altra categoria en lloc d'ingrés o despesa de primer nivell.

Igual que amb la vista dels comptes, la vista de les categories mostra diverses columnes amb informació descriptiva i resumida sobre cada categoria. Igual que amb la vista comptes, podeu seleccionar quines columnes es mostren fent clic dret a qualsevol capçalera de columna i seleccionant o desseleccionant la casella de selecció al costat del nom de la columna.

Les columnes disponibles per a les categories són idèntiques a les dels comptes per nom, tipus, impost, IVA, saldo i valor total. En línia, número de compte i l'IBAN no són aplicables a les categories. Hi ha una columna addicional disponible.

CD

  En determinades condicions cal una indicació que és necessària una assignació de centre de despeses en introduir una operació per a aquesta categoria. Aquesta és una característica afegida recentment, que encara no està implementada, de manera que aquesta columna no s'utilitza actualment. A més, pot no aparèixer en absolut, depenent del valor d'un paràmetre en el moment de la construcció.

Creació d'una categoria
Creació d'una categoria

## Creació d'una categoria

Hi ha tres maneres per a crear una categoria nova: seleccioneu l'element de menú Categoria → Categoria nova, feu clic dret a un pare en l'arbre a la vista de les categories i seleccioneu l'opció Categoria nova o escriviu directament el nom de la categoria nova en afegir o editeu una operació en el Llibre major. Fer qualsevol d'aquests passos us dirigirà al diàleg Crea una categoria nova. Aquest diàleg conté tres pestanyes: General, Jerarquia i Impostos. La pestanya General inclou camps editables per al nom nou de la categoria, tipus i divisa (amb la divisa predeterminada preseleccionada), així com opcions per a l'Últim número de xec, Notes i una casella de selecció per a l'assignació del Centre de despesa requerit. A la pestanya Jerarquia, podreu seleccionar el compte adequat per a la categoria. Finalment, a la pestanya Impostos, hi ha camps per a habilitar i configurar l'IVA, i una casella de selecció per a incloure aquesta categoria en els informes relacionats amb els impostos.

Editar una categoria
Editar una categoria

## Editar una categoria

Per a editar una categoria, feu clic dret en un nom de categoria a la vista de les categories i trieu Edita la categoria.... Apareixerà una finestra amb les mateixes tres pestanyes que en el diàleg Crea una categoria nova: General, Jerarquia i Impostos. Cada pestanya permet editar certs detalls de la categoria.

La pestanya General permet editar el nom de la categoria, qualsevol nota que vàreu introduir en crear-la i l'últim número de xec. Les entrades tipus i divisa no es podran canviar els seus valors inicials.

La pestanya Jerarquia permet canviar el pare de la categoria seleccionada fent clic sobre una altra categoria que llavors esdevindrà el pare. A més, podeu arrossegar i deixar anar una categoria sota el seu pare nou.

La pestanya Impostos permet assignar o canviar els detalls de l'IVA, o alterar l'assignació automàtica de l'IVA. També permet alternar si la categoria s'inclourà o no en certs informes relacionats amb els impostos.

Implementació de l'IVA
Implementació de l'IVA

## Implementació de l'IVA

Baumgart, Thomas `<ipwizard@users.sourceforge.net>`

Podreu crear una categoria de despeses/ingressos a dins d'una categoria d'IVA, el qual vol dir que rebreu tots els desglossaments que en realitat formen el pagament de l'IVA al govern. També podreu introduir un percentatge específic.

A les categories se'ls pot assignar una categoria per a l'IVA, la qual permetrà al KMyMoney fer el desglossament en dues parts d'una operació per a una categoria, una per a la categoria i una altra per a l'IVA. Depenent de la configuració de l'indicador per a l'import brut/net, l'import que introduïu per a l'operació serà l'import brut o net.

Exemple: a Alemanya, hi ha tres percentatges per a l'IVA (0%, 7% i 19%). De manera que tinc una categoria principal «IVA pagat» i tres subcategories, una per a cada percentatge. Les creo tant a la banda dels ingressos com de les despeses, tenint sis categories en total. Per als productes que compro, selecciono una de les categories esmentades anteriorment com «assignació de la categoria per a l'IVA».

Quan compro productes, els introdueixo en una operació. Suposem que he seleccionat el mètode d'introducció import brut, un cop introdueixi la categoria i l'import, el KMyMoney reconeixerà que hi ha una assignació per a l'IVA i calcularà la part de l'IVA, crearà un segon desglossament amb el compte per a l'IVA i l'import de l'IVA, i reduirà l'import de la categoria.

El mateix s'aplica a les categories d'ingressos, però a l'inrevés. Espero que tingui sentit.

Suprimir una categoria
Suprimir una categoria

## Suprimir una categoria

Suprimir una categoria és similar a suprimir un compte. Per a suprimir una categoria, feu clic dret sobre el seu nom a la vista de les categories i seleccioneu Suprimeix la categoria.... Si la categoria no té operacions, planificacions o pressupostos associats, i no s'ha definit com a categoria predeterminada per a les operacions noves amb qualsevol beneficiari, se suprimirà.

Si la categoria té algun d'aquests elements, es mostrarà una finestra emergent que us permetrà triar una altra categoria a la qual es podran reassignar tots aquests elements abans de suprimir la categoria.

Si suprimiu una categoria que és la pare de qualsevol altra categoria, es mostrarà un diàleg perquè trieu si voleu suprimir aquesta categoria i totes les seves subcategories o només la categoria pare. Si trieu suprimir la categoria pare, totes les seves subcategories es mouran a la seva categoria pare.

Recordeu que la supressió d'algunes categories pot demanar on reassignar les seves dades i també si cal suprimir o no les subcategories.

Obrir el llibre major per a una categoria
Obrir el llibre major per a una categoria

## Obrir el llibre major per a una categoria

Les opcions de menú per a les categories inclouen una opció per a obrir un llibre major d'aquesta categoria. Quan se selecciona aquesta opció, el KMyMoney mostrarà aquesta categoria en una pestanya de la vista de llibres majors, mostrant totes les operacions per a la categoria seleccionada. Això us permetrà revisar amb rapidesa totes les operacions en detall per a la categoria seleccionada. A continuació, podeu fer clic amb el botó dret a qualsevol operació per a obtenir detalls addicionals sobre l'operació específica, i fins i tot podeu editar l'operació.

Capítol 8. Etiquetes
Etiquetes

# Capítol 8. Etiquetes

Oneț, Cristian `<onet.cristian@gmail.com>`

Carpino, Michael `<mfcarpino@gmail.com>`

revisió 5.2.0 (1 de desembre de 2024)

Les etiquetes proporcionen una manera addicional perquè agrupeu i categoritzeu les operacions. Sovint són útils en la cerca d'operacions i per a la creació d'informes.

## Vista d'etiquetes

La vista d'etiquetes proporciona informació sobre totes les etiquetes que s'han afegit al fitxer de dades. La pantalla es divideix en dues àrees.

### Llista d'etiquetes

A l'esquerra hi ha una llista d'etiquetes, amb botons per a afegir, canviar el nom o suprimir una etiqueta.

A la dreta podeu veure informació més detallada sobre l'etiqueta seleccionada a la llista de l'esquerra, en una de les dues pestanyes: operacions i detalls. La pestanya Operacions mostra totes les operacions associades amb l'etiqueta. La pestanya Detalls inclou un color seleccionable per l'usuari, així com notes, les quals no s'utilitzen en cap altre lloc. Recordeu que si canvieu el color, el qual s'utilitza en el símbol que es mostra abans del nom de l'etiqueta en qualsevol operació associada, per a desar-lo haureu de fer clic al botó Actualitza que hi ha a la cantonada inferior dreta de l'àrea detalls.

### Afegir una etiqueta

Com a la majoria d'accions del KMyMoney, hi ha diverses maneres de crear una etiqueta nova. La primera, podeu fer clic sobre la icona etiqueta nova
. La segona, feu clic dret sobre qualsevol etiqueta i trieu Etiqueta nova.... Això crearà una etiqueta anomenada «Etiqueta nova». Vegeu la secció següent per a conèixer com canviar el nom de l'etiqueta. Finalment, podeu afegir una etiqueta nova directament a la pàgina del llibre major o dins d'una operació desglossada escrivint el nom de l'etiqueta en el camp d'etiqueta. El KMyMoney us demanarà si la voleu afegir i després de seleccionar «Sí», s'afegirà.

### Reanomenar una etiqueta

Per a canviar el nom d'una etiqueta, feu clic sobre el nom de l'etiqueta per a seleccionar-la i feu clic sobre la icona reanomena l'etiqueta
o feu clic dret sobre el nom i després seleccioneu Reanomena l'etiqueta. El nom esdevindrà editable. Canviar el nom afectarà el nom en totes les operacions en què apareix.

### Suprimir una etiqueta

Per a suprimir una etiqueta, feu clic a la icona suprimeix l'etiqueta
o feu clic dret sobre el nom i seleccioneu Suprimeix l'etiqueta. Si l'etiqueta té alguna operació, se us presentarà un diàleg que permetrà reassignar-la a una etiqueta diferent.

### Nota

Les etiquetes es van introduir en el KMyMoney a la versió 4.7, però no tots els mètodes per a importar dades podrà importar les etiquetes. S'entén que aquesta és una característica important, i finalment s'afegirà a tots els mètodes d'importació

Operacions amb etiqueta i detalls de l'etiqueta
Operacions amb etiqueta i detalls de l'etiqueta

## Operacions amb etiqueta i detalls de l'etiqueta

Per a veure les operacions o veure i editar la informació associada amb una etiqueta en particular, seleccioneu l'etiqueta des de la llista i seleccioneu la pestanya corresponent al costat dret del diàleg.

### Operacions amb etiqueta

Per a veure una llista de les operacions associades amb l'etiqueta seleccionada, seleccioneu la pestanya Operacions. Aquesta llista és similar a la llista de les operacions per a un beneficiari. Podeu fer doble clic a una operació per a editar-la, o podeu fer clic amb el botó dret a l'operació i seleccionar Ves a «Nom de compte» per a anar a la vista de llibres majors d'aquesta operació al compte en què s'ha etiquetat l'operació.

### Detalls de l'etiqueta

Per a veure i editar la informació associada amb una etiqueta en particular, seleccioneu la pestanya Detalls.

- Podreu seleccionar el color utilitzat per a ressaltar les operacions amb les quals s'ha associat aquesta etiqueta. Si feu clic sobre la barra de color, obtindreu un diàleg Selector de color.

- En fer clic a la casella de selecció Tancada no s'alteraran les operacions ja associades amb l'etiqueta, però s'evitarà assignar l'etiqueta a qualsevol operació addicional.

- Per a modificar les notes associades amb l'etiqueta, editeu el text al quadre.

En acabar, no oblideu fer clic al botó Actualitza, al costat inferior dret de la finestra, encara que se us demanarà si intenteu abandonar el diàleg sense fer-ho.

Capítol 9. Beneficiaris
Beneficiaris

# Capítol 9. Beneficiaris

Lum, Roger `<rogerlum@gmail.com>`

Jones, Ace `<acejones@users.sourceforge.net>`

Carpino, Michael `<mfcarpino@gmail.com>`

Ostroff, Jack `<ostroffjh@users.sourceforge.net>`

revisió 5.2.0 (1 de desembre de 2024)

Els beneficiaris representen persones o organitzacions a les quals doneu diners. Els pagadors són aquells dels quals rebeu diners. Es gestionen de manera idèntica al KMyMoney i només es distingeixen per la direcció en què es mouen els diners. És possible que una sola persona o organització sigui un beneficiari i un pagador. Un exemple és el vostre ocupador, que us paga diners com un salari, però que podria pagar diners quan mengeu a la cafeteria de la feina. És completament la vostra elecció si utilitzar el mateix beneficiari per a tots dos tipus d'operacions, o si crear un beneficiari i un pagador separats, per si voleu fer un seguiment per separat.

## Vista de beneficiaris

La vista dels beneficiaris proporciona informació detallada sobre tots els beneficiaris i pagadors involucrats en les operacions. El KMyMoney emmagatzemarà la informació sobre tots els beneficiaris i pagadors de totes les operacions existents. Això farà possible triar un beneficiari des d'una llista en lloc d'haver d'escriure tot el nom, el qual també disminuirà la possibilitat d'escriure malament o teclejar un nom incorrecte.

Igual que la vista d'etiquetes, la vista de beneficiaris es divideix en dues àrees principals: una llista de beneficiaris i pagadors a l'esquerra, i una àrea de detall a la dreta.

Aquesta vista es divideix en dues àrees principals: una llista de beneficiaris i pagadors a l'esquerra, i una àrea de detalls a la dreta. La secció Els vostres beneficiaris permet afegir, suprimir, canviar el nom i fusionar els beneficiaris. L'àrea de detalls té diverses pestanyes, les quals mostren les operacions, les adreces, la informació coincident, la categoria predeterminada i els números de compte del beneficiari seleccionat a la llista. A més, es poden crear i gestionar enllaços entre el contingut específic del beneficiari del camp de recordatori d'una operació i els camins de fitxer locals o l'URL remot.

L'àrea de detall té diverses pestanyes: Operacions, Adreça, Coincidència, Categoria predeterminada, Números de compte i Coincidència d'enllaços. Cadascuna d'aquestes es descriu en les seccions següents.

### Afegir un beneficiari o pagador

Per a afegir un beneficiari o pagador, feu clic al botó
Beneficiari nou. Això crearà un beneficiari nou anomenat «Beneficiari nou». També podreu fer clic dret sobre qualsevol beneficiari existent i seleccionar Afegeix un beneficiari.

### Canviar el nom d'un beneficiari o pagador

Per a canviar el nom d'un beneficiari o pagador, seleccioneu el beneficiari (clic esquerre sobre el nom) i feu clic a
Reanomena el beneficiari. També podeu fer doble clic sobre el nom o clic dret i seleccionar Reanomena el beneficiari. El nom esdevindrà editable. El canvi del nom afectarà el nom a totes les operacions en què apareix.

### Suprimir un beneficiari o pagador

Per a eliminar un beneficiari o pagador, seleccioneu-lo i feu clic a
Suprimeix el beneficiari, o feu clic dret al nom i seleccioneu Suprimeix el beneficiari. Si el beneficiari té alguna operació, es presentarà un diàleg que permetrà reassignar-la a un beneficiari diferent, i també una casella de selecció per a afegir el nom suprimit a la llista de coincidències del beneficiari nou.

### Fusió de beneficiaris

Per a fusionar dos beneficiaris, seleccioneu un d'ells (clic amb el botó esquerre del ratolí al nom) i després seleccioneu l'altre (Ctrl+clic esquerre). Podeu fer clic a
Fusiona beneficiaris o fer clic amb el botó dret a qualsevol dels beneficiaris seleccionats i seleccionar Fusiona beneficiaris. Obtindreu una finestra emergent preguntant si realment voleu fusionar els beneficiaris seleccionats. Si feu clic a Sí, obtindreu una altra finestra emergent perquè especifiqueu el nom del beneficiari de les dades combinades. Hi haurà un desplegable amb els noms dels beneficiaris que heu seleccionat per a fusionar-se (en realitat podeu seleccionar més de dos) i també us permet escriure un nom completament nou. També hi ha una casella de selecció per a afegir els noms dels beneficiaris fusionats a la llista de coincidències del beneficiari nou.

Veure les operacions d'un beneficiari
Veure les operacions d'un beneficiari

## Veure les operacions d'un beneficiari

Per a veure totes les operacions associades amb un beneficiari en particular, seleccioneu el beneficiari de la llista i seleccioneu la pestanya Operació a l'àrea de detalls. Fer doble clic sobre una operació en particular us permetrà editar aquesta operació en el context del compte apropiat. En fer clic amb el botó dret a una operació, es mostrarà un menú contextual amb les accions apropiades, inclosa la capacitat d'anar directament al llibre major del compte apropiat, amb aquesta operació seleccionada.

Detalls addicionals del beneficiari
Detalls addicionals del beneficiari

## Detalls addicionals del beneficiari

### Informació personal del beneficiari

Per a veure i editar la informació personal associada amb un beneficiari en particular, seleccioneu el beneficiari de la llista i seleccioneu la pestanya Adreça. Tot i que anomenem personal aquesta informació, també és aplicable si el beneficiari és una corporació o una altra organització. Juntament amb la informació de l'adreça, també podreu emmagatzemar un número de telèfon, una adreça de correu electrònic i les notes relacionades amb el beneficiari seleccionat. Per a modificar aquesta informació, editeu l'àrea de detalls directament i premeu el botó Actualitza quan hàgiu acabat.

### Configuració de la coincidència de les operacions

#### Resum

El KMyMoney té la capacitat d'assignar automàticament el beneficiari adequat a les operacions importades. Això pot ser útil en importar operacions des del banc, quan el nom del beneficiari conté caràcters addicionals innecessaris, o pitjor encara, si es canvien els noms dels beneficiaris. La capacitat de fer coincidir les operacions amb un beneficiari en particular ajudarà a proporcionar un nom consistent als beneficiaris dins del llibre major i dels informes.

Per exemple, suposem que el pagament mensual de la hipoteca prové un mes del banc com «SUN TRUST BANK MAPLE VALLEY, GA 111506» i al mes següent «SUN TRUST BANK MAPLE VALLEY, GA 121606». En realitat voldreu que les dues operacions s'assignin al beneficiari «Sun Trust». En aquest cas, la característica de coincidència de les operacions és per a vós!

#### Configuració de la coincidència de beneficiaris

A la pestanya de Coincidència, podreu establir les opcions de coincidència de les operacions importades d'aquest beneficiari. Podreu seleccionar una de les quatre opcions amb la llista desplegable Mètode de coincidència.

- Sense coincidència: inhabilitarà la característica de coincidència per a aquest beneficiari. Aquesta és la configuració predeterminada per a tots els beneficiaris.

- Coincidència en el nom dels beneficiaris (parcial): habilitarà la característica basada en una coincidència parcial del nom del beneficiari i utilitzarà el nom del beneficiari com a clau de coincidència.

- Coincidència en el nom dels beneficiaris (exacta): habilitarà la característica basada en una coincidència exacta del beneficiari. Podeu utilitzar aquest mètode quan vulgueu fer un seguiment de diferents beneficiaris que tenen el mateix nom comercial, però que tenen ubicacions diferents.

- Coincidència en un nom que es llista a sota: permet la coincidència basada en múltiples noms diferents o opcionals per a un beneficiari. Utilitzareu aquesta capacitat de coincidència quan es tingui un beneficiari en particular que tingui diferents noms comercials, però voleu que totes les operacions importades identificades per qualsevol d'aquests noms s'associïn amb un únic beneficiari al KMyMoney.

  Un altre ús d'aquest mètode és si voleu un beneficiari per a «Altres botigues d'aliments» per a agrupar totes les botigues d'aliments diferents de l'una o dues que utilitzeu sovint prou per a voler seguir-les per separat. Escriviu cadascun dels noms de botiga a la llista corresponent, i tot es correspondrà amb el mateix beneficiari.

Amb qualsevol d'aquestes opcions, podreu decidir si ignorar o no les majúscules i minúscules a l'ortografia del beneficiari en funció de si marqueu Ignora majúscules/minúscules.

#### Importar les operacions

Les claus de coincidència que hàgiu establert es tindran en compte cada vegada que importeu operacions utilitzant QIF, CSV, OFX o AqBanking des d'un fitxer o font en línia. Si la clau de coincidència per a un dels vostres beneficiaris es troba en qualsevol part de l'operació importada del beneficiari, s'assignarà el beneficiari corresponent de la llista a aquesta operació. Per tant, una Clau de coincidència com «Sun Trust» coincidirà amb «SUN TRUST BANK MAPLE VALLEY,GA» o fins i tot amb «MORGEN SUN TRUST&LOAN». Així que trieu amb cura les claus de coincidència.

### Nota

Si un beneficiari de l'operació coincideix amb més d'una clau de coincidència, el comportament no està definit. El KMyMoney triarà arbitràriament un dels beneficiaris coincidents.

Gestió de la coincidència d'enllaços
Gestió de la coincidència d'enllaços

## Gestió de la coincidència d'enllaços

Aquesta pestanya es pot utilitzar per a enllaçar una part del camp de recordatori d'una operació a un URL remot o local, per exemple, per a fer accessibles factures o altres documents.

La pestanya conté camps d'entrada per a un patró i una plantilla d'URL. El patró especificat es tracta com una expressió regular, que s'aplica al camp de recordatori de les operacions associades amb aquest beneficiari, i el text resultant s'insereix a la plantilla d'URL a les ubicacions designades.

L'URL resultant es mostra com un enllaç en el llibre major general a les operacions corresponents (vegeu la columna «Detall») i en la vista de detall a la part inferior esquerra del camp d'entrada del recordatori.

També es pot accedir a l'enllaç a través de l'element de menú «Obre un URL» en el menú contextual d'una operació o a través d'una drecera de teclat.

La drecera de teclat associada es port configurara en el Menú de configuració i ajuda.

### Suggeriments

Els patrons trobats, que han de coincidir amb expressions regulars compatibles amb el Perl, s'insereixen a la plantilla URL en el lloc dels espais reservats. Alguns exemples senzills són:

- \d+\b: un o més dígits seguits per un límit de paraula.

- \d{2,4}\b: 2 a 4 dígits seguits per un límit de paraula

- \d{3}-d{6}\b: 3 dígits seguits d'un guió i 6 dígits seguits per un límit de paraula

Els marcadors de posició acceptats són:

- %1: primera expressió trobada

- %2: segona expressió trobada (opcional)

Quan s'utilitzen dos patrons independents, les expressions individuals del patró estan separades per parèntesis, p. ex., `(..)...(..)`.

A més, es poden utilitzar variables predefinides a la plantilla URL. Les variables acceptades actualment són:

- %year: l'any de la data de l'operació corresponent

Capítol 10. Planificacions
Planificacions

# Capítol 10. Planificacions

Lum, Roger `<rogerlum@gmail.com>`

Edwardes, Michael `<mte@users.sourceforge.net>`

Carpino, Michael `<mfcarpino@gmail.com>`

Ostroff, Jack `<ostroffjh@users.sourceforge.net>`

revisió 5.2.0 (1 de desembre de 2024)

## Introducció

Les planificacions mantenen la informació sobre les operacions que ocorren una o més vegades durant un període de temps específic.

Anomenada a vegades una operació planificada o una operació recurrent, una planificació proporciona un mitjà per a enregistrar la informació sobre una operació que ocorre de manera regular. Podreu planificar operacions d'ingrés, transferència, reintegrament i préstec. Hi ha una gran flexibilitat a les planificacions que inclouen fer-ho una vegada, o en funció de la quantitat de dies, setmanes, quinzenes, mesos o anys.

Atès que sabeu que aquestes operacions es realitzen regularment, siguin pagaments que us fan o, que feu a una altra persona, podreu crear una Planificació per a enregistrar la informació sobre els detalls recurrents per tal de simplificar i recordar amb facilitat quan succeirà l'esdeveniment següent.

Les planificacions es poden crear per a reflectir els diners que s'ingressen o surten dels comptes de manera coherent. Els usos comuns inclouen xecs de pagament, impostos, assegurances, pagaments de targetes de crèdit, venciments, interessos, préstecs, hipoteques i lloguers. Planificar un pagament com aquests proporciona un recordatori útil perquè pugueu gestionar amb eficàcia els assumptes financers futurs que s'esperen.

Una planificació consta de dues parts principals: les dades de l'operació i les dades de la planificació. Les dades de la planificació enregistren l'aparició de la planificació, és a dir, com i quan s'haurà d'introduir l'operació en el llibre major. Les dades de l'operació enregistren els detalls normals sobre l'operació, incloses les opcions per al mètode de pagament, compte, paga a/des de, categoria, etiquetes, recordatori, data de venciment, import i estat. Juntament amb aquestes, també podreu seleccionar opcions addicionals en funció de quan es va processar l'operació.

Tipus de planificacions
Tipus de planificacions

## Tipus de planificacions

Hi ha quatre tipus diferents de planificacions al KMyMoney:

Ingressos. Aquestes planificacions són per a diners que ingresseu al compte, com xecs de pagament, bons o els interessos rebuts.

Factures/Reintegraments. Una factura o reintegrament és per a diners que surten del compte, com una afiliació, factura de serveis, pagament d'impostos o la matriculació del cotxe.

Transferència. Aquestes són per als diners que surten d'un compte i que entren en un altre compte, com fer un pagament amb targeta de crèdit des del compte corrent.

Préstecs. Aquests són un tipus especial de planificació i es creen quan creeu un Compte de préstec.

La vista de les planificacions
La vista de les planificacions

## La vista de les planificacions

Obriu la vista de les planificacions fent clic sobre la icona d'operacions planificades que hi ha al selector de la vista.

La vista de les planificacions consta d'una àrea de visualització amb un botó Planificació nova... i un quadre de text Filtre a sobre seu.

Per a crear una planificació nova, feu clic a Planificació nova.... El KMyMoney mostrarà el diàleg de planificació nova, que es pot fer servir per a crear les planificacions d'ingrés, transferència, reintegrament/factures. Les planificacions dels préstecs es gestionen de manera diferent, com es descriu a la secció Préstecs d'aquest manual.

El diàleg Planificació nova
El diàleg Planificació nova

## El diàleg Planificació nova

Ara es mostra un diàleg de Planificació nova, demanant els detalls per a la planificació i l'operació. Les dades sol·licitades inclouen el següent:

1. Nom de la planificació

2. Pròxima data de venciment

3. Freqüència

4. Mètode de pagament

5. Import

6. Altres detalls de l'operació

7. Opcions de la planificació

### Omplir el Nom de la planificació, la Freqüència i la Informació del pagament

Introduïu el nom de la planificació i la data de l'aparició següent en els seus respectius camps. El nom és com s'etiquetarà la planificació a la vista de les planificacions i a les altres pantalles. Especifiqueu amb quina freqüència succeirà la planificació, utilitzant el camp de freqüència i la llista desplegable. Si el desplegable està establert a «Un cop», el camp de freqüència estarà desactivat. En cas contrari, el desplegable indica un interval de temps, i l'operació passarà cada Freqüències d'ocurrències d'aquest interval. Tingueu en compte que alguns intervals es poden indicar de més d'una manera, com ara 6 x «setmanal» o 3 x «cada dues setmanes» o 2 x «cada tres setmanes». No es poden indicar fraccions d'un interval, com dues vegades al mes; cal utilitzar un interval més curt, com 1 x «cada mig mes»

Si l'import varia d'operació a operació, assegureu-vos de marcar la casella de selecció L'import és una estimació atès que varia en cada pagament a l'àrea Opcions de sota, i se us demanarà l'import correcte quan s'introdueixi al llibre major. La quantitat s'introdueix com un nombre positiu en el camp Pagament o Ingrés. Els altres camps obligatoris en aquesta àrea són el compte i la categoria. La llista desplegable Estat indica l'estat de l'operació quan el KMyMoney l'introdueixi al llibre major. La resta de camps d'aquesta secció són opcionals.

### Modificar la secció Opcions de la planificació

La llista desplegable Si aquesta planificació s'esdevé en dia no hàbil: us permet triar com gestionar els dies de no processament. Els dies no hàbils inclouen caps de setmana i festius coneguts pel KMyMoney per a la regió especificada a l'opció de configuració apropiada. Si la planificació es produeix en un dia no hàbil, podeu triar entre No canviïs la data, Canvia la data al dia hàbil anterior o Canvia la data al dia hàbil següent. Aquesta opció està disponible per a replicar alguns dels processos operatius empresarials del món real.

La casella de selecció L'import és una estimació atès que varia en cada pagament permet seleccionar si el KMyMoney introdueix automàticament aquesta quantitat al llibre major o us demana l'import real quan venci la planificació.

La casella de selecció No canvia l'import de la categoria, però modifica el tipus de canvi de l'operació es pot utilitzar quan la planificació implica un compte i una categoria amb divises diferents. Si no està seleccionat, l'import especificat s'utilitza quan s'introdueix l'operació al llibre major. Marcar la casella indica a KMyMoney que l'import s'especifica en la moneda de la categoria. Encara haureu de confirmar l'altre valor o el tipus de canvi quan l'operació s'introdueixi al llibre major.

La casella de selecció Processa sempre aquesta planificació el darrer dia de mes permet la planificació per al processament irregular de la data de fi de mes.

La casella de selecció Introdueix aquesta planificació en el llibre automàticament quan venci indica al KMyMoney que introdueixi l'operació al llibre major en la data correcta sense intervenció humana. En cas contrari, quan s'hagi d'introduir l'operació, el KMyMoney obrirà un diàleg demanant-vos que confirmeu que voleu que s'introdueixi. Aquest comportament és configurable, i es pot trobar més informació a la secció Configuració.

Si sabeu que la planificació no continuarà indefinidament, marqueu Aquesta planificació acabarà en algun moment i podeu introduir el Nombre d'operacions restants o la Data de la darrera operació.

Quan hàgiu introduït tota la informació necessària, feu clic a D'acord per a continuar.

Editar les planificacions
Editar les planificacions

## Editar les planificacions

Per a editar una planificació, simplement seleccioneu l'entrada a la llista, feu-hi clic dret i seleccioneu Edita l'operació planificada en el menú contextual. Apareixerà un diàleg semblant al diàleg d'Operacions planificada nova, des del qual podreu actualitzar les dades necessàries.

Suprimir les planificacions
Suprimir les planificacions

## Suprimir les planificacions

Per a suprimir una planificació, simplement seleccioneu l'entrada a la llista, feu clic dret i seleccioneu Suprimeix l'operació planificada al menú contextual.

### Avís

Tingueu en compte que es poden desfer moltes accions al KMyMoney, però això no és cert per a suprimir una planificació. Si suprimiu una planificació, i us adoneu que no volíeu fer-ho, haureu de tornar-la a crear completament des de zero.

Duplicar les planificacions
Duplicar les planificacions

## Duplicar les planificacions

Per a duplicar una planificació, simplement seleccioneu l'entrada a la llista, feu-hi clic dret i seleccioneu Duplica l'operació planificada al menú contextual.

Introduir les operacions planificades
Introduir les operacions planificades

## Introduir les operacions planificades

Introduir una operació planificada vol dir crear una operació en el llibre major apropiat, utilitzant els detalls especificats a la planificació. Les operacions planificades es poden introduir d'una de les 3 maneres diferents:

- Manualment fent clic dret sobre l'entrada a la vista de les planificacions i seleccionant Introdueix l'operació següent al menú contextual.

- El KMyMoney podrà introduir-les a l'inici amb la vostra interacció o sense.

- El KMyMoney podrà introduir-les amb la vostra interacció durant la banca en línia o en importar un extracte bancari.

### Confirmar l'operació a introduir

El primer i el tercer mètode visualitzaran el diàleg Introdueix l'operació planificada (possiblement després de mostrar una finestra informativa sobre el procés). Aquest diàleg us demana que confirmeu o actualitzeu la informació requerida que es va introduir quan es va crear la planificació.

Aquesta informació es podrà canviar i els canvis es podran aplicar només a aquesta instància de la planificació o a totes les operacions posteriors. Després de verificar que totes les dades són correctes, en fer clic a D'acord afegirà l'operació al llibre major i actualitzarà la pròxima data de venciment de la planificació a l'aparició següent. Si heu canviat alguna de les dades de l'operació, es mostrarà una confirmació addicional del que heu canviat, el qual us donarà l'oportunitat final d'acceptar o rebutjar els canvis.

Seleccioneu el que voleu fer amb la informació presentada i feu clic a D'acord o Cancel·la.

### Permetre que el KMyMoney introdueixi per vosaltres les operacions planificades

De manera alternativa, el KMyMoney podrà verificar durant l'inici quines planificacions vencen i introduir-les per vosaltres si es va marcar l'opció adequada en configurar la planificació.

Si no es va marcar l'opció, el KMyMoney obrirà el diàleg esmentat anteriorment i podreu seguir els passos esmentats allà. El KMyMoney també obrirà el diàleg si l'import és una estimació perquè pugueu introduir l'import real.

També podreu optar perquè el KMyMoney no verifiqui durant l'inici quines operacions estan planificades desseleccionant l'opció en el diàleg de configuració i qualsevol operació endarrerida o les operacions que vencen «avui» es mostraran a la vista principal perquè les introduïu manualment.

Capítol 11. Llibres majors
Llibres majors

# Capítol 11. Llibres majors

Edwardes, Michael `<mte@users.sourceforge.net>`

Lum, Roger `<rogerlum@gmail.com>`

Carpino, Michael `<mfcarpino@gmail.com>`

Ostroff, Jack `<ostroffjh@users.sourceforge.net>`

revisió 5.2.0 (1 de desembre de 2024)

## La vista dels llibres majors

La vista de llibres majors és funcionalment el centre d'integració de dades del KMyMoney. Aquesta vista és per a introduir, examinar, editar i eliminar les operacions en els vostres comptes definits. Aquesta vista ha tingut una revisió important des de la sèrie 5.1 de llançaments del KMyMoney. La principal diferència és que ara és una presentació amb pestanyes, de manera que podeu tenir més d'un compte visualitzat alhora. De fet, només es pot veure un alhora, però canviar fent clic simplement en una pestanya diferent és significativament més còmode que haver de seleccionar l'altre compte en un desplegable.

L'àrea de visualització principal mostra zero o més pestanyes, cadascuna amb la visualització del llibre major d'un compte. La pestanya més a la dreta sempre tindrà un +. En fer clic a això es mostrarà un desplegable on podreu seleccionar el compte a visualitzar, i es crearà una pestanya nova per a aquest compte. La resta d'aquest capítol descriurà l'ús del llibre major per a qualsevol compte individual.

La vista dels llibres majors permet diverses accions clau: cercar i veure operacions; introduir una operació nova; i editar, duplicar, suprimir i planificar operacions existents. Juntament amb això, també proporciona la capacitat de moure, marcar i mostrar detalls addicionals de les operacions. Una altra funcionalitat dins de la vista dels llibres majors inclou modificar i conciliar el compte.

La vista té tres elements:

- La llista d'operacions

- L'àrea de filtre, que es pot visualitzar o no

- El formulari de l'operació, el qual es pot mostrar o no, segons la configuració seleccionada a la secció Llibre major de la configuració del KMyMoney.

Les versions anteriors del KMyMoney tenien un desplegable on podíeu seleccionar el compte a visualitzar al llibre major. Això ja no és necessari, ja que per a veure un altre compte, simplement obriu una pestanya nova.

### La llista d'operacions

La llista d'operacions mostra totes les operacions (potser filtrades) del compte. Sempre es mostren les columnes següents:

Data. la data de situació, o la data real en què s'efectuà l'operació

Detall. la categoria/categories, un altre compte (per a transferències,) i recordatori per a l'operació

Pagament i dipòsit. la quantitat de diners que surt o entra al compte en aquesta operació. Apareixerà un valor en una o en l'altra columna, segons correspongui.

Saldo. Això depèn de l'ordre que es mostra actualment, i no es calcularà si es filtra la visualització mitjançant l'ús del quadre de filtre o la llista desplegable per a l'estat de l'operació, com s'ha descrit anteriorment.

Les columnes següents són opcionals, i la seva presència es pot commutar fent clic dret a qualsevol capçalera de columna i seleccionant o desseleccionant la casella de selecció apropiada. Actualment, les columnes no es poden reordenar. L'amplada d'una columna es pot ajustar utilitzant el ratolí per a agafar la línia entre aquesta capçalera de columna i la de la seva dreta.

No. el número d'operació, que sempre és opcional

Entrada. la data d'entrada, que és la data en què s'ha introduït l'operació al llibre major.

Beneficiari. la persona o organització a la qual doneu diners o de la qual rebeu diners.

C. estat de la conciliació. El valor pot ser en blanc, «C» per a liquidada, o «R» per a conciliada. El significat d'aquests termes es discuteix més endavant.

Després d'introduir una operació, es mostrarà a la llista d'operacions. També podreu canviar les propietats de l'operació o fins i tot crear operacions noves directament a la llista. A la llista d'operacions, l'ordre predeterminat de les operacions és per la data d'operació, amb l'operació més recent a la part inferior. En fer clic amb el botó esquerre sobre la capçalera de la llista d'operacions, apareixerà un diàleg que permetrà canviar l'ordre de les operacions. Per a instruccions sobre com canviar l'ordre predeterminat, vegeu la secció de la pestanya Ordenació al capítol de la Configuració del KMyMoney.

Tingueu en compte que alterar el sentit d'ordenació pot ser útil en circumstàncies especials, però per a molts sentits d'ordenació, especialment quan la data de situació de l'operació no és la primera clau d'ordenació, la columna de saldo no serà molt significativa, i gairebé amb tota seguretat no coincidirà amb el saldo de qualsevol extracte o visualització per part del banc o institució. Per a minimitzar la confusió, en aquests casos, la columna de saldo mostrarà tots els valors com «---» i les capçaleres que depenen de la data (p. ex., saldo en línia o conciliació) no es mostren.

En les versions anteriors del KMyMoney havíeu de fer clic amb el botó dret a una capçalera de columna per a canviar el sentit d'ordenació. Ara, fer clic amb el botó dret us permet commutar la visualització de les columnes opcionals, i heu de fer clic amb el botó esquerre per a canviar el sentit d'ordenació.

A la part inferior de la llista d'operacions, el KMyMoney mostra tres valors:

Última conciliació. Aquesta serà la data més recent quan vàreu conciliar aquest compte. La conciliació és un procés important per a molts comptes, i es descriu en el seu capítol propi.

Liquidada. Aquest serà el total de totes les operacions liquidades i conciliades en aquest compte. Consulteu aquesta secció per a obtenir més informació sobre els estats liquidada i conciliada de les operacions.

Saldo. Aquí és on el KMyMoney mostrarà el saldo actual del compte, el qual és la suma de totes les operacions de compte. No obstant això, si seleccioneu més d'una operació a la llista d'operacions, això canviarà per a mostrar la suma de les operacions seleccionades. Això retornarà al saldo quan no se seleccioni cap operació o se seleccioni una única operació.

### L'àrea de filtre

En versions anteriors del KMyMoney, l'àrea de filtre estava per sobre de la llista d'operacions, i sempre es mostrava. Ara, quan es mostra, es troba a sota de la llista. Normalment està oculta, però es pot mostrar escrivint Ctrl+F. A l'esquerra de l'àrea de filtre hi ha una icona de tancament del diàleg
. En fer-hi clic es netejaran els filtres existents i s'ocultarà l'àrea del filtre.

Quan es mostra, la major part de l'àrea del filtre és un quadre d'entrada de text. Escriure aquí farà que el KMyMoney només mostri les operacions que contenen el text escrit en el quadre. El text especificat pot estar en qualsevol dels camps de l'operació per al compte visualitzat. En fer clic a la icona de text
a l'extrem dret del quadre d'entrada de text, es netejarà qualsevol text que s'hagi introduït.

A la dreta de l'entrada de text hi ha un desplegable de filtre d'estat. El valor predeterminat és Qualsevol estat, que no aplica cap filtre a la llista. Les opcions No marcades i Liquidades s'han explicat prèviament. No conciliada inclou operacions en qualsevol dels grups anteriors. Actualment hi ha un filtre específic per a Operacions conciliades.

Importada selecciona les operacions que s'han importat, fins i tot si s'han coincidit amb una operació no importada. Coincident selecciona les operacions que han coincidit, ja sigui pel KMyMoney com a part del procés d'importació o bé coincideix manualment per l'usuari. No obstant això, un cop heu fet clic a Accepta en una operació d'aquest tipus, aquest filtre no la seleccionarà.

Errònia selecciona les operacions on el KMyMoney ha detectat algun problema. El més habitual és que es tracti d'operacions no saldades, que sovint és el cas de les operacions importades on no s'ha assignat cap categoria.

Planificada selecciona les pròximes Operacions planificades. Aquestes es mostren a la llista d'operacions per a la vostra comoditat, però en realitat encara no s'han introduït al llibre major. Quan feu clic amb el botó dret sobre una d'elles, el menú contextual que es mostra és Opcions d'operació planificades que no és el mateix que Opcions d'operació mostrat a les operacions normals.

### El formulari d'operació

Si el formulari d'operació es mostra o no a la vista dels llibres majors depèn de les opcions de la configuració i del tipus de compte que es mostra. Si està present, inclou camps de tots els detalls d'una única operació. Es descriu amb més detall en els apartats següents.

Quan es mostra, el formulari d'operació és una visualització de només lectura de l'operació seleccionada actualment. Sempre està a la part inferior de la vista d'operacions, sota l'àrea del filtre, si es mostra. Se separa de tot el que hi ha per sobre d'ell per una barra divisòria, que es pot arrossegar cap amunt o cap avall per a canviar l'alçada del formulari. Si s'arrossega a la part inferior, ocultarà el formulari, encara que l'alçada del formulari establert d'aquesta manera no és persistent, i tornarà al seu valor predeterminat quan es reiniciï el KMyMoney. El divisor, igual que el formulari d'operació, només està disponible quan s'activa la configuració apropiada per a mostrar el formulari.

Introducció i edició d'operacions
Introducció i edició d'operacions

## Introducció i edició d'operacions

La introducció i l'edició d'operacions ara es fa directament a la llista d'operacions, es mostri o no el formulari d'operacions.

Els camps en l'àrea d'entrada coincideixen amb els camps a la llista d'operacions. Els camps addicionals inclouen el camp Recordatori, per a una descripció més detallada o informació relacionada amb l'operació, i una selecció de la Categoria. El botó Desglossa permet desglossar l'operació en diverses categories.

Per a introduir una operació nova al llibre major, podreu fer clic en una entrada buida a la part inferior de la llista de llibres majors, prémer Ctrl+Insert, o seleccionar l'element de menú Operació → Operació nova.... Per a editar una operació existent, feu servir les tecles Fletxa amunt i Fletxa avall per a navegar per la llista. Després de prémer Retorn o fer doble clic sobre una entrada, la llista d'operacions mostrarà els camps requerits per a introduir o editar l'operació.

Tingueu en compte que la disposició de l'àrea d'entrada de l'operació s'ha revisat al KMyMoney 5.2. Si una operació nova és un dipòsit, retirada o transferència es determina per les dades que introduïu en els camps quantitat i categoria. No cal que escolliu explícitament una pestanya específica o que especifiqueu A: o De:.

Per a desplaçar-vos pels camps, premeu la tecla Tab i, quan acabeu, premeu Retorn per a desar els canvis o Esc per a cancel·lar.

En cas que estigui seleccionada l'opció Empra Retorn per a desplaçar entre els camps, la tecla Retorn mourà al camp següent igual com la tecla Tab, excepte l'últim camp d'entrada on es desaran les dades.

### Els camps d'una operació

Introduïu la informació utilitzant les notes següents als camps disponibles. Cal tenir en compte que molts camps tenen activada la «Compleció automàtica». És a dir, si comenceu a escriure, el KMyMoney oferirà alternatives que coincideixin amb els caràcters que heu introduït. Per a seleccionar el contingut coincident, simplement feu clic sobre l'entrada o premeu les tecles del teclat apropiades. Si l'entrada no es llista, acabeu d'escriure el contingut per a afegir el valor nou. La pròxima vegada que escriviu el contingut, el KMyMoney el trobarà quan comenceu a introduir els caràcters inicials.

Tingueu també en compte que els camps reals que es mostren per a una operació depenen del tipus de compte. Per exemple, les operacions de compte d'inversió inclouen camps per al tipus d'activitat, seguretat i altres elements específics d'inversió.

#### Pagador/Beneficiari

Aquest és a qui van o de qui venen els diners. Si el beneficiari és una entrada nova, el KMyMoney us demanarà si el voleu afegir a la llista de beneficiaris. Qualsevol altra informació relacionada amb un beneficiari o pagador, com l'adreça, el número de telèfon i el número de compte, així com les notes, es poden actualitzar a la vista dels beneficiaris.

#### Categoria

Això especifica una categoria d'ingressos o despeses amb finalitats comptables i d'informes, i permet agrupar certes operacions. Escriviu el nom de la categoria al camp definit. Si heu introduït la categoria i no existeix, el KMyMoney us demanarà si voleu crear-ne una de nova. Si seleccioneu Sí, el KMyMoney obrirà un diàleg que permet una definició addicional de la categoria basant-se en les característiques General, Jerarquia i Impostos.

Per a les operacions de transferència, seleccioneu l'altre compte en el camp categoria.

Si voleu associar parts de l'operació amb diferents categories, el KMyMoney gestionarà aquesta necessitat. Un exemple podria ser un reintegrament d'efectiu de 50, dels quals feu servir 10 per a aliments, 20 per a cervesa i 20 per a efectiu. Per tant, a l'operació se li assignaran tres categories: Menjar, Cervesa i Efectiu. Per a fer això, haureu d'utilitzar Desglossar les operacions, el qual es descriu amb més detall a continuació.

Vegeu la secció especial dels camps del KMyMoney per a informació addicional sobre com utilitzar aquest camp.

#### Etiquetes

Les Etiquetes són similars a les Categories i es poden utilitzar per a mantenir una vista ortogonal a les Categories. Proporcionen la capacitat d'agrupar les operacions dins d'una categoria en funció de les vostres necessitats definides. Aquesta necessitat podria estar definida amb els detalls específics de Persona, Lloc o Cosa. Per exemple, podríeu tenir una Categoria per a cada tipus diferent de despesa del cotxe, i després tenir una etiqueta per a cada vehicle. Com amb les Categories, les podreu seleccionar des de la llista desplegable o escriure un nom nou d'Etiqueta, i se us demanarà si voleu crear una Etiqueta nova amb aquest nom. Dins del camp Etiqueta, el KMyMoney permetrà introduir múltiples etiquetes dins d'una sola operació. A més, podreu introduir etiquetes en un desglossament individual.

#### Recordatori

Es podrà introduir un recordatori de línia única o línies múltiples si voleu enregistrar més detalls de l'operació.

#### Número

El número d'operació es pot introduir, si cal. Tingueu en compte que el camp de número de xec es pot fer visible o invisible a la llista del llibre major si es desitja. Això es configura en el diàleg de configuració del llibre major. Tot i que això s'utilitza més habitualment per a un número de xec en un compte corrent, es pot utilitzar en qualsevol tipus de compte, de qualsevol manera que pugueu voler numerar les operacions.

#### Data

S'haurà d'introduir la data de l'operació per a especificar quan es va realitzar. Consulteu la secció especial camps del KMyMoney per a obtenir més informació sobre com es pot fer servir el camp d'entrada de la data perquè introduir dates sigui més ràpid i fàcil. Per a les operacions a comptes de xec i targeta de crèdit, trieu si voleu utilitzar la data real (quan es va emetre el xec o fer la compra) o la data d'enviament segons l'informat pel banc o la companyia de la targeta de crèdit. Utilitzant la data real ajudareu a fer un seguiment de quan es va fer la compra, per exemple, però és més probable que l'extracte o les dades baixades del banc utilitzin la data d'enviament. El KMyMoney manté automàticament la data d'entrada de l'operació al llibre major, però això és en un camp diferent, el qual es mostra opcionalment a la llista del llibre major.

Tingueu en compte que no podeu introduir explícitament la data d'entrada, que és la data en què l'operació s'ha introduït realment al llibre major. Això sempre està definit pel KMyMoney

#### Import

Finalment, introduïu l'import de l'operació o bé al camp Pagament o bé al camp Dipòsit. Recordeu que es pot mostrar una calculadora senzilla, sigui fent clic a la icona que hi ha a la dreta del camp, o introduint al camp el caràcter «%» en el camp, o introduint qualsevol d'aquests símbols matemàtics: «+», «-», «*» o «/» en una fórmula, com en 12 + 3. Quan s'introdueixi el signe més, s'obrirà la calculadora. Tingueu en compte que només es desarà l'import del pagament o del dipòsit de l'operació.

Quan esteu satisfet que tots els camps s'han completat adequadament, feu clic a Introdueix. Si accidentalment premeu o feu clic a Introdueix abans d'acabar d'introduir totes les dades, feu clic a Edita per a continuar introduint les dades.

El formulari d'operació
El formulari d'operació

## El formulari d'operació

En versions anteriors del KMyMoney era possible introduir o editar dades en el formulari d'operació. A partir de la versió 5.2, el formulari d'operació és una visualització de només lectura de l'operació seleccionada a la llista d'operació, possiblement mostrant més detalls dels que es mostren a la llista anterior.

Desglossar les operacions
Desglossar les operacions

## Desglossar les operacions

La característica Desglossa l'operació permet dividir una operació en múltiples categories, que representaran, per exemple, els tipus diferents d'articles comprats en una sola compra en una botiga.

Una operació sempre conté un o més desglossaments. Cada desglossament representa diners que es mouen dins o fora d'un compte individual. La majoria de les vegades, una operació conté exactament dos desglossaments, un per al compte del qual prové els diners i l'altre per al compte al qual van els diners. El terme «Operació desglossada» s'utilitza quan en realitat hi ha tres o més desglossaments, quan una part de l'operació es divideix en més d'un desglossament. Això es fa normalment quan els diners es mouen dins o fora d'un compte bancari típic, però s'assigna a més d'una categoria.

Si una operació només té un desglossament, gairebé sempre es diu que és «no saldada», el que significa que els diners venen d'algun lloc, però no van enlloc (o viceversa). Aquestes operacions es marquen normalment per a mostrar-se en vermell al Llibre major. Les operacions vàlides amb un únic desglossament solen ser en comptes d'inversió: afegir, eliminar o dividir accions. L'altre cas és on la quantitat de l'operació és 0, que els bancs a vegades fan.

Per a introduir un desglossament d'operació, creeu una operació nova, introduint l'import total. Després, en lloc de seleccionar una categoria, feu clic a la icona
de desglossament a la dreta del camp Categoria. Si ja heu seleccionat una categoria, aquesta es convertirà en la primera entrada de l'editor del desglossament.

Això mostrarà l'editor de desglossament, que mostra la categoria, nota i pagament o dipòsit per a cada desglossament. També mostra el total dels desglossaments, l'import de l'operació i la diferència entre ells.

Per a introduir un desglossament o suboperació nou feu clic a Nou, premeu Ctrl+Insert, o feu doble clic a una fila buida. Fer doble clic a una fila existent permet editar el desglossament. Això expandirà la fila en un formulari on podreu introduir o editar un desglossament.

Aquí especifiqueu la categoria i l'import, així com un beneficiari, recordatori i etiqueta/es opcionals. Tingueu en compte que si un beneficiari i un recordatori s'han introduït a l'operació abans d'introduir l'editor de desglossament, s'inclouran en el primer desglossament. Sovint té sentit introduir una anotació específica per a cada desglossament. Això també es pot fer per al beneficiari, però pot tenir més sentit introduir-lo només una vegada a l'operació. Per a desar el desglossament, premeu Introdueix. Per a cancel·lar, premeu Cancel·la.

Després d'introduir un desglossament, la part inferior de l'editor del desglossament mostrarà quant de l'operació total encara no està assignat. Després d'introduir tots els desglossaments, premeu el botó D'acord per a desar tota l'operació. Si encara hi ha un import sense assignar, se us demanarà que torneu a editar els desglossaments, canvieu l'import total de l'operació o deixeu part de l'operació sense assignar. El mateix és cert si l'import està sobreassignat, en aquest cas el total dels desglossaments és més que l'import de l'operació.

Per a redistribuir una quantitat «Sense assignar» o «Sobreassignada», seleccioneu el desglossament que s'ha d'ajustar, i feu clic en el botó Aplica la diferència. Si s'ha mostrat prèviament «Sense assignar» i no és zero, aquesta quantitat s'afegirà al valor de l'element de la línia seleccionada. Si s'ha mostrat prèviament «Sobreassignada» i no és zero, aquesta quantitat es restarà del valor de l'element de la línia seleccionada. Com a resultat, l'import «Sense assignar» s'establirà a zero i l'operació es podrà desar correctament.

Tingueu en compte que el camp categoria al formulari de l'operació o a la llista d'operacions ara mostrarà una llista separada per comes de les categories en cadascuna de les entrades desglossades.

Altres accions d'operacions
Altres accions d'operacions

## Altres accions d'operacions

### Editar les operacions

Per a editar una operació, feu-hi doble clic a la vista de llista, feu clic dret sobre l'entrada i seleccioneu Edita des del menú emergent, o premeu Retorn quan una operació està ressaltada.

### Suprimir operacions

Per a suprimir una operació, feu-hi doble clic a la vista de llista i seleccioneu Suprimeix des del menú emergent quan aparegui, o feu clic a Suprimeix al formulari de l'operació.

### Operacions coincidents

En general, quan importeu operacions, sigui mitjançant QIF, CSV, OFX o HBCI, el KMyMoney intentarà comparar-les automàticament amb les operacions existents. Això pot ser útil per a les operacions que es creen tant com a operacions planificades, i també les que s'importen des del banc o targeta de crèdit. Per a permetre diferències en les dates, hi ha una opció predeterminada de 4 dies, la qual es pot canviar a Arranjament Configura el KMyMoney... secció llibre major, Pestanya Importació. Qualsevol operació que coincideixi s'indicarà al llibre major amb una icona
, i en completar la importació, haureu de revisar-les i acceptar-les o no comparar-les.

Si trobeu que una operació importada no es va fer coincidir automàticament amb una operació existent quan hauria d'haver coincidit, llavors és possible fer-la coincidir manualment. Recordeu que hi ha una diferència entre fer coincidir manualment dues operacions i simplement suprimir-ne una, encara que sembli que té el mateix efecte. Específicament, és important no suprimir l'operació importada, perquè trobareu que la pròxima vegada que importeu les operacions, l'operació suprimida podria aparèixer de nou. Això es deu al fet que els formats d'importació moderns com OFX i HBCI utilitzen un «ID d'operació» per a identificar les operacions. Quan suprimiu l'operació importada, l'ID d'operació seguirà amb ella, de manera que l'importador no té forma de saber que aquesta operació ja s'ha importat. Per a les importacions de CSV i QIF, el KMyMoney crea un identificador per a cada operació que està destinat a tenir el mateix propòsit.

Si passa això, la solució és indicar-li al KMyMoney que les operacions són la mateixa, utilitzant la interfície de coincidència manual. Això permet fer coincidir una operació importada amb una operació introduïda manualment (no importada). Per a fer-ho, seleccioneu una de les operacions que coincideixin fent clic sobre seu, després seleccioneu l'altra fent-hi clic mentre premeu la tecla Ctrl, i després seleccioneu Coincidència des del menú contextual. Això les farà coincidir i combinarà les dues operacions. Els valors de les dues operacions hauran de ser els mateixos perquè la coincidència funcioni, excepte que les dates poden diferir segons la finestra especificada a les opcions, com s'ha descrit anteriorment.

Atès que el valor és l'únic camp de les dues operacions que ha de ser absolutament el mateix, el valor d'altres camps pot diferir. Tingueu en compte que encara que els dos beneficiaris no siguin idèntics, han d'haver estat coincidents amb el procés d'importació. Coincidència, veureu un diàleg de Coincidència d'operacions. Aquest diàleg permet triar quina de les dues operacions s'utilitza com a font dels altres camps de l'operació coincident. Tingueu en compte que si s'importa una de les operacions, la data d'aquesta operació sempre s'utilitzarà en l'operació coincident, fins i tot si tots els altres camps es prenen de l'operació no importada. Aquest diàleg també us dona l'opció d'invertir les operacions en termes de les quals s'utilitza com a font dels camps que difereixen.

Si esteu satisfet amb l'estat del diàleg de coincidència, feu clic a D'acord. L'operació es mostra com una operació coincident al llibre major. A continuació, podeu fer clic a Operació Accepta o fer clic amb el botó dret a l'operació coincident i seleccionar Accepta des del menú contextual.

Durant la importació dels extractes en línia, sigui directament o mitjançant la importació d'un fitxer descarregat, el KMyMoney realitzarà la coincidència el millor que pugui segons el nom del beneficiari i l'import de l'operació. En cas d'una coincidència no vàlida, una operació coincident es pot fer no coincident.

### Nota

La interfície de coincidència no us permetrà fer coincidir dues operacions que s'hagin importat. De la mateixa manera, tampoc permetrà la coincidència entre dues operacions que s'hagin introduït manualment.

Comprendre l'estat d'una operació
Comprendre l'estat d'una operació

## Comprendre l'estat d'una operació

Una secció posterior d'aquest manual debat la conciliació amb més detall. Per ara, només és important saber que l'operació pot tenir un dels tres estats: no marcada (en blanc), liquidada (C), o conciliada (R). Quan s'introdueix una operació, l'estat s'estableix al valor especificat a la pestanya «Entrada de dades» de la secció «Llibre major» del diàleg de configuració del KMyMoney, que de manera predeterminada és «no marcada». Un cop el banc publica l'operació, l'usuari pot marcar-la com a liquidada i així transformar-la en estat (C). Cal tenir en compte que aquests són només un subconjunt dels estats descrits anteriorment, que estan disponibles en el Filtre del llibre major.

Quan rebeu un extracte del banc, totes les operacions liquidades haurien d'estar a l'extracte. Quan concilieu el vostre compte, confirmeu que les operacions marcades com a liquidades i les operacions llistades a l'extracte són les mateixes, i que el saldo inicial més la suma de les operacions liquidades equival al saldo final de l'extracte. Quan aquest és el cas, podeu «finalitzar la conciliació» que canvia l'estat de totes les operacions liquidades (C) abans de la data de conciliació a conciliades (R).

Si intenteu editar una operació amb almenys un desglossament marcat com a conciliat (R), se us advertirà. Hi ha un debat addicional sobre per què això és important a la secció sobre conciliació.

Canviar les opcions de l'operació
Canviar les opcions de l'operació

## Canviar les opcions de l'operació

Hi ha diverses opcions que canvien l'aparença i el comportament de la vista del llibre major en termes d'operacions. Aquestes opcions es troben seleccionant l'element de menú Arranjament → Configura el KMyMoney des de la barra de menús i seleccionant la icona Llibre major que hi ha a la llista de l'esquerra.

La majoria dels ajustos s'expliquen per si mateixos. La secció enllaçada anteriorment té una explicació més detallada de cada una de les opcions. Algunes d'aquestes opcions ja s'han esmentat, però per a la claredat, diverses d'elles s'expliquen breument a continuació.

Mostra el formulari de l'operació. Aquesta opció està a la pestanya Visualització en el diàleg de configuració: alterneu-la per a ocultar el formulari de l'operació que hi ha a la part inferior d'aquesta pantalla. El formulari de l'operació ara és una àrea de només visualització de l'operació seleccionada de la llista d'operacions. Totes les introduccions i edicions d'operacions ara es fan directament des de la llista.

Aquestes imatges mostren com es veurà l'entrada directa de l'operació en comparació amb el formulari de l'operació.

El formulari d'operació:

Operacions introduïdes directament:

Conserva els canvis en seleccionar una operació/desglossat diferent. En seleccionar la línia següent a la llista d'operacions o l'editor del desglossament, els canvis es mantindran, en lloc del comportament predeterminat en el qual s'ha de prémer la marca de selecció verda per a desar els canvis.

Altres funcionalitats de les operacions
Altres funcionalitats de les operacions

## Altres funcionalitats de les operacions

Les opcions addicionals estan disponibles des del menú Opcions de l'operació, al qual s'accedeix fent clic dret en qualsevol operació de la llista.

Les opcions inclouen saltar a la vista dels beneficiaris per al Beneficiari de l'operació, saltar a la vista del llibre major d'un altre compte de l'operació, crear una planificació basada en aquesta operació i canviar l'estat de conciliada o liquidada.

Per a editar la informació del compte des de la vista del llibre major, seleccioneu l'element Compte → Edita el compte... de la barra de menús i podreu canviar els detalls del compte. També hi ha un element de menú perquè aparegui el menú Concilia, el qual permet comparar les operacions amb un extracte bancari oficial o un avís de la targeta de crèdit.

Capítol 12. Inversions
Inversions

# Capítol 12. Inversions

Jones, Ace `<acejones@users.sourceforge.net>`

Carpino, Michael `<mfcarpino@gmail.com>`

Ostroff, Jack `<ostroffjh@users.sourceforge.net>`

revisió 5.2.0 (1 de desembre de 2024)

## Inversions al KMyMoney

En termes molt generals, una inversió és qualsevol assignació de diners amb l'expectativa d'un benefici futur. Els comptes d'inversió del KMyMoney estan dissenyats per a un tipus particular d'inversió: els títols. Una inversió en títols (o simplement un títol) és un instrument per a invertir diners que es negocien en un mercat amb la intenció d'obtenir una rendibilitat en forma d'apreciació del valor, ingressos com interessos o dividends, o una combinació de les dues. Les accions i els fons d'inversió són els títols més habituals, i estan admesos específicament pel KMyMoney. Els bons tenen una estructura financera diferent, però en general poden ser manejats pel KMyMoney. Els futurs, les matèries primeres, les opcions i els instruments d'inversió més complexos com els derivats són altres tipus d'inversions, però el KMyMoney no té cap funcionalitat especial per a ells. Sempre que una inversió tingui característiques similars a una acció o fons d'inversió, es podrà fer un seguiment.

### Comptes d'inversió

Un compte d'inversió del KMyMoney té una col·lecció de títols, també coneguts com accions. Un compte d'inversió conté operacions, registrant les activitats com ara compres, vendes, dividends, reinversions, rendiments, desglossaments i ingressos d'aquestes inversions. Cada operació en un compte d'inversió es relacionarà amb un títol específic.

És habitual que un compte en una agència de borsa contingui tant títols com efectiu. En el KMyMoney, un compte d'Inversió només té títols. No podrà contenir cap saldo en efectiu. Aquesta va ser una decisió de disseny presa quan es van incloure per primera vegada els comptes d'Inversió en el KMyMoney, i es podria canviar en una versió futura, però és probable que això es faci com a part d'una revisió significativa de tota la gestió de les inversions per part de KMyMoney. Per ara, qualsevol efectiu necessari per a comprar un títol o obtingut d'una operació de venda o dividend requerirà l'ús d'un compte de valors.

### Comptes de valors

Quan una operació d'inversió fa servir (per a comprar un títol) o produeix efectiu, com una venda o dividend, aquesta operació haurà de fer referència a un altre compte que pugui tenir els diners, més habitualment un compte corrent. Podreu especificar qualsevol compte adequat per a qualsevol operació d'inversió que en requereixi un. No obstant això, el KMyMoney té el concepte d'un Compte de valors, de vegades també anomenat «Compte d'efectiu», el qual serà el compte predeterminat per a aquestes operacions.

Quan creeu un compte d'Inversió, tindreu l'opció de crear un compte de Valors associat amb ell. El nom predeterminat del compte de Valors serà el nom del compte d'inversió amb «(valors)» annexat. El KMyMoney assumeix aquesta convenció de noms en diverses accions relacionades amb les inversions. No és absolutament necessari seguir la convenció, però sense ella, sovint haureu de fer passos addicionals per a completar l'entrada d'operacions.

### Divisa base

El fitxer de dades del KMyMoney té una divisa base, especificada quan es va crear el fitxer. A més, un compte d'inversió té una moneda base, especificada quan es crea. Per separat, cada títol té la seva pròpia moneda base. Aquesta serà la divisa en la qual es negocia. Quan s'introdueixi una oferta de preu per a una inversió, la divisa del valor indicat sempre serà la seva divisa base. Un valor a la Borsa de Nova York (NYSE) estaria en dòlars nord-americans (USD), i una en un mercat australià estaria en dòlars australians (AUD). La divisa base per a un títol no cal que sigui la mateixa que la divisa base del compte d'inversió que posseeix aquest títol.

La vista d'inversions
La vista d'inversions

## La vista d'inversions

La vista d'inversions proporciona un resum de totes les vostres inversions, similar a diverses de les altres vistes importants. Disposa d'una única zona de visualització, amb dues pestanyes. La primera pestanya, Accions, proporciona una vista d'alt nivell d'aquests valors que es troben dins d'un compte d'inversió individual, tal com s'especifica al desplegable Seleccioneu un compte. La segona pestanya, Títols, és similar, però proporciona informació lleugerament diferent sobre tots els valors, fons d'inversió, bons, etc., dels quals feu un seguiment al KMyMoney.

### La pestanya Accions

La distinció entre accions i títols en aquestes dues pestanyes pot semblar una mica arbitrària, i se sap que causa confusió. Potser la terminologia es pot canviar en el futur, si algú pot proposar un conjunt diferent de termes que no tenen el mateix o altres problemes. No obstant això, com s'ha dit anteriorment, en la terminologia actual, una acció tal com es mostra a la pestanya Accions actualment es refereix als detalls d'una inversió dins d'un compte d'inversió. Dins del KMyMoney, és un subcompte d'un compte d'inversió, denominat en un títol. Un títol com es mostra a la pestanya Títols proporciona accés a la informació del títol no relacionada amb cap compte. Es pot fer referència a un títol en diverses accions, que també es pot dir que accions diferents poden estar denominats en el mateix títol.

A la part superior de la llista d'accions hi ha el desplegable Seleccioneu un compte, on podeu seleccionar el compte d'inversió per al qual voleu veure les inversions específiques. Si heu marcat Sincronitza la selecció del compte de la vista del llibre major i de les inversions en el diàleg de configuració, llavors si esteu mirant un compte d'inversió a la vista de llibres majors, i després canvieu a la vista d'inversions, aquest compte ja estarà seleccionat.

Igual que amb la vista d'institucions i altres vistes, la pestanya Accions mostra diverses columnes amb informació descriptiva i resumida de cada acció. Igual que amb la vista d'institucions, podeu seleccionar quines columnes es mostren fent clic dret a qualsevol capçalera de columna i seleccionant o desseleccionant la casella de selecció al costat del nom de la columna.

Nom

  El nom de l'acció. Aquesta columna sempre es mostra. Totes les altres columnes es mostren opcionalment, com s'ha descrit anteriorment.

Símbol

  Es tracta d'un símbol de cotització que s'utilitza en el mercat en el qual es negocia l'acció.

Quantitat

  Aquest és el nombre d'accions que teniu en aquest compte d'inversió. La precisió d'aquesta i de les altres columnes de valors es pot ajustar, com es descriu més endavant en aquesta secció.

Preu

  Aquest és el preu més recent d'aquest capital conegut pel KMyMoney.

Valor

  Aquest és el valor total d'aquesta inversió en aquest compte d'inversió. Ha de ser el mateix que el producte de la quantitat i el preu.

Última actualització del preu

  Aquesta és la data del preu més recent. Els preus es poden actualitzar de diverses maneres, totes es descriuen més tard en aquesta secció.

L'ordre de qualsevol de les columnes excepte el nom es pot canviar fent clic esquerre a la capçalera de la columna i arrossegant-la a l'esquerra o a la dreta.

### La pestanya Títols

A la part superior de la llista de títols hi ha un quadre de cerca. Com que aquesta pestanya llista totes les inversions que teniu en tots els comptes d'inversió, pot créixer molt, i podeu utilitzar el quadre de cerca per a trobar una entrada específica a la llista, escrivint qualsevol part del seu nom.

Títol

  El nom del títol. Aquesta columna sempre es mostra. Totes les altres columnes es mostren opcionalment, com s'ha descrit anteriorment. Els noms han de ser els mateixos noms que es mostren a la columna nom a la pestanya Accions.

Símbol

  Es tracta d'un símbol comercial que s'utilitza en el mercat en el qual es negocia l'acció. També és el mateix que la mateixa columna a la pestanya Accions.

Tipus

  Aquest és el tipus específic d'inversió que s'està seguint. Actualment, només són valors possibles les accions, els bons i els fons d'inversió.

Mercat

  Aquest és el mercat en el qual es negocia aquesta inversió.

Divisa

  Això mostra el símbol de la moneda en la qual es negocia aquesta inversió.

Fracció

  Aquesta és la fracció més petita utilitzada en introduir la quantitat d'aquesta inversió en qualsevol operació.

Igual que amb la pestanya Accions, l'ordre de qualsevol de les columnes excepte Títol pot canviar fent clic esquerre a la capçalera de la columna i arrossegant-la a l'esquerra o a la dreta.

Crear un compte d'inversió
Crear un compte d'inversió

## Crear un compte d'inversió

El primer pas en el camí per a treballar amb les inversions és crear un compte d'inversions a on tenir els títols. Trieu l'element de menú Compte Compte nou... per a començar el procés. Creeu un compte com s'ha descrit anteriorment a la secció Compte, assegureu-vos de triar «Inversió» com a tipus de compte.

Per a treballar amb el compte d'inversió nou, obriu aquest compte a la vista de llibres majors, com s'ha descrit anteriorment.

### Entrada de cotitzacions

Sempre que introduïu o editeu una operació de compra, venda o reinversió, heu d'especificar el nombre d'accions, el preu per acció i l'import total de l'operació. Com es descriu aquí ???, en realitat especifiqueu només dos d'aquests valors, i el KMyMoney calcula el tercer. La configuració predeterminada d'entrada de preus per als comptes d'inversió nous és «Preu per acció», però això es pot canviar a «Import total» quan editeu el compte.

Afegir inversions al compte
Afegir inversions al compte

## Afegir inversions al compte

Per a afegir títols individuals al Compte d'inversió, navegueu fins a la vista d'Inversions, seleccioneu la pestanya Accions i trieu el compte d'inversió on teniu la inversió des de la llista desplegable Selecciona un compte.

Feu clic dret a qualsevol espai buit de la vista. Això obrirà el menú contextual de les Opcions de la inversió. Trieu Inversió nova.... Això llançarà l'Assistent d'inversió nova, el qual s'utilitzarà per a crear la inversió nova.

### Assistent d'inversió nova

El primer que se us demanarà és el nom de la inversió. Aquest és el nom que s'utilitzarà a la pestanya Accions. També se us demanarà que especifiqueu el tipus d'inversió. Els valors disponibles actualment són Valor, Bo i Fons d'inversió. Si la vostra inversió no és estrictament un d'aquests tipus, està bé etiquetar malament aquí, ja que el tipus no s'utilitza actualment per a restringir o controlar el que podeu fer amb la inversió.

A continuació, es presenta la pàgina de detalls de la inversió. La informació següent s'introduirà en aquesta pàgina:

- Símbol comercial. Un símbol de cotització o borsari és un abreujament emprat per a identificar un títol negociat públicament d'un instrument en particular en un mercat o intercanvi en particular. El KMyMoney requereix un símbol comercial per a tots els valors. No obstant això, algunes inversions no tenen símbol. En aquest cas, haureu d'inventar un símbol.

  El desplegable inclou tots els símbols comercials que existeixen actualment al vostre fitxer de dades. Si seleccioneu un d'aquests, el KMyMoney reutilitzarà el títol referenciat per a l'acció nova, llevat que marqueu la casella «Crea duplicats de símbols», en aquest cas es crearà un títol nou amb el mateix símbol.

  Si planegeu fer servir cotitzacions en línia per a recuperar les cotitzacions d'aquesta inversió, assegureu-vos que el símbol coincideixi exactament amb el símbol utilitzat per la font de cotització. Yahoo cobreix la majoria dels mercats mundials i requereix un sufix al final dels símbols fora dels EUA, per a especificar el país o el mercat. Per exemple, Rubicon Limited en el mercat de Nova Zelanda s'haurà d'introduir com a «RBC.NZ».

- Nom complet de la inversió, pot ser un nom fàcil d'emprar i intel·ligible, p. ex., «Advanced Micro Devices, Inc.» També es fa referència a aquest nom com a títol.

- Fracció. Això indica el grau de precisió amb què es valoren les participacions. Per exemple, als Estats Units, la majoria dels fons d'inversió valoren les participacions amb tres decimals, de manera que introduïu 1.000 en aquest camp. Els valors sovint només es valoraran en unitats senceres, així que podreu introduir 1 per a un valor com aquest, però utilitzaríeu 10000 per a un valor mesurat amb quatre dígits decimals. Voldreu reflectir els mateixos llocs per als decimals que utilitza els valors per a enregistrar els títols, de manera que els imports de les operacions coincideixin amb el KMyMoney. L'ús d'una precisió addicional no causarà cap problema, però emprar una precisió massa petita podria causar errors d'arrodoniment que podrien fer que el KMyMoney no pugui coincidir exactament amb la informació mostrada per l'agència de borsa.

- Mercat borsari. A on es negocien les inversions. Aquest és un camp opcional que es proporciona per motius d'utilitat. Aquesta informació no s'utilitzarà en cap altre lloc dins del KMyMoney.

- Número d'identificació. Un camp opcional per a introduir la informació d'identificació addicional que us agradaria tenir per a fer un seguiment. Els valors sovint tenen aquest nombre, que de vegades es pot utilitzar, així com el símbol per a obtenir informació sobre ell. Altra vegada, aquesta informació no s'utilitzarà en cap altre lloc.

- Divisa del mercat. La divisa de canvi del mercat on es negocia aquesta inversió. Aquesta típicament serà la divisa del país on es negocia el títol. Normalment és, però no necessàriament, la mateixa divisa predeterminada que la del compte d'inversió que posseeix aquest títol.

- Entrada del preu. Quan introduïu o editeu una operació de compra, venda o reinversió per a aquesta inversió, aquest desplegable indica si voleu introduir el preu per acció o el total de totes les accions o seguir el valor predeterminat del compte, que es va especificar quan es va crear el compte d'inversió.

- Precisió del preu. Aquest és un enter petit, especificant el nombre de decimals utilitzats per a especificar el preu d'aquesta inversió en la moneda especificada. S'utilitza tant per al preu de compra com de venda, el preu actual, i també per al valor total de la inversió.

- Residu. Aquest és un desplegable amb valors Arrodoneix, Sostre, Terra i Trunca, que especifica el que el KMyMoney hauria de fer en l'últim lloc decimal dels valors. Per exemple, això pot ser rellevant quan especifiqueu el preu total d'una compra en lloc d'un preu exacte per acció.

Finalment, es presentarà la pantalla d'actualització en línia. Aquí és a on li indicareu al KMyMoney com us agradaria actualitzar els preus de la inversió, si voleu fer servir una font en línia. Aquí s'estableixen els elements següents:

- Usa «Finance::Quote». Aquesta és una opció per als usuaris del GnuCash que estan acostumats a aquest estil de cotitzacions. La majoria dels usuaris la podran deixar sense marcar. Finance::Quote és un mòdul Perl, així que per a fer-lo servir cal tenir instal·lats tant el Perl com el seu mòdul Finance::Quote.

- Font en línia. La font en línia que us agradaria emprar per a aquesta inversió en particular. L'opció més habitual és «Yahoo». Proveu això primer, i si no trobeu la inversió utilitzant aquesta font, després experimenteu amb les altres.

  Tingueu en compte que encara que el KMyMoney sap com extreure els preus dels títols de les pàgines web recuperades de Yahoo i moltes altres fonts, se sap que aquestes fonts canvien el format d'aquestes pàgines, cosa que pot evitar que el KMyMoney extregui amb èxit la informació desitjada. Per desgràcia, aquest és un tema de debat massa freqüent als canals de suport diferents. No obstant això, si l'obtenció de preus funciona durant molt temps i després comencen a donar errors, considereu aquesta possibilitat.

- Factor. Un multiplicador que s'haurà d'aplicar a les cotitzacions obtingudes per a aquesta inversió. Habitualment és més necessari per als valors en el Regne Unit, on el preu cotitzat és en penics (1/100), i els valors estaran denominats en lliures. En aquest cas, introduïu 0,01 per al factor.

### Usar un Títol en més d'un Compte d'inversió

### Precaució

És possible posseir accions del mateix valor en més d'un compte d'inversió, com un compte d'inversió normal i també un compte de jubilació. En versions anteriors del KMyMoney era fàcil que el KMyMoney els tractés com si cadascun dels valors fos una inversió subjacent diferent. Això sovint causava confusió, així com emmagatzematge duplicat, era com tenir dues còpies de tot l'historial de preus de l'acció. Actualment, és molt més fàcil evitar aquesta situació, però és important estar atent a l'hora de crear accions noves dins d'un compte d'inversió.

Quan afegiu un títol a un compte d'inversió, i aquesta inversió ja existeix en un altre compte d'inversió, heu d'anar amb compte si voleu reutilitzar-la en lloc de crear una entrada nova i duplicada. A l'Assistent d'inversió nova, després de seleccionar el nom i el tipus d'inversió i fer clic a Següent, quan seleccioneu un símbol de cotització existent, alguns dels altres camps del formulari s'ompliran amb la informació rellevant del títol existent, i s'utilitzarà el títol existent a menys que seleccioneu la casella de selecció «Crea un duplicat del símbol».

Editar una inversió
Editar una inversió

## Editar una inversió

La pestanya Accions de la vista d'inversions llista les participacions actuals en aquest compte d'inversions. Feu clic dret sobre qualsevol de les inversions per a obrir el menú contextual de les Opcions de la inversió, on podreu afegir, editar o suprimir inversions individuals d'aquest compte. També podreu actualitzar el preu de les inversions, sigui manualment o mitjançant la font en línia. A més, és possible tancar un compte buit o tornar a obrir un compte tancat.

Si trieu editar una inversió, s'utilitzarà l'Assistent per al detall de la inversió, el qual es veu i funciona igual que l'Assistent per a una inversió nova, i que es descriu a la secció anterior.

En fer clic amb el botó dret a una entrada a la pestanya Títols, s'obre un menú contextual d'Opcions de títols on podeu editar o suprimir un títol. La creació real d'un títol es realitza quan es crea una acció en un compte d'inversió, i no escolliu reutilitzar un títol existent, com s'ha comentat anteriorment.

Operacions d'inversió
Operacions d'inversió

## Operacions d'inversió

Les operacions d'inversió s'introdueixen i editen a la vista dels llibres majors, com amb les operacions en altres tipus de comptes. No obstant això, els camps apareixeran diferents i variaran segons el tipus d'activitat o d'operació. Les operacions d'inversió tenen alguns elements addicionals, descrits a sota.

### Activitat

L'Activitat per a una operació d'inversió descriu quin tipus d'acció està succeint amb el títol. S'admeten les activitats següents:

Compra/Venda

  Utilitzeu-la per a enregistrar compres o vendes d'un títol individual. Aquesta acció requereix un compte per a transferir els fons de/a, el predeterminat és el compte de Valors, si se n'ha definit un per a aquest compte d'inversions.

Dividend/Rendiment/Ingrés d'interès

  També conegut com a «Dividend en efectiu», aquesta acció s'utilitza quan rebeu un desemborsament d'interessos o dividends en efectiu des del títol. Aquesta acció també requerirà un compte per a transferir els fons. Els tres termes es fan servir de manera indistinta.

Reinversió del dividend

  Aquest serà un dividend en què els ingressos s'utilitzen per a comprar accions addicionals del títol.

Afegir/Eliminar accions

  Un simple augment o disminució en el nombre d'accions que posseïu. Això hauria d'emprar-se molt rarament, perquè és estrany que les accions només apareguin al compte (o desapareguin) llevat que sigui una compra, una venda o una reinversió del dividend. Un ús d'aquestes activitats és per a algunes situacions en què el KMyMoney no les gestiona de forma nativa, com l'intercanvi de cert nombre d'accions d'un títol per a un nombre diferent d'accions d'un títol diferent o d'una classe diferent del mateix títol.

Desdoblament d'accions

  Això es fa servir quan els valors estan desglossats. Introduïu la relació del desglossament en el camp «Relació del desglossament». Per exemple, en una divisió 3:2, introduïu 1,5. Les divisions inverses, on la relació serà inferior a un, com 2:3, encara que poc habituals, també es permeten.

### Títols

Cada operació d'inversió haurà d'estar associada amb un títol individual. El desplegable mostra tots els títols que teniu al compte d'inversió actual. Seleccioneu el d'aquesta operació.

### Compte

Per a qualsevol operació que generi o requereixi diners, haureu d'introduir el compte al/des del qual es transfereixen els diners. Si el compte d'inversió té associat un compte de Valors, en general serà millor transferir-hi els fons. Això s'aplicarà als fons per a la compra o venda del títol, així com les despeses pagades, els interessos o els dividends guanyats.

### Accions, preu i import total

Per a les operacions de compra, venda i reinversió s'hauran d'establir el nombre d'accions, el preu per acció i l'import total de l'operació. Podreu introduir qualsevol d'aquests dos, i el KMyMoney calcularà el tercer. En general, és millor introduir només l'import total i el nombre d'accions, perquè aquests són els fets coneguts de l'operació. El KMyMoney calcularà automàticament el preu per acció. Recordeu que només hi ha un camp d'entrada per al preu, i que està etiquetat com a «Import de l'operació» o «Preu per acció», segons l'opció de configuració Entrada de cotitzacions quan es va configurar la inversió.

### Despeses

Amb moltes operacions d'inversió podríeu incloure les despeses (o comissions) que vàreu pagar al corredor. Si introduïu una categoria per a la despesa, es mostrarà un camp a la dreta on podreu introduir l'import. Si necessiteu introduir-ne més d'un per a l'operació, podreu utilitzar la característica Desglossar les operacions. En aquest cas, quan completeu la introducció de tots els desglossaments, l'import total de les despeses es mostrarà a la dreta.

### Interès

És com introduireu un pagament d'interessos o dividends d'un títol. Com amb les despeses, si introduïu una categoria, es mostrarà un camp a la dreta on podreu introduir l'import. Si cal, també podreu utilitzar la característica desglossar les operacions.

Treballar amb inversions estrangeres
Treballar amb inversions estrangeres

## Treballar amb inversions estrangeres

El KMyMoney admet múltiples divises i títols, i hi ha situacions a on això pot ser molt útil, sinó essencial. No obstant això, fer-ho requereix una cura addicional per a assegurar registres precisos. Com s'ha assenyalat anteriorment, quan afegiu un títol haureu d'especificar la seva divisa de negociació. És possible que aquesta no sigui la mateixa que la divisa base del fitxer del KMyMoney, i també podria no ser la mateixa que la divisa base del compte d'inversió on teniu els valors o el compte a/des d'on transferiu els fons per a les compres/vendes.

Penseu en un cas hipotètic, on la divisa base és USD (dòlar dels Estats Units d'Amèrica). Teniu un compte d'inversió en EUR (euro de la Unió Europea) i un compte de valors també en EUR. En aquest compte d'inversió, hi teniu les accions de TietoEnator, les quals es negocien en SEK (corona sueca).

Quan introduïu una operació de compra per a aquesta inversió, utilitzeu SEK com a divisa. De manera que si compreu 100 accions a un preu de 248,00 SEK, per un total de 24.800,00 SEK, introduïu aquests valors a l'operació.

Quan trieu el compte de valors per a finançar la transferència, s'avisarà que esteu en una divisa diferent.

Quan acabeu d'introduir l'operació, es demanarà una actualització al preu de la divisa del compte d'inversió, en aquest cas, de SEK a EUR. Reviseu la documentació sobre Introduir manualment els preus per a obtenir més informació sobre el diàleg de preus.

Si després canvieu al compte de valors, veureu l'operació com 2.254,54 EUR, suposant que el tipus de canvi sigui d'11.000 SEK/EUR.

Actualització dels preus dels títols
Actualització dels preus dels títols

## Actualització dels preus dels títols

Hi ha dues maneres d'actualitzar els preus de les inversions. Podreu introduir manualment el preu o fer que el KMyMoney l'obtingui des del web.

### Actualitzar manualment els preus

Podreu introduir els preus de les inversions utilitzant el mateix Editor de preus que l'utilitzat per a les divises.

### Cotització en línia dels preus

El KMyMoney té la capacitat de baixar els últims preus per als títols i divises mitjançant el web.

#### Com funcionen les cotitzacions en línia

A petició vostra, el KMyMoney cercarà a una pàgina del web que conté l'últim preu per a cada títol. De manera predeterminada, els preus s'obtenen des de finance.yahoo.com i estan subjectes als termes i condicions d'aquest lloc.

La cerca en línia de les cotitzacions utilitza el símbol comercial del títol per a trobar el preu. Per tant, és important establir el símbol correcte. Yahoo admet accions des de la majoria dels principals mercats mundials, de manera que en general només es tracta de trobar el símbol correcte. Per exemple, TietoEnator es negocia en el mercat de valors de la Borsa d'Estocolm, i el seu símbol de Yahoo és TIEN.ST.

Per a trobar el símbol comercial d'un títol admès per Yahoo, feu servir la característica «Cerca de símbols» a finance.yahoo.com. Hauríeu d'haver establert el símbol de cotització en introduir inicialment el títol al KMyMoney.

#### Assignar una font de cotització

Per a obtenir les cotitzacions en línia dels preus, primer haureu d'activar la funcionalitat per a cada títol o divisa que vulgueu actualitzar, establint una «Font de cotització en línia». Aquest és el nom del servei des del qual s'haurà d'obtenir la cotització. El KMyMoney es distribueix amb diverses fonts per a triar. Yahoo és la font predeterminada recomanada, i hauria de funcionar per a la majoria de les inversions i totes les divises.

Per a assignar una font de cotització a una inversió, navegueu fins a la vista del resum de les inversions per al compte que posseeix el títol. Editeu el títol fent clic dret i seleccionant Edita la inversió.... A l'Assistent per als detalls de la inversió, feu clic a Següent dues vegades, per a la secció Actualització en línia. A la llista desplegable Font en línia, escolliu la font en línia segons les vostres necessitats.

Les versions del KMyMoney que comencen amb 0.9 contenen una implementació per al paquet Perl Finance::Quote per a obtenir les cotitzacions en línia. Això està pensat principalment com un avantatge per a aquells usuaris que converteixen des del paquet financer GnuCash, el qual l'utilitza com el seu mètode natiu. Si seleccioneu aquesta opció, hauria d'aparèixer una llista diferent de fonts, les admeses per Finance::Quote. Si la llista està buida, indicarà que el paquet no es troba correctament instal·lat. Vegeu el lloc web a http://finance-quote.sourceforge.net per a obtenir més informació.

#### Ajustar una cotització

Algunes fonts en línia no informen del preu en una quantitat base (p. ex., EUR) sinó en una fracció (p. ex., Cèntims). Emprar aquesta informació com a preu produirà valors incorrectes per a les inversions.

Si aquest és el cas de la font en línia, podreu utilitzar el camp Factor per a introduir un factor d'ajust. Per a l'exemple esmentat, el factor serà 0,01.

El camp Factor només estarà disponible si heu seleccionat una Font de cotització.

#### Obtenir les cotitzacions

En general, actualitzareu el preu de tots els títols i divises com a una sola operació. Trieu l'element de menú Eines → Actualitza la cotització dels valors i divises... perquè aparegui el diàleg de cotitzacions en línia dels preus. Premeu Actualitza-ho tot per a obtenir la cotització de tots els títols i divises en el fitxer del KMyMoney.

#### Afegir o editar les fonts de cotització

No es recomana afegir o editar les fonts de cotització a ningú excepte l'usuari més tècnic. Haureu de sentir-vos còmode llegint HTML i escrivint expressions regulars complexes. Si no podeu fer això, utilitzeu un dels canals de suport suggerits si teniu problemes amb una font en particular o si cap de les fonts de cotització us funciona. Si busqueu una font de preus per a un títol que no trobeu en una de les fonts existents, idealment, apunteu-nos a una pàgina web on es puguin obtenir aquests preus. A més, podeu consultar amb els membres dels Fòrums de la Comunitat KDE del KMyMoney, ja que poden tenir una solució disponible per a les vostres necessitats.Si això no us sona, us recomanem escriure a la llista de desenvolupadors si no funciona cap de les fonts de cotització. De manera ideal, indiqueu-nos una pàgina web on es puguin obtenir aquestes cotitzacions. A més, podreu consultar amb els membres del Fòrum de la comunitat KDE per al KMyMoney, ja que podrien tenir disponible una solució per a les vostres necessitats.

Si us sentiu preparat per al desafiament, així és com funciona. Les fonts de cotització estan contingudes al diàleg de configuració. Trieu l'element de menú Arranjament → Configura el KMyMoney.... Des d'allà, aneu a la secció Cotitzacions en línia. Trieu una font existent per a editar o creeu-ne una de nova. En acabar amb els canvis, assegureu-vos de prémer el botó Actualitza abans de sortir del diàleg. Cal tenir en compte que els canvis no es desaran de manera predeterminada.

El primer a considerar en una font de cotització en línia és l'URL. Aquest serà la pàgina que s'obté des del web. Veureu un %1 a totes les fonts i un %2 a les fonts de divises. Per a les inversions, %1 se substitueix pel símbol comercial. Per a les divises, %1 se substitueix per la divisa d'origen i %2 se substitueix per la divisa de destinació. S'obtindrà aquest URL, s'eliminaran totes les etiquetes HTML (opcional) i aquest fitxer esbudellat s'enviarà a l'analitzador de pàgines.

Recordeu que l'URL també podrà ser un fitxer: l'URL, el qual el cercador de cotitzacions prendrà com a camí a un script executable. Li passarà tots els arguments de la línia d'ordres que hàgiu especificat i alimentarà la sortida estàndard d'aquest script a l'analitzador de la pàgina. Per exemple, teniu un script anomenat `getquote.sh` que conté una lògica personalitzada per a les cotitzacions, prenent el símbol com a únic paràmetre. L'URL serà «file:/camí/al/getquote.sh %1».

L'analitzador de la pàgina cercarà un símbol, una data i un preu. Les expressions regulars li indicaran com extreure aquests elements de la pàgina. Reviseu la documentació de la classe QRegularExpression per a conèixer la sintaxi exacta de les expressions regulars utilitzades pel KMyMoney. Cal que hi hagi exactament una expressió de captura, entre parèntesis, a cada camp «`regexp`». El format de la data li indicarà a l'analitzador de la data l'ordre any, mes i dia. Aquest format de la data sempre haurà de tenir el format «%x %x %x». on «x» serà «a», «m» o «d». L'analitzador de dates és molt intel·ligent. «%M %d %i» analitzarà el «31 de desembre de 2005» amb tanta facilitat com «12/31/05». Els anys amb dos dígits s'interpretaran com en l'interval des de 1950 fins a 2049.

Característiques sense implementar
Característiques sense implementar

## Característiques sense implementar

Hi ha algunes característiques que normalment estan associades amb les inversions que encara no s'implementen al KMyMoney. Aquestes inclouen, entre altres; derivats, opcions i futurs. A més, quan veneu un títol, el KMyMoney no sabrà quines accions específiques esteu venent, és a dir, la més antiga o la més recent, així que no podrà calcular la rendibilitat de la inversió. Finalment, no tindrà coneixement directe sobre cap dels requisits específics del país per als informes d'impostos, encara que generalment aquests es poden manejar marcant com Impostos totes les categories que empreu per a les operacions que podrien tenir conseqüències fiscals.

L'equip de desenvolupament del KMyMoney és conscient d'aquests i altres problemes addicionals, i ha estat recollint requisits i notes per a una possible reescriptura important de com el programa gestiona les inversions. Quan aquest procés comenci (no hi ha una planificació actual) hi haurà una oportunitat perquè els usuaris proporcionin informació sobre les necessitats i desitjos addicionals en aquesta àrea.

Capítol 13. Divises
Divises

# Capítol 13. Divises

Baumgart, Thomas `<ipwizard@users.sourceforge.net>`

Carpino, Michael `<mfcarpino@gmail.com>`

Ostroff, Jack `<ostroffjh@users.sourceforge.net>`

revisió 5.2.0 (1 de desembre de 2024)

El KMyMoney admet l'ús de múltiples divises en diferents comptes. Per exemple, podreu configurar un compte d'estalvi en euros, un compte corrent en lliures esterlines i, a més, tenir el compte de la targeta de crèdit en dòlars nord-americans.

## Divisa base

Durant la configuració del fitxer nou inicial del KMyMoney, se us demanarà que seleccioneu la divisa base. En general, la divisa base és la divisa que utilitzeu al vostre país de residència. La divisa base és la que utilitzaran totes les categories d'ingressos i despeses i en la qual es basaran els informes. Quan configureu un compte nou, el KMyMoney assignarà automàticament la divisa base. Si el compte requereix que empreu una divisa diferent, podreu canviar-la durant la configuració d'un compte nou.

El KMyMoney es publica amb una llista de totes les divises conegudes en aquell moment, i aquesta és la llista des de la qual heu triat la divisa predeterminada quan heu creat el fitxer de dades. El diàleg Divises és on gestioneu la llista de divises utilitzades al fitxer de dades. Per a mostrar aquest diàleg, seleccioneu l'element de menú Eines → Divises....

### Afegir una divisa al fitxer de dades

Per a un fitxer de dades creat recentment, el diàleg de les divises mostrarà només la divisa que heu triat com a divisa predeterminada. Si voleu utilitzar una divisa diferent per a un compte nou, primer heu d'afegir aquesta divisa. En fer clic a Afegeix, se us presentarà la mateixa llista de divises d'entre les quals heu triat la divisa per defecte. Podeu desplaçar-vos per la llista o utilitzar el quadre de cerca a la part superior per a trobar la divisa que voleu utilitzar. Feu clic a aquesta divisa i feu clic a D'acord. El diàleg Divises inclourà aquesta divisa a la llista que es mostra, i ara podreu seleccionar aquesta divisa quan es creï un compte nou.

### Afegir una divisa nova

Encara que no passa sovint, de vegades s'introdueix una divisa nova. Aquesta pot ser una moneda virtual nova, com el bitcoin, o un canvi introduït per a un país per raons de política financera. Si bé aquesta divisa s'afegirà a la versió següent del KMyMoney, és possible afegir-la manualment al vostre fitxer de dades, en el cas que necessiteu començar a emprar-la immediatament.

Per a afegir manualment una divisa, obriu el diàleg de les divises, com es mostra a dalt. Feu clic amb el botó dret a qualsevol divisa existent i seleccioneu Divisa nova des del menú contextual Opcions de divisa, o feu clic a Nova. Això obrirà l'Editor de divises.

L'editor de divises té algunes similituds amb el diàleg per a editar els detalls dels títols

- Codi ISO: el codi alfabètic oficial de la divisa. L'ISO també ha especificat un codi numèric, però no s'utilitza en el KMyMoney.

- Nom: el nom complet de la divisa.

- Símbol: el símbol gràfic que representa la divisa, com $ per dòlar dels Estats Units (USD) o € per l'euro (EUR). En alguns casos, el símbol només es pot especificar en un joc de caràcters en particular que inclogui el glif apropiat.

- Unitat de compte més petita: la unitat més petita suportada oficialment de la divisa.

- Unitat d'efectiu més petita: la unitat més petita per a la qual hi ha en realitat una factura o moneda.

- Mètode d'arrodoniment: aquest desplegable proporciona una llista de possibles regles per a arrodonir les quantitats calculades amb la precisió que permet la unitat de compte més petita.

- Precisió del preu: el nombre de dígits o llocs decimals que s'han d'utilitzar per a registrar els valors en la divisa.

Introduïu la informació i feu clic a D'acord, i es crearà la divisa.

Introduir operacions emprant divises diferents
Introduir operacions emprant divises diferents

## Introduir operacions emprant divises diferents

Cada vegada que s'introdueix una operació que es refereix a més d'una divisa, apareixerà l'editor de tipus de canvi i us permetrà introduir un tipus de canvi. Inicialment, s'emprarà com a tipus de canvi el preu més recent disponible a la base de dades de preus. Consulteu Introduir tipus de canvi per a les divises per a obtenir més informació sobre com proporcionar manualment el tipus de canvi i obtenir informació dels preus en línia.

De manera opcional, el tipus de canvi es desa a la base de dades de preus un cop introduït per l'usuari.

Tipus de canvi per a les divises
Tipus de canvi per a les divises

## Tipus de canvi per a les divises

### Introduir manualment els preus

L'Editor de preus, també anomenat editor de la base de dades de preus, permet introduir o modificar preus per a inversions o tipus de canvis entre divises. Podreu obrir-lo utilitzant l'element de menú Eines → Preus....

La primera columna del diàleg està etiquetada com a Mercaderia, i mostra tant els símbols comercials de valors com els símbols de divises. En el KMyMoney, un «Preu» és el preu del títol d'acord amb una divisa en termes d'una segona divisa. Per exemple, mentre escric això, el preu d'1 USD en termes d'1 EUR és de 0,94, això és, 1 USD costa 0,94 EUR. La primera divisa és la que es compra o ven, i la segona és la divisa utilitzada per a comprar-la o vendre-la.

Per a introduir manualment un tipus de canvi nou, premeu el botó Nou i s'obrirà el diàleg d'entrada de preus nous.

Introduïu la primera divisa (USD en l'exemple anterior) al camp Títols. Introduïu la segona divisa (EUR en l'exemple anterior) al camp Divisa. Introduïu la data efectiva del preu en el camp Data.

Premeu el botó D'acord, i veureu el diàleg Editor de tipus de canvi/preu.

Podeu especificar un preu de dues maneres. Podeu introduir el Per import o el preu total de la primera divisa en termes de la segona, o podeu introduir el tipus de canvi real. En aquest cas, com que heu introduït el nombre d'euros per 1 USD, aquests dos valors són els mateixos. No obstant això, aquest és el mateix diàleg que s'utilitza per a introduir un tipus de canvi quan s'introdueix una operació que implica dues divises. En aquest cas, generalment introduireu la quantitat, i deixareu que el KMyMoney calculi el tipus de canvi, tenint cura de qualsevol arrodoniment.

### Actualitzacions en línia de les divises

El KMyMoney pot recuperar els tipus de conversió entre divises des de la web. Una vegada hàgiu introduït un únic preu per a un parell de divises, la funció de cotització en línia sempre inclourà aquest parell entre les seves opcions.

Per a més detalls, vegeu la secció sobre la Cotització en línia dels preus en el capítol Inversions.

Capítol 14. Conciliació
Conciliació

# Capítol 14. Conciliació

Edwardes, Michael `<mte@users.sourceforge.net>`

Ostroff, Jack `<ostroffjh@users.sourceforge.net>`

revisió 5.2.0 (1 de desembre de 2024)

## Què és una conciliació?

La conciliació és el procés d'assegurar que els vostres registres d'un compte estiguin d'acord amb els registres de la institució d'aquest compte. Això es fa fent coincidir les operacions que heu introduït al KMyMoney amb les operacions llistades d'aquest compte per a la institució. Això es fa molt habitualment amb la llista d'operacions d'un extracte del compte, ja sigui un extracte bancari, extracte de la targeta de crèdit, extracte del préstec o qualsevol altre extracte. També es pot fer amb una llista en línia del compte, encara que això és menys habitual. Si es troben discrepàncies, vostè o la persona que va crear l'extracte haurà comès un error.

Completar el procés de conciliació d'un compte vol dir que esteu segur que els registres d'aquest compte, actualitzats a la data de la conciliació, són correctes. Això es fa normalment per a comptes en institucions com bancs o botigues, però alguns usuaris trien fer-ho per a altres comptes, com ara diners en efectiu. En aquest cas, significa que esteu segur dels registres fins a la data de conciliació, i segur que no trobareu més rebuts d'efectiu, i que el saldo del compte en el KMyMoney és el mateix que la quantitat real d'efectiu a la butxaca.

La conciliació no és necessària per a cap compte, però en conciliar un compte de forma rutinària, com ara mensual, tindreu menys registres per a examinar si trobeu una discrepància.

L'assistent de conciliació
L'assistent de conciliació

## L'assistent de conciliació

Tingueu en compte que a mesura que progresseu en el procés de conciliació, hi ha múltiples camins possibles per a introduir totes les dades necessàries, especialment si necessiteu trobar i corregir alguna discrepància entre el KMyMoney i l'extracte. Tots són vàlids, i cap és millor que un altre. Amb el temps, com amb moltes activitats dins del KMyMoney trobareu la manera que millor s'ajusta a les vostres necessitats i l'enfocament per a gestionar les vostres finances.

Per a conciliar un compte, seleccioneu el compte a la vista de comptes o d'institucions, o visualitzeu-lo en el registre, i feu clic a la icona Concilia , seleccioneu l'element de menú Compte → Concilia... o utilitzeu la drecera Ctrl+Maj+R.

Això obrirà l'assistent de conciliació. La primera pàgina de l'assistent descriu breument el procés que seguireu. Feu clic a Següent per a iniciar realment l'assistent.

### Detalls de l'extracte

La data d'extracte inicial presentada pel KMyMoney és típicament 30 dies després de la conciliació més recent per a aquest compte. El saldo de partida presentat és el saldo final a partir de la conciliació anterior. Això es calcula com la suma de les quantitats de totes les operacions del compte que estan liquidades o reconciliades, fins a la data de la conciliació anterior. El saldo final presentat és el saldo inicial més les quantitats (afegides per a ingressos i restades per a reintegraments) de totes les operacions liquidades en el compte des de la conciliació anterior. (Això també inclou les operacions liquidades abans de la data de la conciliació anterior.) Si el saldo inicial no coincideix amb l'extracte, llavors cal que confirmeu que la conciliació anterior es va fer correctament.

Teòricament, el saldo final en el moment de la conciliació anterior no hauria de ser diferent del saldo inicial en aquest moment. No obstant això, el KMyMoney no impedeix que feu canvis a les operacions abans de la conciliació més recent. Les edicions d'aquest tipus són la causa habitual d'aquestes discrepàncies. En algun moment, el KMyMoney probablement es millorarà per a fer-lo molt més obvi per a l'usuari si es fa aquesta edició.

La data de l'extracte, el saldo inicial i el saldo final es poden trobar a l'extracte. Comproveu que les xifres coincideixin i feu clic al botó Següent. Si el saldo inicial no coincideix, vegeu els paràgrafs anteriors. Si la data de l'extracte o el saldo final no coincideixen, introduïu les xifres que figuren a l'extracte i feu clic a Següent.

### Interès

Si esteu conciliant un compte bancari o qualsevol compte amb interessos i/o càrrecs o despeses, introduïu aquests valors en els camps adequats. Ambdós camps són opcionals, però si s'utilitzen, llavors s'ha d'assignar una categoria per a cada quantitat introduïda. Tingueu en compte que aquestes quantitats ja s'han introduït si importeu operacions directament o a través d'un fitxer descarregat, en aquest cas no les hauríeu d'introduir aquí de nou, o tindreu una operació duplicada.

### Interès o càrrec

El camp de l'interès és per a l'interès que heu guanyat. Si heu de pagar interessos, p. ex., per a un compte de targeta de crèdit, l'haureu d'introduir com a càrrec. En tots dos casos, cal triar la categoria adequada per a l'import.

Feu clic a Continua per a començar a aparellar l'extracte amb el que heu introduït. Cal tenir en compte que això completarà l'Assistent per a la conciliació, però no el procés de la conciliació. En aquest punt, el KMyMoney mostra la vista de llibres majors d'aquest compte, però canvia la visualització del llibre major de dues maneres. En primer lloc, només mostra les operacions que encara no s'han marcat com a conciliades. En segon lloc, la línia sota la pantalla del llibre major principal mostra el saldo final de l'extracte a l'esquerra, el saldo liquidat del compte al centre i la diferència entre els dos a la dreta. Com es descriu a continuació, encara necessiteu liquidar les operacions i després dir-li a KMyMoney que el compte està conciliat.

### Liquidar les operacions

Durant la conciliació, qualsevol operació es pot editar perquè coincideixi amb l'extracte, i es poden crear noves operacions com de costum. Per a marcar una operació com a liquidada, feu clic a la columna C de l'operació al llibre major. També podeu seleccionar el menú Operacions o fer clic amb el botó dret a l'operació per a mostrar el menú contextual «Opcions d'operació», i després seleccionar Marca l'operació com a... → Liquidada (Ctrl+Alt+Espai); es considera que una operació està liquidada quan coincideix amb l'operació en el vostre extracte.

A mesura que marqueu les operacions com a liquidades, s'actualitzaran les quantitats liquidades i les diferències que es mostren a sota del llibre major.

No obstant això, cal tenir en compte que, atès que la conciliació és el procés d'aparellar les dades del compte amb les d'un extracte, l'import liquidat que es mostra a sota del llibre major és l'import liquidat en la data de l'extracte. Els canvis a qualsevol operació es desaran amb una data posterior a la data de l'extracte que vàreu introduir en l'assistent, però no tindran cap efecte en l'import liquidat que es mostra sota de la visualització del llibre major.

### Completar la conciliació

#### Finalitzar la conciliació

Quan la diferència entre l'extracte i el saldo liquidat sigui zero, el compte es conciliarà i podreu prémer el botó Finalitza. Quan ho feu, el KMyMoney prendrà totes les operacions que s'han marcat com a liquidades (només les que tenen una data anterior a la data de l'extracte) i les marcarà com a conciliades, i el valor a la columna L canviarà de «L» a «C». A més, desarà els canvis i registres del compte que s'ha conciliat. (Encara haureu de desar el fitxer per a desar permanentment tots els canvis).

#### L'informe de conciliació

L'última cosa que fa l'assistent de conciliació és presentar un informe, en forma d'una finestra emergent amb dues pestanyes.

##### La pestanya Resum

Aquesta pestanya mostra un resum de la conciliació, inclosos els saldos d'inici i final, i el nombre i l'import dels pagaments i dipòsits: liquidats, pendents i els posteriors a la data de conciliació.

##### La pestanya Detalls

Aquesta pestanya mostra una llista de pagaments i càrrecs pendents. Aquestes són operacions sense marcar abans de la data d'extracte de la conciliació.

#### Posposar la conciliació

Si teniu problemes per a completar la conciliació, o necessiteu reunir informació addicional abans de poder completar el procés, podreu posposar-la per a un moment posterior fent clic al botó Posposa. Quan ho feu, el KMyMoney recordarà els valors que vàreu introduir, no marcarà les operacions liquidades com a conciliades i tornarà el llibre major a la seva vista normal. Si sortiu del KMyMoney abans de fer clic a Finalitza o Posposa, tindrà el mateix efecte que fer clic a Posposa. Qualsevol edició que hàgiu realitzat, com marcar operacions liquidades o introduir operacions noves, no es tocarà, i encara les podreu desar abans de sortir del KMyMoney. No obstant això, haureu d'executar de nou l'assistent per a la conciliació, per a conciliar el compte.

Si feu clic a Posposa, la pròxima vegada que executeu l'assistent de conciliació en aquest compte, el KMyMoney recordarà els valors que vàreu introduir quan es va executar l'assistent anteriorment i, si cal, podreu canviar-los. En aquest cas, la pantalla inicial de l'assistent serà diferent, per a recordar això.

Capítol 15. Informes
Informes

# Capítol 15. Informes

Jones, Ace `<acejones@users.sourceforge.net>`

Ostroff, Jack `<ostroffjh@users.sourceforge.net>`

revisió 5.2.0 (1 de desembre de 2024)

La vista d'informes és una visualització amb pestanyes. La pestanya Informes sempre es mostra, i llista tots els informes disponibles, agrupats sota els encapçalaments llistats i descrits a continuació. Podeu fer clic a « >» per a expandir o reduir els informes específics de cada capçalera. Quan obriu qualsevol informe, es mostrarà en una pestanya addicional, etiquetada amb el nom d'aquest informe.

La llista d'informes sempre s'ordena primer pel nom del grup (per número) i després pel nom de l'informe. En fer clic a l'encapçalament «Informes» s'invertirà el sentit d'ordenació. També podeu fer clic a la capçalera «Comentari» per a ordenar pel comentari de l'informe en lloc del nom. El nom de l'informe i el comentari es poden establir o editar a la pestanya General del diàleg Configuració de l'informe.

## Informes disponibles

### Ingressos i despeses

Els informes en aquesta secció mostren els ingressos i despeses per al mes actual, per a cada mes de l'any actual o per cada any. Per descomptat, la durada de l'informe general i la durada capturada per cada columna es podran configurar al vostre gust. També es poden produir diversos gràfics i gràfics de sectors.

### Valor net

Aquí hi ha informes que descriuen el valor net, ja sigui en el moment actual, cada mes de l'any actual o cada any de l'historial. A més, hi ha una previsió del flux de caixa de 7 dies i un gràfic del valor net. També hi ha informes per a obtenir els saldos de tots els comptes en un moment donat.

### Operacions

Aquesta secció inclou els informes que llisten les operacions individuals. Aquesta és la millor manera d'imprimir el registre del compte durant un període de temps específic. Les operacions impreses es podran agrupar segons el vostre gust triant l'informe apropiat, per exemple:

- Per compte

- Per categoria

- Per mes o setmana

- Per beneficiari

- Per estat de la conciliació

- Per etiqueta

### Flux de caixa

L'informe de Flux de caixa és similar a un informe d'Operació, però mostrarà totes les operacions relacionades amb el flux de caixa del període indicat, que de manera predeterminada és el mes actual.

### Inversions

Aquests informes ajuden a realitzar un seguiment de les inversions. Només inclouran els comptes d'inversió. Hi ha una varietat de filtres i estils de presentació, com es mostra en aquesta llista parcial.

- Operacions d'inversió: similar a un informe d'Operacions, però inclourà els preus de les accions i les quantitats.

- Participacions en inversions per compte: mostrarà les accions, els preus i els valors actuals de cada compte.

- Participacions d'inversió per tipus: igual que amb l'informe anterior, però organitza els comptes per tipus (accions, fons d'inversió, etc.)

- Rendiment de la inversió per compte: mostrarà el rendiment anual durant qualsevol període de temps. Farà una anàlisi del flux de caixa de tots els diners que entren i surten del compte. Com a resultat, es tractarà d'una imatge molt precisa del funcionament de les inversions.

- Rendiment de la inversió per tipus: igual que amb l'informe anterior, però organitza els comptes per tipus (accions, fons d'inversió, etc.)

També hi ha gràfics dels Preus de la inversió i del Valor de la inversió.

### Impostos

Els informes d'impostos són com els informes d'operacions, amb l'addició que només s'inclouran les categories relacionades amb els impostos. Això permet marcar certes categories com a relacionades amb els impostos, i després obtenir un gran informe al final de l'any per a veure les operacions d'aquestes categories tot en un sol lloc. Es podran llistar per Categoria o per Beneficiari, i per a l'últim any fiscal.

### Pressupostos

Els informes de pressupost són similars als informes de valor net, però els informes podran mostrar el pressupost per a un any determinat, o fins i tot comparar-lo amb els ingressos i despeses reals per al mateix període.

### Previsió

Els informes de la previsió són com els informes de valor net, però utilitzen la informació per a mostrar la informació de la previsió. Podreu mostrar la informació en diversos nivells i durant el període de temps que trieu.

### Informació

Aquests informes mostraran la informació que no és d'operacions sobre comptes, préstecs i planificacions.

### Gràfics

Si s'han habilitat els Gràfics, aquesta secció llista tots els informes que estan marcats per a mostrar un gràfic com a predeterminat. També es llista en una de les altres seccions, però s'afegeix aquí per a una referència fàcil.

### Informes preferits

Aquesta secció llistarà tots els informes que heu marcat com a preferits al diàleg de configuració de l'informe. Encara es llistaran a una de les altres seccions, però s'afegeix aquí per a una referència fàcil. Els informes preferits també es poden incloure a la vista principal per a una referència encara més fàcil.

Treballar amb els informes
Treballar amb els informes

## Treballar amb els informes

Hi ha una sèrie d'accions que podreu realitzar a cada informe. Podreu accedir a algunes d'aquestes fent clic dret sobre el nom de l'informe a la llista d'informes, que obrirà el menú contextual d'Opcions de l'informe. Altrament, una vegada hàgiu executat un informe, hi haurà botons a la part superior de la vista per a invocar cadascuna d'aquestes:

- Gràfic: només estarà present si l'informe és capaç de mostrar un gràfic. En seleccionar aquesta opció, s'alternarà entre l'informe i el gràfic.

- Configura l'informe: per a canviar les propietats d'aquest informe. Podreu personalitzar l'informe al vostre gust i desar-lo per a emprar-lo en el futur. Vegeu la secció següent per a més detalls

- Informe nou: per a crear un informe personalitzat nou basat en l'informe seleccionat.

- Informe d'exportació: els informes es poden exportar o desar en format HTML o CSV. L'HTML està destinat a mantenir el format visualitzat de l'informe. CSV exporta les dades subjacents de l'informe.

- Suprimeix l'informe: els informes personalitzats es poden suprimir. Els que són distribuïts amb el KMyMoney no es poden suprimir.

- El botó Tanca l'informe es va eliminar a la 5.2. Per a tancar la pestanya d'informe actual, feu clic a la petita x a la dreta del nom de l'informe a la pestanya.

Configurar els informes
Configurar els informes

## Configurar els informes

### Treballar amb els informes personalitzats

Podreu configurar els informes predeterminats o crear els vostres seleccionant Informe nou i després configurant l'informe nou. Quan feu clic a Configura l'informe es presentarà la pestanya d'informe del diàleg Configuració de l'informe. Inicialment, l'informe nou s'anomenarà igual que l'informe anterior amb «(Personalitzat)» afegit al final. Podreu canviar el nom quan vulgueu. Fins i tot podreu anomenar els vostres informes personalitzats de la mateixa manera que un informe predeterminat, o igual que un altre informe personalitzat. Podreu fer servir el camp Comentari per a distingir encara més entre els informes.

El diàleg de configuració de l'informe té una pestanya Informe i una pestanya Filtres, que tenen cadascuna una sèrie de subpestanyes. Cada subpestanya mostra opcions per a configurar aspectes diferents de l'informe. Tingueu en compte que les subpestanyes i opcions específiques dins d'elles poden no aparèixer si no són rellevants per a l'informe que s'està configurant.

### La pestanya Informe

Aquí és on configureu la informació general sobre l'informe, així com controlar els detalls sobre quines dades es presenten i com es presenten.

#### Subpestanya general

Aquí establireu les propietats bàsiques de l'informe.

- Nom de l'informe: per a triar o editar un nom per a aquest informe.

- Comentari: per a introduir un comentari que us ajudarà a recordar els detalls d'aquest informe i identificar-lo si el nom és el mateix que un altre informe.

- Converteix els valors a la divisa base: seleccioneu aquesta opció per a convertir tots els valors de l'informe a la divisa base. Deixeu-la sense marcar si voleu veure els valors en la seva divisa original. Si no es converteix entre les divises, llavors no es mostraran els subtotals.

- Marca com a informe preferit: marqueu-la perquè aquest informe aparegui a la vista principal i en el grup Informes preferits.

- Omet el valor si el preu és zero: aquesta opció només s'utilitza per als informes d'inversions que mostren els preus en lloc de saldos com tots els altres informes. En seleccionar aquesta opció només s'inclouen els preus si hi ha un preu real per a la data; en cas contrari es mostrarà 0. En un gràfic, el valor s'ometrà. Si aquesta opció està desactivada, es mostrarà l'últim preu existent durant un període. Si està activat, es mostra «0» en una taula, i en un gràfic es realitzarà una interpolació lineal per als valors que manquen.

#### La subpestanya Files/Columnes

Aquí és a on es configura com us agradaria seleccionar i organitzar les files i columnes de l'informe. Aquesta pestanya presenta opcions diferents de configuració segons l'estil d'informe que esteu configurant.

Per a informes d'ingressos/despeses i valor net:

- Pressupostos: si teniu pressupostos definits, podeu seleccionar-ne un, així com si les diferències entre el pressupost i les quantitats reals s'haurien de propagar d'un període de temps a un altre

- Totals: escolliu si voleu mostrar una fila i/o una columna per a les quantitats totals.

- Files: trieu si basar l'informe en ingressos i despeses (categories) o en comptes d'actius i passius.

- Detall: trieu el nivell de detall requerit per a aquest informe.

  Hi ha disponibles els elements de detall següents:

  - Tots: es mostrarà cada categoria o compte.

  - Nivell superior: per a mostrar només les categories o comptes de nivell més alt i acumular les sumes de les categories o comptes subordinats a aquests valors.

  - Grups: per a mostrar només els totals dels ingressos i despeses o actius i passius.

  - Total: per a mostrar només els totals finals.

- A més, podeu especificar si incloure o no operacions programades i/o de transferència i comptes o categories no utilitzades.

Per als informes de les operacions:

- Organitza per: trieu com agrupar les operacions en aquest informe.

- Mostra les columnes: trieu les columnes que s'hauran de mostrar en l'informe. Sempre es mostraran la data i l'import de l'operació.

- Inclou només les categories d'impostos: només mostra les categories que s'han marcat com a relacionades amb els impostos.

- Inclou només els comptes d'inversió: només mostra les operacions dels comptes d'inversió.

- Inclou només els comptes de préstecs: només mostra les operacions dels comptes de préstec.

- Inclou les transferències: tret que estigui marcada, les operacions de transferència no s'inclouen en els informes de les operacions

- Oculta els detalls de l'operació desglossada: quan aquesta opció està disponible, us permet especificar que només es mostrarà l'import total d'una operació desglossada.

- Oculta els totals: en seleccionar això s'evita que es calculin i mostrin línies amb els totals

### La subpestanya de Gràfic

Aquesta subpestanya permet configurar l'aspecte de l'informe quan es visualitza com un gràfic. Vegeu la secció de Gràfics i diagrames per a més explicacions de les funcions dels diagrames.

- Tipus de gràfic: el format visual del gràfic desitjat.

- Mostra les línies de la quadrícula: si s'hauran d'imprimir en el gràfic les línies horitzontals i verticals de la quadrícula.

- Dibuixa els valors en el gràfic: si s'hauran d'imprimir en el gràfic els valors de les dades per als punts de dades escollits.

- Mostra el gràfic predeterminat: si quan s'obri aquest informe s'haurà de mostrar primer com un gràfic.

- Eix vertical logarítmic: normalment l'eix vertical és lineal.

- Traça les despeses cap avall: normalment tant els ingressos com les despeses es tracen cap amunt.

- Amplada de les línies: l'amplada de les línies de dades en el gràfic, en píxels.

### Subpestanya d'interval

La subpestanya Interval té dues seccions, Interval de dates i Interval de dades per a controlar els límits i subdivisions de les dades visualitzades. Tingueu en compte que això només controla la visualització, per a controlar les dades utilitzades pel KMyMoney per a crear l'informe, vegeu la secció de la pestanya Filtres.

#### Interval de dates

Seleccionant un dels valors descriptius de la llista desplegable Interval estableix automàticament els valors dels camps de dates Des de i A. Podeu sobreescriure qualsevol d'aquestes dates o ambdues, en aquest cas el primer desplegable mostrarà «definit per l'usuari».

La llista desplegable Marques controla la col·locació de les marques a l'eix de data del gràfic.

#### Interval de dades

Això us permet controlar els límits, les marques i les etiquetes de l'eix de dades vertical. El valor predeterminat per a la llista desplegable Interval és «Automatic», que permet al KMyMoney triar valors raonables per als altres camps. Si seleccioneu «Definit per l'usuari» heu d'especificar tots els altres camps. Des de i A establint els límits inferior i superior de l'eix. Longitud de les marques més grans i Longitud de les marques més petites controla el posicionament de marques més grans i més petites al llarg de l'eix. Precisió de les etiquetes controla el nombre de decimals utilitzats en els nombres mostrats al llarg de l'eix.

### Pestanya de filtres

La pestanya filtres té diverses subpestanyes, que es poden utilitzar per a filtrar o limitar les dades que el KMyMoney usa per a preparar l'informe. Aquestes són les mateixes subpestanyes que s'utilitzen per a controlar la cerca d'operacions. Consulteu la secció Cerca d'operacions per a més detalls sobre aquestes pestanyes.

### Configuració dels connectors d'informes

Entre bastidors, els informes s'implementen realment com un connector al KMyMoney, i hi ha alguns elements que es poden configurar a través del diàleg Configuració del connector de la vista d'informes.

Nombre màxim d'elements de llegenda a mostrar limita el nombre d'elements a llistar a la llegenda de la visualització de gràfics o gràfics d'un informe. Això pot ser útil si hi ha elements suficients que d'altra manera la llegenda aclapararia la visualització principal.

Amplada de línia dels gràfics és l'amplada predeterminada en píxels de qualsevol línia a la visualització del gràfic d'un informe.

La paleta de diagrames dona una certa elecció en la matriu de colors utilitzats en gràfics i visualitzacions de diagrames d'un informe.

Atès que els gràfics i visualitzacions de diagrames dels informes es mostren utilitzant HTML, el Fitxer CSS predeterminat us permet proporcionar un fitxer CSS per a personalitzar aquestes visualitzacions.

Gràfics i diagrames
Gràfics i diagrames

## Gràfics i diagrames

### Veure com un gràfic

Molts informes es poden veure en forma de text o en forma gràfica (gràfic). En qualsevol cas s'utilitzaran els mateixos paràmetres de configuració de l'informe. Podreu saltar amb facilitat cap endavant i cap enrere entre els formularis de text i gràfics prement els botons Gràfic o Informe que hi ha a la part superior de la vista de l'informe.

Tingueu cura de la quantitat de dades que escolliu per a mostrar en un gràfic. D'altra manera, en fer servir la mateixa configuració per als formularis de text i gràfics voldrà dir que és possible configurar un gràfic perquè sigui visualment desordenat, poc atractiu i poc informatiu. El KMyMoney no us obligarà a mantenir els gràfics intel·ligibles i útils! També tingueu en compte que alguns informes trigaran força temps a calcular-se i mostrar-se si n'incloeu massa.

### Tipus de gràfics disponibles

#### Gràfic de línies

Un gràfic de línies és una de les formes més senzilles d'un gràfic. Hi ha una línia per a cada sèrie. Normalment, una sèrie és un compte o categoria única respecte al temps; vegeu a continuació per a més detalls. Els períodes de temps s'estendran al llarg de l'eix inferior i els valors de la divisa estaran al llarg de l'eix esquerre.

El nivell de detall de cada línia es controla a la subpestanya Files/Columnes de la configuració del gràfic. Si escolliu el nivell de detall «Nivell superior», hi haurà una línia per a cadascun dels comptes o categories superiors, les quals mostraran la suma total de tots els comptes o categories subjacents. Si escolliu Grups, en el seu lloc es mostrarà una línia per a Ingressos, Despeses, Actius o Passius, depenent de les altres opcions de configuració.

#### Gràfic de barres

El gràfic de barres funciona exactament igual que el gràfic de línies, excepte que hi ha una barra per a cada sèrie en cada segment de temps.

#### Gràfic de sectors

El gràfic de sectors és el tipus de gràfic més senzill que hi ha disponible. Només mostrarà dades d'un segment de temps, en lloc de mostrar els valors al llarg del temps. Aquest gràfic només mostrarà les dades de la columna de totals de qualsevol informe seleccionat. Si l'informe està configurat per a NO convertir els valors a la divisa base, no hi haurà cap columna de totals i, en aquest cas l'informe no serà útil.

#### Gràfic d'anells

El gràfic d'anells és molt similar a un gràfic de sectors, excepte que hi ha un «anell» per a cada segment de temps a l'informe.

Capítol 16. Importar i exportar
Importar i exportar

# Capítol 16. Importar i exportar

Jones, Ace `<acejones@users.sourceforge.net>`

Ostroff, Jack `<ostroffjh@users.sourceforge.net>`

revisió 5.2.0 (1 de desembre de 2024)

## Importador del GnuCash

Bloomfield, Tony `<tonybloom@users.sourceforge.net>`

Ostroff, Jack `<ostroffjh@users.sourceforge.net>`

### Fitxers del GnuCash

L'importador del GnuCash del KMyMoney és conegut per gestionar la lectura directa dels fitxers estàndard (XML) produïts per les versions 1.8 i 2.0 del GnuCash. El fitxer de les versions més recents també s'hauria d'importar sense problema. No hi ha proves formals recents per a confirmar-ho, però la llista de correu dels desenvolupadors `(kmymoney-devel AT kde.org)` té un informe d'èxit en importar un fitxer des de GnuCash 5.3. En concret, però, no s'admeten els següents:

- Importació de dades de la base de dades (Postgres).

- Importació de fitxers «multi-book».

- Importació a dins d'un fitxer existent del KMyMoney.

- Importació de les característiques específiques de negocis petits (empleats, factures, etc.)

- Exportació a fitxers del GnuCash.

La importació probablement només funcionarà correctament si es presenta un fitxer vàlid. Es recomana executar l'element de menú Accions → Comprova i repara-ho tot del GnuCash abans de desar el fitxer i d'intentar importar en el KMyMoney.

Els fitxers es poden obrir especificant el nom del fitxer a la línia d'ordres (kmymoney <camí al fitxer>), o per mitjà dels elements de menú Fitxer → Obre (Ctrl+O) o Fitxer → Importa del KMyMoney.

La similitud entre els dos productes vol dir que es podran importar moltes dades del dia a dia de manera directa. No obstant això, hi ha algunes àrees on hi ha diferències, i es proporcionen diverses opcions per a tractar-les. Les seccions següents descriuran algunes d'aquestes diferències. Entendre-les hauria de conduir a una importació més fluida, a on qualsevol d'elles sigui rellevant a les dades.

### Similituds, diferències i terminologia

#### Ús en negocis petits

Cal assenyalar que el KMyMoney és un gestor per a les finances personals i, com a tal, no admet directament cap de les característiques comercials del GnuCash, com taules d'impostos, nòmines i seguiment de lots. Els comptes a Pagar o a Cobrar que es trobin en un fitxer s'importaran com a comptes de Passiu o Actiu, respectivament.

#### Comptes

##### Tipus de compte

Per a ambdós productes, el nivell més alt de l'estructura al fitxer és el compte. El KMyMoney admet 5 tipus principals de comptes: Actiu, Passiu, Ingressos, Despeses i Accions, cadascun dels quals pot tenir diversos subtipus, p. ex., Compte corrent, Targeta de crèdit, etc. El KMyMoney inclou un compte «estàndard» per a cadascun d'aquests cinc tipus, i tots els altres comptes es mantindran subordinats a un d'aquests. El KMyMoney imposa més coherència (o menys flexibilitat, depenent del vostre punt de vista) entre els tipus de compte que el GnuCash, i l'importador corregirà qualsevol incoherència que detecti. Això pot donar com a resultat una estructura del compte lleugerament diferent, encara que això es podrà modificar després, dins del que és raonable, quan es completi la importació.

##### Categories

El KMyMoney fa servir el terme Categoria per a denotar un compte d'un tipus per a Ingressos o Despeses. A diferència del GnuCash, aquestes no es consideren com a comptes del «llibre major» i no s'admet la introducció directa d'operacions dins de les categories. Les assignacions a les categories es fan quan les operacions s'introdueixen o s'editen en altres tipus de comptes.

##### Estructura i reserves de lloc

El GnuCash admet l'ús de comptes amb reserva de lloc. En efecte, aquests només són de lectura, en els quals no es podran introduir operacions, però que funcionen de manera anàloga a les carpetes en una estructura de carpetes, com a titular d'altres comptes. Encara que el KMyMoney no admeti aquesta característica com a tal, sí que proporciona una relació entre el compte pare/fill, de manera que l'importador simularà reserves de lloc creant comptes buits.

##### Vincular el tipus de compte

Tipus del GnuCash | Tipus del KMyMoney
--- | ---
`BANK` | `Checking`
`CHECKING` | `Checking`
`SAVINGS` | `Savings`
`ASSET` | `Asset`
`CASH` | `Cash`
`CURRENCY` | `Cash`
`MONEYMRKT` | `MoneyMarket`
`STOCK` | `Stock`
`MUTUAL` | `Stock`
`EQUITY` | `Equity`
`LIABILITY` | `Liability`
`CREDIT` | `CreditCard`
`INCOME` | `Income`
`EXPENSE` | `Expense`
`RECEIVABLE` | `Asset`
`PAYABLE` | `Liability`

#### Operacions i Desglossaments

##### Operacions saldades

En els dos programes, les dades s'introdueixen en forma d'operacions, cadascuna de les quals generalment constarà de 2 o més entrades desglossades. De fet, les operacions vàlides del GnuCash sempre contindran almenys 2 desglossaments, i per a complir amb l'estàndard de comptabilitat de doble entrada del GnuCash, aquestes hauran d'estar en equilibri monetari (és a dir, hauran de saldar-se a zero). El KMyMoney encoratja a seguir aquest estàndard, però no el força, qualsevol operació importada que no estigui saldada es marcarà a la vista del llibre major com un problema.

##### Beneficiaris

El KMyMoney prefereix que totes les operacions tinguin un beneficiari (un terme genèric que abasta tant als beneficiaris com als pagadors) i, a diferència del GnuCash, manté una llista d'aquests beneficiaris. L'importador generarà els noms dels beneficiaris a partir del camp descripció de l'operació del GnuCash.

##### Transferències

El KMyMoney fa servir el terme Transferència per a descriure una operació que no involucra una Categoria, sinó que només transfereix diners entre comptes d'Actius i/o Passius.

##### Conciliació

El KMyMoney proporciona una funció per a la conciliació dels comptes similar a la del GnuCash, i s'importarà l'estat de l'operació corresponent.

#### Mercaderies

El GnuCash fa servir el terme Mercaderia per a cobrir tant els actius en divises com els no monetaris. Aquests es tracten per separat al KMyMoney.

##### Divises

El KMyMoney té una implementació integrada per a tots els tipus de divisa estrangera. El KMyMoney també requereix que l'usuari especifiqui una divisa base, la qual serà la divisa predeterminada per als comptes nous. L'importador intentarà determinar la divisa base més probable, tot i que aquesta opció pot ser rebutjada a favor d'una alternativa.

### Nota

En l'actualitat, el KMyMoney no admet comptes denominats en divises «difuntes», excepte aquelles substituïdes per l'euro. Actualment, abans d'importar serà necessari eliminar aquests comptes del fitxer del GnuCash. Esperem millorar aquesta situació en un llançament futur.

##### Títols i inversions

El KMyMoney anomena Títols als actius no monetaris (normalment accions i bons), i representen la principal diferència entre els dos productes, ja que el KMyMoney requereix que qualsevol compte denominat en un títol estigui subordinat a un compte d'Inversió. Això es descriu amb més detall al capítol sobre les Inversions. Tot i que els usuaris poden haver implementat aquesta relació, el GnuCash no imposa cap estructura definida, de manera que l'importador no podrà detectar-la i realitzar una conversió automàtica. Per tant, hi ha tres opcions disponibles:

- Crearà un compte d'inversió separat per a cada valor, amb el mateix nom que el títol.

- Crearà un únic compte d'inversió que actuarà com a «pare» per a tots els comptes de títols.

- Crearà diversos comptes d'Inversió i els hi assignarà els títols segons ho indiqui l'usuari.

Dependrà completament dels requisits i preferències de l'usuari quina d'aquestes opcions és rellevant en cada situació. En alguns casos, podria ser necessària la reestructuració manual dels comptes després d'importar.

##### Preus i tipus de canvi

S'importaran les cotitzacions dels títols i els tipus de canvi de les divises, com es mostren a l'Editor de preus del GnuCash. A més, les entrades de les cotitzacions i tipus es generaran a partir de totes les operacions que involucrin títols i divises múltiples.

##### Cotitzacions en línia

Per a obtenir la cotització en línia de les cotitzacions i els tipus de canvi, el GnuCash utilitza un paquet basat en el Perl anomenat `Finance::Quote`. Les versions recents del KMyMoney contenen una implementació d'aquest paquet per a obtenir les cotitzacions de valors, i s'emprarà de manera predeterminada en importar les dades del GnuCash. Tanmateix, podreu optar per a convertir al mètode natiu utilitzat pel KMyMoney, que s'explica amb més detall a la secció de les cotitzacions en línia.

Si trieu fer-ho, el diàleg següent us permetrà seleccionar una font de preu «nativa» del KMyMoney, o una font definida per l'usuari, per a cada compte per al qual es requereixen cotitzacions en línia. No obstant això, el símbol borsari del valor s'importarà sense canvis. Atès que aquest símbol gairebé segur serà diferent als dos paquets, l'haureu d'editar manualment després per a completar el procés d'importació. Les actualitzacions futures dels tipus de canvi no utilitzaran `Finance::Quote`, i utilitzaran sempre el mètode de recuperació natiu.

#### Operacions planificades

El KMyMoney no reté la separació realitzada al GnuCash entre les operacions de plantilla i la seva freqüència d'ocurrència. Les dades de l'operació es duplicaran si s'utilitza la mateixa plantilla a planificacions diferents, però és probable que això no sigui de gran importància.

##### Tipus de planificacions

El KMyMoney classificarà totes les planificacions com un dels tres tipus: Factures, Ingressos o Transferències. Atès que el GnuCash no fa aquesta distinció, l'importador intentarà determinar la classificació dels comptes i la direcció dels moviments de diners. Podria ser que en alguns casos es facin suposicions incorrectes, i aquestes necessitaran una correcció manual.

##### Planificacions sospitoses

Algunes característiques de les operacions planificades del GnuCash no estan disponibles al KMyMoney, de manera que l'importador intentarà en cada cas arribar a un compromís raonable en convertir les dades. Aquestes operacions es marcaran com a sospitoses i l'usuari tindrà l'opció d'editar-les directament durant el procés d'importació. Exemples de situacions que poden causar això són:

- Alguns intervals de freqüència admesos al GnuCash que actualment no estan disponibles Al KMyMoney.

- El KMyMoney no admet l'ús de fórmules i variables als camps d'import.

- Casos complexos que encara no s'han identificat per a la importació

Tot i els millors esforços, és possible que, a causa de les moltes opcions involucrades, una operació planificada pugui causar un error fatal dins del KMyMoney. Si sembla que està succeint aquest tipus de problema, l'importador ofereix l'opció de descartar totes les planificacions sospitoses.

#### Informes

El KMyMoney proporciona una àmplia selecció d'informes configurables, la qual es descriu amb més detall als Informes. No obstant això, aquests no coincidiran necessàriament amb els informes disponibles al GnuCash.

### Seleccionar opcions de l'importador

#### Tractament de les inversions

Vegeu Títols i Inversions més amunt.

#### Cotitzacions en línia

Desactiveu-les si voleu utilitzar el mètode natiu per a les futures cotitzacions en línia dels preus. Vegeu Cotitzacions en línia d'abans per a més detalls.

#### Operacions planificades

Vegeu Operacions planificades més amunt.

#### Opcions de la descodificació

Si el vostre idioma nadiu s'escriu en lletres o símbols que són diferents dels emprats als idiomes «llatins» (és a dir, generalment d'Europa occidental), aquests es representaran d'una manera especial («codificats») al fitxer del GnuCash. Si aquests caràcters no es mostren correctament a la pantalla, s'hauran de descodificar. Actualment, no sempre és possible detectar amb precisió quina forma de descodificació s'ha d'utilitzar, de manera que és possible que haureu d'establir aquesta opció manualment seleccionant una entrada de la llista. En general, el primer element de la llista serà el que es consideri apropiat per a la configuració regional (és a dir, el país i idioma que es va seleccionar com a natiu quan vàreu instal·lar el sistema operatiu), de manera que primer s'haurà de provar això. Com que el procés d'importació no sobreescriurà el fitxer del GnuCash, podreu experimentar amb qualsevol d'aquestes seleccions.

#### Opcions de notes d'operacions

Sota algunes condicions d'ús, les operacions no desglossades del GnuCash podrien contenir dades residuals, sovint incorrectes, dades de recordatori que normalment no són visibles per l'usuari. No obstant això, quan s'importa al KMyMoney, a causa de les diferències de visualització, aquestes dades es podran fer visibles. Sovint, aquestes operacions tindran un camp Notes que descriu la finalitat real de l'operació. Si se selecciona aquesta opció, aquestes notes, si estan presents, s'utilitzaran per a sobreescriure les dades estranyes de recordatori.

#### Opcions de depuració

Aquestes només s'han d'emprar en el cas de problemes amb la importació. Si els teniu, també n'haureu d'informar a la llista de correu dels desenvolupadors `(kmymoney-devel AT kde.org)` del KMyMoney. Recordeu que les traces produïdes per aquestes opcions podrien contenir dades de caràcter confidencial, i que s'haurà d'emprar l'opció Fes anònimes les dades si es posen a disposició pública.

### Informe de la importació

Amb la finalitat de processar, l'importador produirà un informe que mostrarà el nombre de les diferents entitats processades i qualsevol error o anomalia que s'hagi trobat. Aquest informe es mostrarà en pantalla i es podrà desar a un fitxer per a una revisió posterior. Un informe complet pot contenir les seccions següents:

- Enregistrament dels comptes

- Inconsistències als tipus de compte i les accions preses

- Detalls de les planificacions sospitoses

Importador de QIF
Importador de QIF

## Importador de QIF

Baumgart, Thomas `<ipwizard@users.sourceforge.net>`

Ostroff, Jack `<ostroffjh@users.sourceforge.net>`

### El format QIF es considera nociu

En termes generals, s'haurà d'evitar el format QIF sempre que sigui possible. Per molts motius, és una mala elecció per a transportar dades financeres. Entre altres coses, el QIF pateix aquests problemes:

- Manca d'un format estandarditzat: diferents versions del mateix programa imparteixen significats diferents al mateix element.

- Manca d'un identificador d'operació: pel fet que no hi ha un número d'ID associat amb cada operació, la coincidència de les operacions duplicades és, en el millor dels casos, casual.

- Falta d'expressivitat: la gramàtica és realment simple i no pot representar la profunditat de la informació financera que es troba a l'entorn financer actual.

En general, aquesta és la raó per la qual Intuit va deixar d'admetre l'entrada QIF amb el Quicken de 2005. Si teniu l'opció d'obtenir les dades d'una altra manera, com OFX, trieu sempre aquesta opció.

### Com importar un fitxer QIF

Per a importar un fitxer QIF, primer assegureu-vos que teniu obert un fitxer vàlid del KMyMoney, després seleccioneu l'element de menú Fitxer → Importa → QIF....

El diàleg resultant demanarà un nom de fitxer QIF, que permet teclejar el camí sencer del fitxer o localitzar el fitxer fent clic al botó Explora.

Tingueu en compte que el KMyMoney diferenciarà entre la importació d'un fitxer d'extracte bancari i un fitxer amb les dades històriques exportades des d'una altra aplicació. Un fitxer d'extracte bancari no inclou necessàriament totes les dades relacionades amb un únic extracte bancari; pot contenir només una o unes poques operacions. La manera predeterminada és la importació d'un fitxer d'extracte bancari. En cas que esteu important dades des de l'aplicació anterior de gestió de finances personals, seleccioneu l'opció adequada.

Seguidament, cal que seleccioneu un fitxer QIF. A causa que no existeix un format universalment estàndard per a un fitxer QIF, diferents proveïdors s'han pres la llibertat amb el format i han introduït els seus propis matisos. El perfil QIF permet al KMyMoney conèixer les peculiaritats del fitxer. En general, el perfil QIF predeterminat hauria de funcionar amb la majoria dels fitxers QIF. En alguns casos podria ser necessari utilitzar un perfil QIF modificat. Vegeu la secció següent per a més detalls sobre aquest tema.

Feu clic a Importa per a importar el fitxer QIF.

El KMyMoney començarà a escanejar el fitxer per a determinar els formats emprats per a representar les dates i números. En cas que no pugui determinar un format de data sense ambigüitat, el KMyMoney demanarà a l'usuari que en triï un de la llista de formats de data possibles.

A continuació, el KMyMoney importarà les dades i crearà tots els objectes necessaris, com la informació del beneficiari, registres de compte i la categoria, i la informació sobre les cotitzacions dels valors. Sempre que sigui possible, les operacions existents es compararan amb la informació importada, per a evitar operacions duplicades. Es mostrarà una barra de progrés i s'actualitzarà durant el procés d'importació.

En cas que el KMyMoney no pugui detectar el nom del compte que s'ha d'importar, se li demanarà a l'usuari que seleccioni el compte per al qual s'han d'importar les dades. Si el compte encara no existeix al fitxer, es podrà crear un compte nou fent clic a Crea.

Al final de la importació, el KMyMoney mostrarà una finestra amb les estadístiques d'importació dels extractes.

Després d'importar, totes les operacions importades es mostraran amb un fons groc a la vista del llibre major. En cas que el KMyMoney hagi pogut fer coincidir una operació importada amb una operació ja existent, el fons es mostrarà en verd clar.

### Nota

Els colors emprats per a marcar les operacions importades i coincidents són personalitzables i poden ser diferents al vostre entorn.

El següent pas és verificar les dades importades i acceptar totes les operacions importades. Aquest és un procés general i també s'aplica a les importacions d'altres fonts. És similar al procés d'operacions coincidents. Totes les operacions importades estan marcades al llibre major amb una icona d'importació
. Una vegada que «Accepteu» l'operació, ja no es marcarà com a importada.

### Coincidència de les operacions

Com s'ha assenyalat anteriorment, un dels principals inconvenients del format QIF és la manca d'un identificador únic per a cada operació. Per tant, si importeu un fitxer QIF i algunes de les operacions ja es troben al llibre major, podríeu obtenir duplicats. El KMyMoney ho intentarà solucionar cercant les operacions similars a les que ja teniu. Si troba alguna cosa que s'assembla a la mateixa operació, coincidirà amb el duplicat aparent.

Això pot ser un problema si teniu operacions que s'assemblen molt, però que en realitat són diferents. En aquest cas, podreu no fer-les coincidir més endavant a la vista del llibre major.

### Escriure un filtre d'importació

A vegades podríeu tenir dades en un format personalitzat, com a valors separats per comes (CSV) o alguna cosa més exclusiva per a la vostra situació. A partir de la versió 4.6, el KMyMoney inclou un connector importador de CSV, però encara podreu importar altres tipus de fitxers al KMyMoney utilitzant un filtre d'importació QIF. Un filtre és un programa personalitzat que escriu què es prendrà com a entrada des del fitxer especial i produirà un fitxer QIF com a sortida. Pot ser un script en Shell, un script en Perl, un programa compilat escrit en C/C++ o qualsevol altra cosa que pugueu somiar, sempre que el sistema pugui executar-lo. El filtre s'executarà amb el fitxer d'entrada com a «stdin» i s'assumeix que «stdout» és un fitxer QIF vàlid per a passar a l'importador QIF real.

Per a utilitzar un filtre, editeu el vostre perfil QIF preferit o creeu-ne un de nou (vegeu la secció següent per als detalls als perfils QIF) i seleccioneu la pestanya Filtre. Introduïu el camí complet al vostre programa de filtratge al camp Ubicació del filtre d'entrada, o feu clic a la icona de navegació al costat del camp i navegueu al filtre al diàleg Obre un fitxer.... Després, cada vegada que feu una importació QIF utilitzant aquest perfil, el fitxer que seleccioneu per a importar s'executarà primer a través del filtre. Tingueu en compte que el camp de localització del filtre conté el camí complet al programa de filtre o script, però també pot incloure paràmetres de línia d'ordres per al programa.

A continuació, si voleu que el diàleg Obre un fitxer... on trieu el fitxer a introduir tingui un filtre per a un tipus de fitxer específic, introduïu una llista separada per comes de filtres de fitxer (com ara «*.abc,*.xyz») en el camp Tipus de fitxer de filtre d'entrada. Amb l'exemple anterior, quan obriu un fitxer per a importar utilitzant aquest perfil, només veureu fitxers que acaben en abc o xyz. Si deixeu el camp buit, no es farà cap filtratge de nom, i veureu tots els fitxers.

Un problema habitual és convertir una llista de valors separats per comes en un fitxer QIF. Abans de l'addició del connector Importador de CSV del KMyMoney, aquest hauria estat un cas de llibre de text per a l'eina awk. Encara utilitzem aquest exemple aquí, només per a mostrar un exemple de com funciona el procés del filtre d'importació. Crea un script anomenat `csv2qif.awk`, amb les dues línies següents com a contingut:

    BEGIN { FS=","; print "!Type:Bank" }

        { print "D"$1; print "T"$2; print "N"$3; print "P"$4; print "M"$5; print "^" }

Després, canvieu les claus QIF (D,T,N,P,M) perquè coincideixin amb l'ordre de les columnes en les dades CSV. Establiu el filtre d'entrada a `awk -f csv2qif.awk`.

De vegades sorgirà un altre problema amb la codificació dels fitxers QIF. El KMyMoney espera que els fitxers estiguin codificats en UTF-8. Si el fitxer està codificat en una altra cosa, podria ser útil convertir-lo a UTF-8. Per exemple, per a convertir-lo des de la iso-8859-1, establiu el filtre d'entrada a `recode iso-8859-1..utf-8`.

### Extensions especials QIF del KMyMoney

Com ja s'ha mencionat, un dels principals inconvenients del format QIF és la manca d'un identificador únic per a cada operació. Si esteu escrivint el creador de fitxers QIF mateix (o filtre, com s'ha descrit anteriorment), podreu superar aquest problema. El KMyMoney admet el camp «#». L'importador l'interpretarà com un ID únic d'operació i no tindrà en compte el registre si l'operació ja es troba al sistema.

Perfils QIF
Perfils QIF

## Perfils QIF

Per a editar un perfil QIF existent, o per a crear-ne un de nou, obriu el diàleg Importador de QIF seleccionant Arranjament → Configura el KMyMoney... (Ctrl+Maj+,) des del menú principal, fent clic a
Connectors a la part inferior del plafó esquerre, i fent clic a Configura a l'entrada per a «Importador QIF».

Tingueu en compte que com que l'importador de QIF i l'exportador a QIF s'implementen com a connectors separats, hi ha entrades separades per a cadascun al diàleg de configuració de connectors. Configurant qualsevol d'elles s'obrirà el mateix diàleg Editor de perfils.

A l'esquerra, el selector de perfil mostra una llista de tots els perfils QIF existents; seleccioneu-ne un per a editar-ne la configuració. Per a crear un perfil nou, premeu el botó Nou. Podeu canviar el nom d'un perfil existent seleccionant-lo al selector de perfils i fent clic a Canvia el nom, i esborrar-ne un amb el botó Suprimeix. En fer clic a Restableix es restabliran tots els camps del perfil que es mostra actualment als seus valors predeterminats.

L'àrea dreta del diàleg té quatre pestanyes.

La pestanya «General» conté un camp per a una descripció del filtre, diversos camps per a especificar com hauria d'esperar el KMyMoney que certs camps es vegin en la sortida del fitxer QIF pel filtre, i una casella de selecció que indica al KMyMoney si voleu o no intentar fer coincidir operacions similars per a evitar duplicats.

La pestanya «Filtre» us permet especificar la ubicació d'un filtre d'importació, com es descriu a la secció anterior, així com un filtre de sortida, que funciona de manera similar, però s'aplica quan s'escriu un fitxer de dades. El Tipus de fitxer de filtre d'entrada no és aplicable a un filtre de sortida, ja que el diàleg de fitxer per al fitxer que s'escriu no requereix filtratge.

La pestanya «Data» és aplicable principalment a l'exportació QIF, ja que el KMyMoney normalment pot determinar el format de les dates examinant les dades reals. El propòsit principal és especificar l'ordre de les parts d'una data, i el delimitador que les separa.

Com que el format QIF no està estandarditzat, és impossible saber quin segle s'entén quan s'utilitzen dos dígits d'anys. En els fitxers QIF amb dos dígits d'anys, hi ha un segle assumit de manera predeterminada, i s'utilitza un apòstrof com a separador d'any per a especificar que l'entrada és l'ALTRE segle. No obstant això, com que no està estandarditzat quin segle se suposa que és el predeterminat, el camp Tractament de l'apòstrof s'utilitza per a aquest propòsit, indicant el segle previst quan s'utilitza un apòstrof com a separador d'any. Com a exemple, establireu el Format d'Apòstrof a "2000-2099", de manera que les dates amb un apòstrof s'interpretaran com > any 2000. En aquest cas, les dates sense apòstrof es tractaran com si fossin de 1900.

La pestanya «Quantitats» s'utilitza en l'exportació QIF per a especificar el símbol decimal i el separador de milers que s'utilitzarà. No obstant això, heu d'especificar els camps de cada línia en el fitxer QIF que poden contenir una quantitat. Per a modificar aquests paràmetres, feu clic a una de les línies de la part superior de la pantalla i, a continuació, utilitzeu els desplegables següents per a establir els caràcters que s'utilitzaran.

Exportador a QIF
Exportador a QIF

## Exportador a QIF

Per a exportar un dels comptes a un fitxer QIF, escolliu l'element de menú Fitxer → Exporta → QIF.... Se us demanarà a quin compte únic exportar, a quin fitxer exportar i quin perfil QIF utilitzar.

### Nota

L'exportador QIF no gestiona l'exportació de comptes d'inversió. Pot semblar que funciona, i produirà un fitxer de sortida, però aquest fitxer no inclourà cap dada real.

L'exportador a QIF utilitza els perfils QIF de manera similar a l'importador QIF, però utilitza la informació del perfil per a donar format al fitxer QIF que s'està escrivint, en lloc d'interpretar el fitxer que s'està llegint. Paral·lelament a l'importador, podeu utilitzar un programa de filtre escrit personalitzat. Hi ha un camp separat a la pestanya Filtre de l'editor de perfils QIF per a un filtre de sortida, de manera que podeu utilitzar el mateix perfil QIF tant per a importar com per a exportar, però utilitzeu un filtre separat per als dos processos.

Importador d'OFX
Importador d'OFX

## Importador d'OFX

Jones, Ace `<acejones@users.sourceforge.net>`

Baumgart, Thomas `<ipwizard@users.sourceforge.net>`

Ostroff, Jack `<ostroffjh@users.sourceforge.net>`

L'importador OFX va ser un dels primers components del KMyMoney que es va escriure com a connector. En aquell moment, només hi havia alguns connectors inclosos en el codi font, i no sempre s'incloïen en versions construïdes per a distribucions del Linux®, de manera que de vegades era necessari que els usuaris poguessin compilar els connectors ells mateixos. Aquest ja no és el cas, però vegeu la secció Connectors per a més informació. Actualment, moltes de les característiques considerades parts centrals del KMyMoney s'implementen com a connectors, de manera que aquest fet no sempre s'esmenta en aquest manual on es debaten aquestes característiques. Vegeu també la secció Connectors al capítol Configuració.

### Què és OFX?

OFX vol dir «Open Financial Exchange» (en català: Intercanvi obert de finances). Segons el lloc web del Grup de Treball OFX, «Open Financial Exchange és un estàndard obert per a sistemes client-servidor i API basades en el núvol per a l'intercanvi de dades financeres, i la realització d'operacions financeres entre institucions financeres i aplicacions financeres». L'especificació defineix formats per a la transferència de dades financeres tant per a arxiu com per a intercanvi directe. Es pot trobar informació històrica addicional a la pàgina de la Viquipèdia

Encara que l'estàndard OFX és molt més complet i robust que el QIF, encara hi ha variacions, depenent de la implementació específica emprada per qualsevol institució. Els fitxers OFX poden tenir una extensió «OFX» o «QFX» (en majúscules o minúscules). Això no implica cap diferència particular al contingut. L'especificació es basava originalment en SGML, i les versions més recents es basen en XML, de manera que els fitxers es podran llegir en qualsevol editor de text, però com els espais en blanc no són rellevants per al contingut en si, algunes implementacions no n'empren cap, la qual cosa dificulta molt la lectura d'un humà.

A més, tot i que l'estàndard inclou disposicions per a tipus addicionals de dades, el KMyMoney només pot importar dades d'operacions, amb algunes dades addicionals com el saldo actual de comptes.

Tot i que sembla haver desaparegut, hi havia un altre lloc amb informació bona a OFX Home, que mantenia un directori d'institucions financeres que admeten OFX. Això era sovint útil si teniu problemes per a configurar la Connexió directa OFX. També tenien un fòrum per a debats sobre temes OFX. Com que el domini encara està registrat, deixarem aquesta referència per si el lloc reapareix en el futur.

### Importació de dades OFX

L'estàndard OFX defineix l'organització i format de les dades financeres, però aquestes dades poden existir sigui com un fitxer normal o com un flux de dades entre dos ordinadors. La forma més senzilla d'obtenir dades OFX és descarregar-les del vostre banc o d'una altra entitat financera com a fitxer OFX. En la majoria dels casos, quan esteu connectat al lloc web del banc, a la pàgina que mostra les vostres operacions, hi ha un botó o enllaç per a descarregar aquestes dades. Pot dir OFX o QFX, o podeu sol·licitar les dades per al Quicken o Web Connect (vegeu més avall per a més informació sobre aquest terme). També teniu l'opció d'especificar l'interval de dates de les operacions a descarregar (encara que de vegades es restringeix als períodes que coincideixen amb els extractes disponibles), així com filtrar segons el tipus d'operació.

Si heu baixat un fitxer OFX, la manera més bàsica d'importar-lo és triar l'importador des de la barra de menús, seleccionant l'element de menú Fitxer → Importa → OFX.... Si OFX no apareix a Importa, no teniu instal·lat correctament el connector d'importador OFX, o no està habilitat. Consulteu la secció anterior.

El primer que farà l'importador és demanar-vos a quin compte importar les operacions. Si el fitxer inclou operacions de diversos comptes, aquesta pregunta es farà diverses vegades.

Després d'importar, algunes de les operacions podrien mostrar-se al llibre major amb un signe d'exclamació en un triangle groc. Això es deu al fet que se'ls ha d'assignar una categoria. L'importador no ha pogut assignar-la automàticament en funció de l'historial de les operacions anteriors. Podreu editar cada operació al llibre major per a assignar una categoria, i s'eliminarà la marca.

Aquesta secció descriu l'importador OFX «natiu». Si l'heu instal·lat, els fitxers OFX també es podran importar utilitzant el connector Importador d'AqBanking. Recordeu que els dos importadors es comporten de manera lleugerament diferent, i estan escrits i mantinguts per dos desenvolupadors diferents.

### Importar les inversions

Cal tenir en compte que si esteu important un fitxer amb operacions d'inversió, aquestes inversions primer hauran d'existir al fitxer del KMyMoney. S'utilitza el símbol comercial per a aparellar, així que assegureu-vos que el símbol al KMyMoney sigui exactament el mateix que al fitxer que esteu important.

### Connexió web

En lloc de descarregar explícitament un fitxer OFX, com s'ha descrit anteriorment, una manera més fàcil d'importar un fitxer OFX és configurar Web Connect. Visiteu el lloc web del vostre banc i feu clic al botó o a l'enllaç per a descarregar les vostres dades com a fitxer OFX. (Algunes institucions només llistaran QFX, que és equivalent.) El vostre navegador hauria de preguntar si voleu desar el fitxer, o bé quin programa voleu utilitzar per a obrir el fitxer. Apunteu el vostre navegador al KMyMoney. A continuació, importarà el fitxer OFX descarregat directament al fitxer del KMyMoney que actualment teniu obert, o el fitxer que més recentment heu tingut obert. També podeu canviar les associacions de fitxers del vostre entorn d'escriptori, i que el sistema obri automàticament el KMyMoney si feu clic a un fitxer OFX en el vostre navegador de fitxers.

Si necessiteu importar el fitxer OFX a un altre fitxer de dades del KMyMoney, primer obriu aquest fitxer al KMyMoney i després visiteu el lloc web del banc.

### Connexió directa

El KMyMoney també admet Connexió directa OFX. Això dona al KMyMoney la possibilitat de contactar directament amb el vostre banc per a descarregar les operacions, assumint que el banc ho admet.

Tingueu en compte que no tots els bancs donen suport a la Connexió directa OFX, i aquells que sovint utilitzen programari proporcionat i implementat per tercers, i aquests tercers sovint proporcionen atenció al client només als usuaris de programari específic de gestió financera comercial. Cap banc dona suport directament al KMyMoney, de manera que és possible que hàgiu de dir-los que voleu accedir al banc directament des del MS Money o el Quicken. Addicionalment, el lloc web del Grup de treball OFX esmentat anteriorment també diu «A més, l'API permet que l'intercanvi es faciliti directament o a través d'un intermediari com ara proveïdors de serveis d'agregació de dades». Els usuaris han informat que els bancs que han migrat a utilitzar aquests proveïdors de serveis d'agregació són encara menys propensos a proporcionar qualsevol ajuda llevat que utilitzeu una de les aplicacions comercials.

A més, el vostre banc pot requerir una subscripció separada del lloc web habitual, pot donar-vos una contrasenya o PIN separats, i fins i tot pot cobrar-vos una quota separada per aquest servei.

Si us funciona la Connexió directa, permet actualitzar els vostres registres descarregant operacions recents prement un únic botó. Si no funciona en el primer intent, és possible que trobeu una solució fàcil al problema, o pot requerir una gran quantitat d'investigació, i no hi ha garantia que funcioni en qualsevol situació particular. No obstant això, no preneu res d'això com una raó per a no intentar-ho.

El primer pas és configurar cada compte per al qual voleu baixar operacions. Aneu a la vista dels comptes, feu clic dret sobre el compte que voleu configurar i trieu Vincula amb un compte en línia.... Això també és disponible des del menú Comptes si el compte està obert a la vista del llibre major. En cas que hi hagi més d'un connector de banca en línia al sistema, se us demanarà quin emprar. Per al mètode OFX intern, seleccioneu OFX del KMyMoney. Es baixarà una llista de bancs des d'Internet i un assistent us guiarà a través de l'elecció d'un banc, introduïu el nom d'usuari i la contrasenya, i seleccioneu un compte. Si trobeu que el banc no es troba a la llista, encara es podrà emprar l'opció manual. És possible que el banc us pugui proporcionar els paràmetres requerits, o potser haureu d'investigar una mica per a trobar-los.

### Nota

Com s'ha indicat anteriorment, la configuració de la Connexió directa OFX de vegades pot ser un desafiament, especialment perquè les implementacions a la majoria de les institucions no proporciona prou detalls als missatges d'error. Una qüestió particular a tenir en compte és que moltes institucions requereixen que es canviï la contrasenya la primera vegada que hi accediu en línia utilitzant aquest mètode. Malauradament, en aquest moment, la biblioteca que utilitza el KMyMoney (libofx) no té una forma interactiva de canviar una contrasenya. En alguns casos, és possible obtenir suport tècnic des de la institució per a canviar la contrasenya. Fins que puguem expandir aquesta secció amb informació més detallada per a la resolució de problemes, si teniu problemes perquè això funcioni, podeu demanar ajuda a la llista de correu dels desenvolupadors `(kmymoney-devel AT kde.org)` o un dels altres canals de suport.

Un cop tingueu un compte configurat a la banca en línia, aneu al llibre major d'aquest compte i trieu Compte → Actualitza el compte.... Això connectarà al vostre banc i descarregarà les operacions recents. Vegeu la secció següent sobre com es pot configurar l'interval de dates real de les operacions a recuperar.

### Nota

A les versions més antigues del KMyMoney, el nom del beneficiari sempre es prenia del camp `PAYEEID` de les dades OFX. A partir de la versió 4.6, el nom del beneficiari podrà basar-se al camp `PAYEEID`, `NAME` o `MEMO` de l'operació OFX. La secció següent mostra com podeu configurar aquesta característica i algunes altres opcions de la connexió directa OFX.

### Configuració dels detalls d'importació d'OFX

Això s'ha descrit anteriorment, a la secció Edició de la informació del compte.

### Exportar un fitxer OFX

Actualment, no és possible exportar les dades com un fitxer OFX. Si esteu interessat a contribuir en aquesta àrea, contacteu amb l'equip de desenvolupament de «libofx» per a més detalls.

Connector Importador de CSV
Connector Importador de CSV

## Connector Importador de CSV

Anderson, Allan

Ostroff, Jack `<ostroffjh@users.sourceforge.net>`

### Raons per a importar fitxers CSV

En general, és preferible importar OFX. No obstant això, no totes les institucions proporcionen dades en aquest format. Gairebé sempre estaran disponibles els fitxers CSV (valors separats per comes), de vegades es descriuen com a fitxers Excel o de full de càlcul. A més, sovint es poden crear amb força facilitat capturant les dades que voleu importar, com en un fitxer de text, i editant-lo manualment.

L'enfocament inicial de l'Importador de CSV era gestionar les dades dels extractes bancaris, però també es va afegir la capacitat d'importar alguns extractes d'inversió. A més, després es va millorar per a importar cotitzacions de divises i valors. El codi original es va crear inicialment, abans de convertir-se en un importador de CSV, per a produir fitxers QIF a partir de fitxers CSV, que després es podrien importar. Aquesta capacitat encara està present, però és probable que s'elimini, ja que ara s'enfoca a importar directament fitxers CSV. A més, el KMyMoney té la capacitat nativa d'exportar fitxers QIF, de manera que ja no hi ha cap motiu concret per a produir un fitxer QIF a partir d'un fitxer CSV.

### Obtenir el connector

L'importador de CSV és una de les funcionalitats més noves que s'han afegit al KMyMoney en forma de connector. No obstant això, igual que amb altres connectors, l'importador de CSV s'inclou amb el codi font del nucli del KMyMoney, de manera que hauria d'estar disponible en totes les versions de les distribucions Linux®, així com les versions per a altres plataformes disponibles a través del lloc web del KMyMoney. L'opció de menú per a importar fitxers CSV hauria de mostrar-se automàticament en el submenú Fitxer → Importa.

Per a assegurar-vos que està habilitat dins del KMyMoney, comproveu l'element de menú Arranjament → Configura el KMyMoney..., seleccioneu Connectors a la subfinestra esquerra i cerqueu l'importador de CSV a la llista de connectors visualitzada. Si l'importador de CSV no sembla que estigui instal·lat a la versió, el primer lloc per a comprovar-ho serà al mateix lloc on vàreu obtenir el paquet base del KMyMoney. Vegeu si hi ha disponible una versió posterior o si l'importador està disponible com a un paquet separat.

Si l'heu construït a partir del codi font, no hi hauria d'haver requisits addicionals. El procés de construcció del KMyMoney hauria de detectar el codi font del connector i compilar el connector. Hi ha paràmetres de configuració que es poden utilitzar per a excloure aquest o altres connectors de ser construïts, però aquests rarament haurien de ser necessaris.

### Importar un fitxer CSV

Per a importar un fitxer CSV, trieu l'importador des del menú principal: Fitxer → Importa → CSV.... Si no es mostra CSV sota Importa, el connector Importador de CSV no està instal·lat correctament o no està activat. Consulteu la secció anterior.

L'importador de CSV es presenta en forma d'assistent, amb una pàgina separada per a cada pas individual del procés.

#### Assistent de la importació de CSV: Inici

Quan es llança, l'importador de CSV mostra la pàgina Inici o Fitxer. A l'esquerra hi ha una llista dels passos del procés d'importació, amb l'actual ressaltat. L'àrea superior dreta és on es mostraran les dades a importar; abans d'això, mostra algunes instruccions breus rellevants per a la fase actual de l'assistent. A continuació es mostra un conjunt de botons de ràdio per a la selecció del tipus de dades a importar. Aquesta llista actualment inclou Bancs, Inversió, Cotitzacions de divises i Cotitzacions de valors. A continuació, hi ha un selector desplegable de perfils, que està habilitat una vegada seleccionat el botó d'opció per a un dels tipus de fitxer d'importació.

#### Perfils d'importació de CSV

Cada tipus de fitxer CSV a importar requereix l'especificació de diversos detalls sobre la formatació esperada de les dades, tal com es descriu a les seccions següents. No només els detalls difereixen per als diferents tipus de fitxers de dades importats, és possible que es necessitin configuracions diferents per al mateix tipus de dades de fonts diferents. Per tant, no cal que introduïu tots aquests detalls cada vegada que importeu un fitxer, l'importador de CSV us permet especificar els detalls una vegada, i desar-los en un perfil amb nom.

El nom d'un perfil d'importació de CSV és completament arbitrari, però serà més fàcil de recordar si reflecteix tant el tipus de dades que s'importen (banc, targeta de crèdit, inversió...) i la font de les dades. No hi ha necessitat de fer referència al compte en el qual s'importen les dades, i és possible utilitzar el mateix perfil per a importar en més d'un compte, com dos comptes corrents en el mateix banc.

El desplegable del selector de perfils inclou els noms de tots els perfils de l'importador de CSV que heu creat prèviament, i també us permet escriure el nom d'un perfil nou. A sota de la llista desplegable del selector de perfils, hi ha tres botons. Quan feu clic a Afegeix, que sempre està activat, es crearà un perfil nou amb el nom introduït al desplegable. No passarà res si aquest camp està buit o si mostra el nom d'un perfil existent. A mesura que procediu a través de la resta de l'assistent de l'importador de CSV, les diverses opcions de configuració que introduïu o modifiqueu es desaran en el perfil seleccionat.

Si prèviament havíeu creat un o més perfils, s'habilitaran els altres dos botons. Si feu clic a Elimina, el perfil anomenat al desplegable s'eliminarà. Si feu clic a Canvia el nom, llavors modificareu el nom que es mostra al desplegable, i feu clic a Canvia el nom de nou, el perfil es canviarà en conseqüència.

Al costat del selector de perfils hi ha una casella de selecció Omet la configuració. Inicialment, no hauríeu de seleccionar aquesta casella de selecció. Una vegada hàgiu configurat un perfil i hàgiu finalitzat l'assistent, tots els paràmetres de configuració es desaran al fitxer de recursos amb el nom del perfil. La vegada següent que utilitzeu aquest mateix perfil, els paràmetres es carregaran a la interfície d'usuari. L'assistent anirà a través de les pàgines següents de paràmetres que no necessitareu canviar. Per tant, una vegada esteu satisfet amb un perfil, podria ser útil marcar aquest quadre. L'assistent es mourà directament a la pàgina final i, suposant que no es trobin problemes, només haureu de fer clic a Importa.

A la part inferior hi ha un botó Tria el fitxer. En fer-hi clic s'obrirà un diàleg de selecció de fitxers que permet triar el fitxer a importar. A la part inferior de les pàgines restants de l'assistent hi ha botons per a anar < Enrere al pas anterior de l'assistent, passar al pas Següent >, o Cancel·la la importació.

Per a revisar, a la pàgina d'inici de l'assistent, seleccioneu primer la casella de selecció per al tipus de dades que esteu important. Al desplegable del selector de perfils, podeu seleccionar el nom d'un perfil d'importació CSV creat prèviament, o introduir un nom nou, possiblement el nom del compte al qual voleu importar, i feu clic a Afegeix. Finalment, feu clic a Tria el fitxer, i s'obrirà un diàleg de selecció de fitxers, on seleccionareu el fitxer CSV que voleu importar.

#### Assistent de la importació de CSV: Separadors

Després d'obrir el fitxer de dades seleccionat, l'assistent avançarà fins a la pàgina Separadors, i hauríeu de veure les dades.

### Avís

Podria semblar que les dades que es mostren a la secció superior de la finestra del connector poden editar-se, i de fet es pot, però no es conservarà l'edició. La taula només és per a mostrar, no per a editar. L'importador de CSV no alterarà mai el fitxer d'entrada, i les dades realment importades provenen del fitxer d'entrada, no de la pantalla. L'única excepció a això està coberta en Títols i símbols a continuació.

L'importador de CSV hauria d'haver detectat la Codificació apropiada, el Delimitador de camp i el Delimitador de text. Podeu canviar la codificació si el programa no l'ha triat correctament. Si necessiteu canviar el delimitador de camp, com ara si les dades estan delimitades per tabulacions, i no amb el delimitador de coma, tingueu en compte que si ho feu, es restabliran les opcions de camp que ja hàgiu fet. En general, la cometa (") és el delimitador de text correcte, però podeu canviar-ho segons sigui necessari. Feu clic a Següent per a continuar.

#### Assistent de la importació de CSV: Files

Ara estareu a la pàgina Files o Línies. Aquí, indiqueu si s'ha d'ignorar qualsevol línia al començament o al final del fitxer.

Aquesta pàgina permet ajustar la importació per a ignorar les files de capçalera i peu de pàgina al començament o al final del fitxer, que en realitat no contenen dades a importar.

Línia inicial. Establiu això perquè l'importador ometi qualsevol línia de capçalera al fitxer. L'elecció es desarà en aquest perfil per a ús futur. Les línies inicial i final interactuen, i la línia inicial no podrà ser més gran que la línia final, ni tampoc pot ser més gran al nombre real de línies al fitxer. Si el selector de la Línia inicial no respon, marqueu l'opció de la línia final.

Línia final. L'importador configurarà això automàticament a l'última línia del fitxer o a l'última configuració desada. Només haureu d'ajustar-ho si hi ha línies de peu de pàgina al fitxer que l'importador hagi d'ignorar. Altrament, és probable que rebeu un avís d'error en les dades quan el connector intenti analitzar les dades incorrectes. De nou, si no respon el selector de Línia final, marqueu l'opció de la Línia inicial.

Per sobre d'aquests dos camps hi ha una casella de selecció Capçalera que conté el nom del compte o el número. Si està marcada, l'importador cercarà en les línies de dalt de la línia d'inici el nom del número del compte que s'utilitzarà per a la importació. Si no, se us demanarà aquesta informació.

Quan estigueu preparat, feu clic a Següent per a continuar al pas següent.

#### Assistent de la importació de CSV: Columnes

Ara hauríeu d'estar a la pàgina Columnes. Aquí és on s'indica a l'importador quines columnes del fitxer contenen les dades que s'assignen als camps específics necessaris per a crear un registre significatiu o una operació, depenent del tipus de dades que s'importa. Hi ha una versió diferent d'aquesta pàgina per a cada tipus de dades, ja que cada un requereix una combinació diferent d'elements.

##### Assistent de la importació de CSV: Bancs

Per a la majoria de camps, només heu d'utilitzar el desplegable per a seleccionar la columna adequada. Tingueu en compte que molts camps tenen un botó «x» a la dreta. En fer-hi clic s'esborrarà el valor que s'hagi introduït o seleccionat al camp de l'esquerra. A més, hi ha algunes consideracions especials.

- A la dreta hi ha una àrea amb dues pestanyes. Si el fitxer té una columna única per a tots els valors, seleccioneu la pestanya Quantitat. No obstant això, si hi ha columnes separades per a dèbits i crèdits, seleccioneu la pestanya Dèbit/crèdit.

  A la pestanya Quantitat, comenceu seleccionant la columna que conté la quantitat de l'operació. Si hi ha una columna que conté «Crèdit» o «Dèbit» per a indicar quin és l'import, seleccioneu aquesta columna com l'Indicador dèbit/credit. Per separat, si hi ha una cadena inclosa en el camp import que indica que la quantitat és un crèdit o un dèbit, introduïu aquesta cadena en el camp apropiat Indicador. Finalment, si tot i establir correctament tots els valors anteriors, la quantitat importada s'inverteix del que hauria de ser, marqueu la casella de selecció Signes contraris.

  A la pestanya Dèbit/crèdit, simplement introduïu els números de les columnes amb aquests valors en els camps apropiats.

- És possible seleccionar més d'una columna per al camp Recordatori, fent seleccions consecutives. Les columnes Recordatori ja seleccionades estaran indicades al camp Columnes de recordatori:. Si seleccioneu múltiples columnes d'aquesta manera, el seu contingut es concatenarà al camp Recordatori.

- Si voleu triar el mateix número de columna per a dos camps, l'importador us alertarà i esborrarà ambdues seleccions. No obstant això, és possible, si ho voleu, fer servir la mateixa columna als camps Beneficiari/Descripció i Recordatori. Si seleccioneu una columna per al camp Beneficiari/Descripció i després seleccioneu la mateixa columns per al camp Recordatori, rebreu un avís que s'han seleccionat columnes duplicades, però us demanarà si voleu continuar. Si ho feu, feu clic a Sí i la columna s'utilitzarà per als dos camps.

- Una raó particular per a capturar també el camp Beneficiari/Descripció al camp Recordatori és que el camp Beneficiari/Descripció podria canviar completament a la importació quan el KMyMoney realitzi la coincidència de les operacions. En seleccionar aquest camp també com Recordatori, es conservaran aquestes dades, d'altra manera es perdrien.

Si noteu que heu realitzat una elecció incorrecta, simplement canvieu aquesta selecció. Si cal fer diversos canvis, feu clic al botó Neteja-ho tot i torneu a començar.

Un cop s'hagin triat les columnes per a tots els camps necessaris, s'habilitarà el botó Següent, i en fer-hi clic s'avançarà en l'assistent.

##### Assistent de la importació de CSV: Format

La pàgina següent de l'assistent encara mostra les dades que s'importaran a la part superior, però la secció inferior proporciona tres desplegables. Els valors inicials els estableix el KMyMoney basant-se en examinar les dades reals.

El Símbol decimal és «auto,» de manera predeterminada que normalment produeix els resultats correctes. Si no, podeu especificar explícitament el «punt» o «coma».

El Símbol de milers s'estableix automàticament, i el camp es pot desactivar si no afectarà els resultats.

Això s'haurà d'establir segons l'ordre de l'any, mes i dia en les dates del fitxer. Si el connector troba dades incompatibles amb aquesta opció, es queixarà quan intenti importar. No obstant això, si l'opció és incorrecta, però produeix resultats no vàlids sense detectar (com dades sense dies superiors a 12, de manera que es podrien haver alternat el mes i el dia), simplement obteniu dades incorrectes, això es deu al fet que el connector no podrà saber que ha comès un error. En aquest cas, l'error serà obvi al llibre major després de la importació.

El Format de data especifica l'ordre del dia, mes i any i també s'estableix automàticament. No obstant això, en alguns casos, com les dades sense un dia superior a 12, notareu el problema després de la importació. En aquests casos, haureu de repetir la importació i triar l'ordre real dels components de la data.

##### Assistent de la importació de CSV: Inversió

Aquesta pàgina és similar a la pàgina Bancs, encara que és una mica més complexa. La majoria de les seleccions són força òbvies, però hi ha alguns elements que poden semblar confusos fins que hàgiu completat el procés una o dues vegades.

- Com a la pàgina Bancs, podreu seleccionar més d'una columna per al camp Recordatori.

- El selector Tipus/Acció és per a identificar la columna que conté el tipus d'acció, com Comprar, Vendre, Dividend, etc.

- El selector Fracció del preu és per a indicar la fracció/multiplicador per a la compatibilitat entre els preus importats i emmagatzemats. Per exemple, si el preu del fitxer d'importació està en centaus, però el compte del KMyMoney té un preu en dòlars, seleccioneu 0,01. O, si el preu del fitxer de dades del KMyMoney està en dòlars, i també esteu important el fitxer CSV, seleccioneu 1,0.

- Hi ha dues maneres d'especificar les comissions de les operacions. Si el fitxer té una columna diferent per a les comissions, utilitzeu el selector Columna de comissió. Tingueu en compte que en aquesta pàgina, aquest és l'únic camp que inclou explícitament «columna» a l'etiqueta, per a emfatitzar que és per la columna de comissions, no per a cap despesa real. No obstant això, tingueu en compte que la comissió podria haver estat tinguda en compte en el preu.

  Si hi ha una comissió, però és una xifra percentual, en lloc d'un valor especificat, feu clic a la casella de selecció La comissió és en percentatge, i introduïu la taxa en tant per cent al camp Tipus de comissió. A més, si hi ha una comissió mínima, especifiqueu-la en el camp Comissió mínima, que s'activa quan introduïu la taxa de comissió (amb una coma decimal). En aquest punt, fent clic a Calcula la comissió s'afegirà una columna a la dreta de la taula anterior, i s'indicarà la comissió calculada per a cada operació.

  Si heu comès un error en introduir la informació de la comissió, fent clic a Neteja la comissió es restabliran tots els camps relacionats amb la comissió als seus valors inicials.

- A sota dels selectors de columna hi ha dues àrees per a la identitat del títol. Depenent del corredor o institució financera, el fitxer podria contenir entrades per a només un o per a diversos títols.

  - Si el fitxer conté les operacions per a un títol individual, amb el nom possiblement en una fila de capçalera, el nom s'haurà d'introduir al quadre Nom del títol. El nom que introduïu s'afegirà a la llista desplegable per a ús futur. És possible que posteriorment vulgueu eliminar aquest nom de la llista. Si és així, seleccioneu-lo i després feu clic al botó Oculta el títol. Això només l'eliminarà d'aquesta llista i no tindrà cap efecte al fitxer principal del KMyMoney.

  - Si el fitxer inclou les operacions per a diversos títols, cadascun s'identificarà pel seu símbol borsari en una columna amb més detalls en una altra columna. Seleccioneu aquestes columnes als selectors Símbol i Detall. Podria ser que un títol no tingui un símbol oficial, i en aquest cas es podrà inventar un pseudosímbol. Això no és un problema, sempre que identifiqui de forma exclusiva aquest títol al fitxer d'importació. De vegades, el tipus d'activitat real estarà incrustat a la columna de detalls, possiblement precedit per un text estàndard. Per exemple, si el camp conté «tipus: dividend», aneu al quadre de text Filtre i introduïu-hi «tipus: » incloent l'espai final.

Quan se seleccionin tots els camps obligatoris, s'habilitarà el botó Següent, i en fer-hi clic s'avançarà en l'assistent.

##### Assistent de la importació de CSV: Títols i símbols

Per a un fitxer d'Inversió, una vegada s'hagi acceptat la pàgina Columnes, abans que pugueu continuar amb la importació, assegureu-vos que cada títol al fitxer coincideixi amb el títol correcte al fitxer del KMyMoney. En aquest punt, s'obrirà una altra finestra mostrant els títols i símbols continguts al fitxer d'importació. Recordeu que, a diferència de la visualització de les dades en les finestres principals de l'assistent, els canvis que realitzeu en aquesta pàgina seran importants.

Completar aquesta pàgina és senzill, si teniu en consideració aquests elements:

- Cada fila representa una operació, de manera que podria semblar que hi ha files duplicades. Això està bé.

- Cada nom de títol haurà de coincidir exactament amb el títol existent com s'especifica al KMyMoney. Si no coincideix, es crearà com a un títol nou, el qual probablement no voldreu, llevat que representi la compra d'un títol nou.

- S'haurà de mostrar un símbol per a cada títol.

- L'única informació en aquesta pàgina haurà de ser el símbol i el nom del títol. Qualsevol altra informació mostrada inicialment (com la data o el tipus d'activitat) encara es trobarà al fitxer real d'importació, però no s'haurà de mostrar aquí.

Podreu editar un símbol o nom del títol fent doble clic a la cel·la. Per a cada títol, si cal, editeu el nom en una de les seves files. Si apareix el nom correcte del títol al fitxer importat, feu doble clic per a seleccionar-lo, després copieu i enganxeu/editeu, tenint en compte si heu utilitzat una variació o abreujament dins del KMyMoney. Si editeu un nom de títol, aquesta edició s'aplicarà a totes les files amb el mateix símbol.

Qualsevol línia sense símbol es tractarà com un element de selecció del tipus de valor. Si alguna operació involucra un altre compte, p. ex., un compte corrent o de valors per a un dividend rebut o per a realitzar un pagament, apareixerà un quadre de missatge perquè introduïu el nom del compte per a la transferència. En general, aquest serà el compte de valors que vàreu triar o crear quan es va crear el compte d'inversió. De la mateixa manera, si se us demana, introduïu el número de columna que conté el beneficiari. Si cometeu un error en introduir el nom del compte, la importació continuarà, però el KMyMoney no ho reconeixerà i marcarà aquestes operacions com que els hi manca l'assignació de la categoria. Si el nom del compte requerit és massa llarg, introduïu només alguns caràcters. La importació continuarà, però el KMyMoney marcarà les operacions com que els hi manca l'assignació de la categoria, i haureu de seleccionar el compte correcte per a la transferència després de la importació. Feu clic a D'acord quan hàgiu finalitzat. Després s'entregarà el procés d'importació al KMyMoney.

Si teniu més d'una operació que es refereix al mateix títol, podreu editar-les totes alhora, utilitzant la selecció múltiple. Per exemple, per a afegir un símbol per a diverses línies, manteniu premuda la tecla Ctrl i, a la columna de símbols, seleccioneu cada operació. Mentre la manteniu premuda, totes aquestes cel·les de símbols encara s'hauran de seleccionar, de manera que feu clic sobre una i introduïu el símbol. Feu clic dins de la finestra però fora d'aquesta columna, o premeu Retorn (no a D'acord). Ara que totes aquestes operacions tenen el mateix símbol, feu doble clic en una entrada de detalls i editeu el nom del títol que vulgueu. Feu clic en una altra part de la finestra (o premeu Retorn) per a acceptar l'edició, el qual canviarà totes aquestes entrades. Les entrades restants mostraran els símbols recollits des de les operacions al fitxer d'importació.

Ara feu clic a D'acord, després a Importa. Al quadre Introduïu un compte, introduïu el nom d'un compte de valors/compte corrent per a fons. Si introduïu un nom vàlid, s'utilitzarà aquest compte. Si no podeu molestar-vos a introduir un nom correcte però llarg, introduïu alguns caràcters. La importació ho acceptarà, però les operacions del llibre major després de la importació necessitaran un compte adequat per a ser seleccionades. Per al quadre Valors, introduïu el número de la columna que conté aquest detall. Ara, al quadre Operació no vàlida, podria obtenir algunes entrades perquè el tipus d'activitat no coincideix amb la combinació de quantitat/preu/import. A cada missatge, feu clic a Selecciona el tipus d'operació, i apareixerà una llista desplegable indicant els tipus d'activitat vàlids per a aquesta combinació de valors.

Ara s'ha produït la importació i esteu al KMyMoney per a seleccionar el compte d'inversió que voleu utilitzar. Després el compte corrent, si hi havia cap operació de valors.

##### Assistent de la importació de CSV: Cotitzacions de divises

alguna cosa sobre la importació de cotitzacions de divises

##### Assistent de la importació de CSV: Cotitzacions de valors

Alguna cosa sobre importació de cotitzacions de valors

#### Assistent de la importació de CSV: Final

En arribar a la pàgina Final, el connector validarà automàticament els valors. Si la/es columna/es de valor numèric està/an ressaltada/es en verd, llavors la validació serà amb èxit i tot el que caldrà és fer clic a Importa CSV i el control després passarà al programa principal del KMyMoney. No obstant això, si les línies inicial i/o final estan configurades incorrectament, o si es varen seleccionar les columnes incorrectes, el ressaltat estarà en vermell i apareixerà un missatge d'error indicant a on es troba l'error. L'usuari haurà de fer clic a Enrere per a accedir a la pàgina corresponent per a corregir l'error.

També podria ser que si les columnes de dèbit i crèdit estan en ús, una d'aquestes columnes legítimament podria no contenir entrades. Això voldrà dir que aquesta columna no té cap símbol decimal present, i això generarà un avís. Si veieu que aquest és el cas, podreu fer clic a qualsevol dels botons per a acceptar (Accepta això o Accepta-ho tot).

Símbol decimal. Un altre possible problema podria ser que el símbol decimal seleccionat sigui incorrecte. Per a esborrar aquest error cal seleccionar el símbol perquè coincideixi amb les dades. Normalment, no hauríeu de necessitar canviar aquesta selecció. Recordeu que el símbol decimal s'ha d'establir perquè coincideixi amb el fitxer, no amb la vostra configuració regional. Si la configuració regional té un valor diferent, tindrà lloc la conversió. La visualització del fitxer a la part superior de la finestra mostrarà camps numèrics ressaltats en verd si la configuració actual produeix resultats vàlids, en cas contrari en vermell. El ressaltat també reflectirà les opcions de la Línia inicial i la Línia final. Hi podrien haver avisos si alguna de les cel·les seleccionades sembla no contenir el símbol seleccionat.

Separador de milers. No cal seleccionar-lo, ja que es configura automàticament en funció del Símbol decimal. Es proporciona únicament com una guia. A més, el selector estarà inactiu si cap dels valors a importar és major o igual que 1.000.

Importar CSV. En fer clic en aquest botó, se li indicarà al connector que importi realment les dades des del fitxer, en funció de les seleccions que hàgiu fet anteriorment. El KMyMoney us demanarà el compte correcte al qual importar les dades.

#### Crear un fitxer QIF

Aquest botó ofereix la possibilitat, una vegada hàgiu completat la importació, de desar les dades del fitxer CSV com un fitxer QIF, en cas que en necessiteu un per qualsevol motiu. Aquesta va ser en realitat la funcionalitat original que va impulsar la creació d'aquest connector. No obstant això, com que el KMyMoney pot exportar un fitxer QIF, la capacitat ara és de poca utilitat i és probable que amb el temps sigui eliminada.

#### Finalitzant

Per a una importació de Bancs, el connector haurà finalitzat i el KMyMoney us demanarà, com s'ha indicat anteriorment, el compte correcte al qual importar les dades. No obstant això, per a una importació d'Inversió, es podria requerir una mica més. Si, durant la importació d'una operació, el connector no troba un tipus vàlid d'operació, mostrarà l'operació infractora i l'usuari podrà seleccionar un tipus vàlid per a substituir, segons la combinació dels valors per a quantitat, preu i import. Per a cada operació, el connector validarà el contingut de la columna per a garantir que coincideixi amb el tipus d'acció. Per exemple, si apareix una quantitat però no hi ha preu o import, se suposa que l'operació només podrà ser afegir accions o eliminar les accions. O, si hi ha un import però no hi ha cap quantitat o preu, llavors s'assumirà un Dividend, etc.

Si voleu desar les opcions, recordeu fer clic a Finalitza, i es tancarà el connector.

#### Afegir els tipus d'activitat de les inversions

Si trobeu que els extractes d'inversió segueixen incloent els tipus d'activitat que no s'han reconegut, simplement afegiu-los a la secció al fitxer de recursos. (Vegeu a continuació per a obtenir més detalls sobre aquest fitxer). Per exemple, a la secció `[InvestmentSettings]` del fitxer, el camp `BuyParam` inclourà entrades per a `Purchase`, `Buy`, `New Inv` i `Switch In`. Si en trobeu un de diferent, afegiu-lo a la llista correcta i torneu a iniciar el connector. Podríeu notar que hi ha similituds en les entrades en diferents camps, i podríeu trobar que s'està seleccionant el tipus d'activitat incorrecte. El connector comprovarà aquestes llistes en l'ordre següent: `Shrsin`, `DivX`, `Reinvdiv`, `Brokerage`, `Buy`, `Sell` i `Remove`. Tornar a ordenar les llistes per a adaptar-les no funciona com podria esperar-se, ja que les entrades al fitxer de recursos s'ordenaran alfabèticament. Si el paràmetre infractor és un que no necessiteu, simplement suprimiu-lo del fitxer. Si això no és possible, possiblement haureu d'editar el fitxer abans d'introduir-lo.

#### Configuració del connector de l'importador de CSV

Un inconvenient ben conegut del format QIF és que es tracta un format força fluix. Amb els fitxers CSV, hi ha el mateix problema, només que encara més, ja que no existeix un estàndard acordat. Amb els fitxers d'inversió, en particular, hi ha moltes més possibilitats de variació en especificar els diferents tipus d'activitat representats en les dades. El connector ho maneja llistant aquests tipus d'activitat en un fitxer de recursos, anomenat `csvimporterrc`. La ubicació d'aquest fitxer dependrà del sistema operatiu o de la distribució. En un sistema Linux®, aquest estarà a `$KDEHOME/share/config` on `$KDEHOME` generalment és «.config» dins de la carpeta d'inici. Si esteu migrant des d'una versió anterior del KMyMoney 5.0, la ubicació anterior de `$KDEHOME` era `.kde4`, també dins de la vostra carpeta d'inici. L'ús d'aquest fitxer de recursos permetrà a l'usuari afegir un tipus d'activitat que el desenvolupador no havia trobat. Si el fitxer no existeix quan s'executa l'importador per primera vegada, crearà una versió predeterminada, la qual contindrà algunes de les descripcions més òbvies.

Es proporcionen diversos fitxers CSV de mostra (a la carpeta `kmymoney/contrib/csvimporter/` a l'arbre del codi font) amb l'esperança que puguin ajudar. Per exemple, en la mostra d'inversió, un tipus d'activitat és «`ReInvestorContract Buy : ReInvested Units`». En el procés de validació, la primera coincidència amb èxit sobre la `ReInv` a `ReInvestorContract Buy`, de manera que l'operació es classificarà com a `Reinvdiv`, tot i que també s'esmenta `Buy`. Un altre exemple que s'ha observat és un tipus d'activitat `Reinvest` tot i que l'operació no incloïa ni el preu ni l'import, sinó només una quantitat, així que s'haurà de tractar com `Add Shares` o `Shrsin`.

Quan es va crear aquest connector, només s'havien vist com a exemples alguns formats d'inversió, i és molt possible que en trobeu algun que no es pugui gestionar correctament. Si el trobeu, envieu-ne un exemple adequat (editant-lo per a eliminar o substituir la informació personal) a la llista d'usuaris `(kmymoney AT kde.org)` o a la llista de desenvolupadors `(kmymoney-devel AT kde.org)` del KMyMoney, el desenvolupador farà tot el que pugui per a modificar el connector perquè el gestioni.

##### Diàleg de configuració de l'importador de CSV

Finalment, hi ha alguns altres elements que es poden configurar en un diàleg invocat a través del Diàleg de configuració de l'importador de CSV, que es pot invocar des de la pàgina Connectors del diàleg principal de configuració del KMyMoney. Això inclou quins elements es detectaran automàticament per part de l'importador i quin perfil s'utilitzarà si feu que l'importador exporti un fitxer QIF, com s'ha esmentat anteriorment.

### Exportador a CSV

Ostroff, Jack `<ostroffjh@users.sourceforge.net>`

Per a exportar a un fitxer CSV, trieu l'element de menú Fitxer → Exporta → CSV.... El diàleg que apareix us dona diverses opcions que controlen les dades que s'exportaran.

Tingueu en compte que un fitxer CSV exportat pot incloure dades d'un sol compte.

Especifiqueu el nom del fitxer CSV exportat ja sigui introduint el camí complet al camp Fitxer on s'exportarà, o fent clic a Explora i navegant-hi al diàleg de desament de fitxer. Trieu quin compte voleu exportar amb el desplegable Compte a exportar.

El període de temps de les dades exportades està controlat pels camps de dates Comença el i Acaba el de l'Interval de dates. Els valors predeterminats representen l'interval de dates complet de tot el fitxer de dades, i s'ajusten quan seleccioneu un compte a exportar.

De manera predeterminada, el Separador de camps és una coma, però també podeu triar utilitzar un tabulador o un punt i coma.

Si marqueu el botó d'opció Contingut a exportar Compte, llavors les dades exportades seran les operacions del compte especificat i l'interval de dates. No obstant això, si seleccioneu el botó d'opció Categories, llavors el fitxer exportat contindrà una fila per a cada categoria que s'ha definit. Per a les categories de nivell superior, es mostra el nom de la categoria, i es mostra una «I» o una «E» per a indicar si la categoria és d'Ingressos o Despeses. Per a categories no de nivell superior, també es mostra la categoria pare.

L'exportador generarà un conjunt de columnes adequades al tipus de compte que s'exporta.

Importador de Woob
Importador de Woob

## Importador de Woob

Wróbel, Dawid `<me@dawidwrobel.com>`

### Què és Woob?

El Woob, o «Web outside of browsers» (Web sense navegadors)» és «una col·lecció d'aplicacions capaces d'interactuar amb els llocs web, sense requerir que l'usuari les obri en un navegador». Una d'aquestes aplicacions permet interactuar específicament amb les institucions financeres. El KMyMoney proporciona un connector que l'empra directament, el qual permet importar operacions des d'aquests bancs i institucions que d'altra manera no és admès per cap altre protocol financer que gestioni el KMyMoney.

### Instal·lar el Woob

### Nota

Actualment, el KMyMoney requereix que instal·leu el Woob de forma independent. Vegeu a sota els detalls.

Algunes distribucions del Linux® empaqueten el Woob, i aquest és el mètode preferit d'instal·lació, si està disponible. Si no és així, primer heu d'instal·lar una versió recent del Python 3 abans de continuar. Totes les distribucions principals del Linux® empaqueten el Python, i hauríeu d'utilitzar aquesta versió, si és possible. En cas contrari, podeu descarregar un paquet per al vostre sistema des del lloc web oficial del Python. La versió mínima exacta de Python requerida pel Woob es pot trobar al lloc web Woob.

Amb el Python 3 instal·lat, ara hauríeu de poder descarregar i instal·lar fàcilment els mòduls Woob necessaris. Consulteu les instruccions del lloc web de Woob. Quan s'executa el KMyMoney, comprova la presència del Woob i carrega el connector si es troba el Woob. Vegeu la secció Connectors al capítol Configuració per a més informació sobre la confirmació que el connector «woob» està carregat.

### Ús del Woob

Si el Woob està instal·lat i es carrega el connector «woob» del KMyMoney, hauríeu de poder configurar-lo per al seu ús amb un compte invocant l'element de menú Compte → Vincula a un compte en línia.... Un cop fet això, l'element de menú Compte → Actualitza el compte... baixarà les operacions d'aquest compte fent servir el Woob.

Capítol 17. Préstecs
Préstecs

# Capítol 17. Préstecs

Strait, Darin `<darin.strait@ashdar-partners.com>`

Ostroff, Jack `<ostroffjh@users.sourceforge.net>`

revisió 5.2.0 (1 de desembre de 2024)

## Entendre els préstecs

### Se sol·liciten comentaris

L'autor apreciaria la retroalimentació sobre si ampliar aquesta secció per a debatre la variació del principal i l'interès per a aconseguir un pagament fix recurrent. S'esmenta en la secció sobre la creació real d'un préstec en el KMyMoney però sembla que s'hauria d'esmentar abans.

Aquest capítol descriu com el KMyMoney maneja els préstecs. Les regulacions i costums dels préstecs varien d'un lloc a un altre. Per a obtenir explicacions detallades dels préstecs, així com informació sobre la reglamentació i costums locals, consulteu altres recursos.

Un préstec és un acord en virtut del qual un prestatari rep diners d'un prestador i acorda retornar els diners en una o més pagaments en una data futura. El KMyMoney permet realitzar un seguiment dels préstecs en els quals, vós, com a prestatari, rebeu els diners de, o com a prestador, doneu els diners a una altra persona. La majoria de les persones manlleven més del que presten, per la qual cosa generalment sereu el prestatari i una empresa financera generalment serà el prestador. Si presteu diners a un familiar o amic, també podreu utilitzar el KMyMoney per a fer un seguiment d'aquest préstec.

Aquesta guia d'aprenentatge assumirà que esteu manllevant d'algun tipus de companyia financera, però els temes debatuts s'aplicaran igualment bé als préstecs que podríeu fer a una persona. La diferència principal entre manllevar diners i prestar-los és que s'utilitza una categoria de despeses per a realitzar un seguiment dels interessos quan es manlleven diners i una categoria d'ingressos per a realitzar un seguiment dels interessos quan es presten diners.

### Alguns termes importants

Principal. L'import que es presta s'anomena «principal» o «import del préstec».

Termini. El període o durada d'un préstec s'anomena «termini» del préstec. Al final del termini, s'haurà retornat al prestatari la totalitat del capital. Els terminis generalment s'expressen en setmanes, mesos o anys. Un termini també es pot expressar pel nombre de pagaments. Per exemple, un préstec a un any amb amortitzacions setmanals podria descriure's com un préstec a un any o un préstec amb 52 amortitzacions.

Amortitzacions. L'amortització del principal al prestador generalment no es realitza com una suma global. En canvi, es realitzen una sèrie de pagaments, cadascun dels quals representa una part del capital. Tals pagaments a vegades es coneixen com a «pagaments d'amortització» i al KMyMoney «amortització» es defineix com l'acte de pagar un préstec en quotes.

Freqüència dels pagaments. La freqüència de les quotes es coneix com a «Freqüència de pagament». Exemples del període poden ser setmanals, quinzenals, mensuals, trimestrals o anuals. Als Estats Units, els pagaments periòdics es realitzen amb major freqüència cada mes, per tant, el període del préstec serà d'un mes.

Tipus d'interès. Pel privilegi de poder utilitzar els diners, el prestatari li pagarà al prestador una tarifa anomenada «interès», normalment expressada com un percentatge de l'import del principal durant un període definit. Els tipus d'interès poden ser fixos, on el tipus d'interès no canviarà durant la vigència del préstec, o variable, on el tipus d'interès podrà canviar amb el temps. En general, el pagament dels interessos se sol incloure amb cada amortització periòdica.

Tingueu en compte que un préstec al KMyMoney ha de tenir un tipus d'interès superior a 0. Els diners manllevats o prestats sense cap interès s'han d'introduir com un compte de passiu o d'actiu.

Amortitzacions periòdiques. Atès que les amortitzacions generalment es realitzen de forma planificada, com setmanal, mensual, trimestral o anual, s'anomenen «amortitzacions periòdiques». La suma de totes les amortitzacions periòdiques més l'amortització final s'afegiran al principal del préstec més els interessos.

Despeses. Hi poden haver altres tarifes a més dels interessos que s'han de pagar, potser amb cada quota. Aquestes s'anomenen «tarifes recurrents». Els exemples de tarifes recurrents inclouen (però no es limiten necessàriament a):

- Pagaments de comptes de «reserva» o de «garantia». Els pagaments d'aquest tipus es fan servir habitualment per a acumular fons, per a pagar impostos de béns immobles anuals o bianuals.

- Assegurança de la hipoteca

- Assegurança d'invalidesa

- Despesa de manteniment del compte de préstec

### Resum

En resum, el prestatari rep una suma global del prestador a l'inici del préstec. El prestatari realitzarà un pagament periòdic al prestador. L'import del pagament periòdic és la suma del pagament principal (el qual s'utilitza per a pagar el saldo o el principal romanent del préstec), el pagament dels interessos (el qual recompensa al prestador per a permetre l'ús dels diners per part del prestatari) més qualsevol tarifa recurrent (que cobreix qualsevol imprevist). Al final del préstec, el prestatari haurà pagat tot el capital.

Exemple
Exemple

## Exemple

Per exemple, podeu manllevar 25.000,00 dòlars per a un cotxe nou i acceptar pagar al banc un pagament cada mes durant 60 mesos. El tipus d'interès del préstec podria ser del 5,5% anual.

En aquest escenari, l'import del préstec és de 25.000,00 dòlars. El termini del préstec és de 60 mesos o 5 anys. El termini del préstec també es podria descriure com 60 pagaments, ja que hi haurà un pagament per mes durant 5 anys. La freqüència de pagament serà d'un mes, ja que els pagaments periòdics es realitzaran un cop al mes. L'amortització periòdica, la qual és calculada pel KMyMoney, serà de 477,53 dòlars.

Una «planificació del préstec» és un gràfic o taula que mostra la data en què s'ha de realitzar un pagament i l'import de cada pagament periòdic. Sovint, aquestes planificacions desglossen el pagament periòdic en les seves parts constituents: l'amortització del principal, el pagament dels interessos i el pagament de les tarifes recurrents.

Crear un préstec nou
Crear un préstec nou

## Crear un préstec nou

Al KMyMoney, un préstec és un tipus de compte. Per tant, per a crear un préstec nou, comenceu seleccionant l'element de menú Compte → Compte nou. Continueu responent les preguntes que us faci l'assistent.

### Nota

L'assistent de Configuració d'un compte nou no només estableix un compte de préstec, sinó que també crea una Operació planificada per als pagaments periòdics. Si intenteu editar el compte de préstec o l'operació planificada associada, se us presentarà l'Assistent d'edició de compte de préstec. Això permet ajustar molts dels detalls dels préstecs, però no tots. Malauradament, alguns aspectes del compte de préstec no es poden canviar actualment, com el compte pare del compte.

Si visualitzeu la Vista de planificacions, feu clic amb el botó dret a qualsevol de les planificacions llistades i seleccioneu Edita l'operació planificada des del menú que apareix, i el KMyMoney mostrarà el diàleg Edita l'operació planificada. Per contra, si ho feu amb una planificació de préstec, es mostrarà Assistent d'edició de compte de préstec, i esmentat anteriorment. No obstant això, si manteniu premuda la tecla Maj quan feu clic a Edita l'operació planificada, es mostrarà el diàleg Edita l'operació planificada per al préstec, on podeu canviar alguns dels detalls de l'operació recurrent.

Tingueu en compte també que si suprimiu la planificació associada amb un préstec, no podreu desfer aquesta acció, i haureu de començar des de zero, creant un compte de préstec i una planificació nova.

De manera opcional, com en qualsevol altre compte, un préstec podrà associar-se amb una institució en particular. Si esteu manllevant d'una companyia hipotecària o d'una companyia de préstecs per a cotxes, podreu crear una institució que descrigui aquesta empresa i associar el préstec amb la institució. Si esteu manllevant al vostre oncle Pep, no caldrà establir cap institució.

Fer amortitzacions extraordinàries del principal als préstecs
Fer amortitzacions extraordinàries del principal als préstecs

## Fer amortitzacions extraordinàries del principal als préstecs

Si voleu fer una amortització extraordinària del principal, podreu fer-ho. Simplement introduïu una operació utilitzant el llibre major. Aquesta amortització extraordinària del principal es tindrà en compte per al càlcul dels interessos que es realitzarà per al pagament periòdic següent.

Els exemples de pagaments extraordinaris del principal inclouen (però no es limiten necessàriament a):

- Aportant 50 dòlars addicionals al mes.

- Doblar l'amortització periòdica del principal per a cada període. (L'amortització del principal es trobarà per a qualsevol període en particular consultant la planificació del préstec).

- Fer una 13a amortització del principal cada any. (Això suposa un préstec que es paga en quotes mensuals).

### Nota

Si dobleu el principal reemborsat amb cada pagament periòdic, haureu de tornar a calcular la planificació del préstec per a cada quota. Això permetrà que hi hagi un valor exacte per a l'amortització del principal requerida amb cada quota.

Capítol 18. Pressupostos
Pressupostos

# Capítol 18. Pressupostos

Wright, Colin `<cdwright@gwi.net>`

Ostroff, Jack `<ostroffjh@users.sourceforge.net>`

revisió 5.2.0 (1 de desembre de 2024)

## Què és un pressupost?

Un pressupost és una llista categoritzada d'ingressos i despeses esperats per a un període.

La facilitat de pressupost del KMyMoney permet crear pressupostos anuals. Es pot crear més d'un pressupost per a qualsevol any. Establiu els valors del pressupost mensual contra qualsevol categoria d'ingressos o despeses que hàgiu definit. Els valors es podran establir de tres maneres, segons el període:

Mensual

  (La predeterminada) s'especifica un valor únic aplicat a cada mes al pressupost.

Anual

  S'especifica un valor únic per a dividir equitativament entre cada mes al pressupost.

Individual

  S'especifiquen valors separats per a cada mes.

  Això s'utilitza per a ingressos i despeses distribuïts irregularment al llarg de l'any.

El KMyMoney proporciona una sèrie d'informes que comparen els ingressos i despeses reals amb els pressupostos introduïts. Aquests es descriuen amb més detall en una altra secció.

Els pressupostos
Els pressupostos

## Els pressupostos

Podreu accedir als pressupostos en la Vista de pressupostos, que podeu visualitzar fent clic a la icona apropiada al selector de vistes al costat esquerre de la finestra del KMyMoney.

Hi ha dues seccions principals de la vista de pressupostos. A l'esquerra, hi ha una llista de pressupostos que heu creat. A dalt hi ha botons per a crear, canviar el nom i suprimir pressupostos. A la dreta, hi ha tres seccions. A la part superior hi ha la llista de categories. A la part inferior es mostren les quantitats assignades al pressupost seleccionat a l'esquerra per a la categoria seleccionada a la llista de categories anterior. Entre aquestes dues àrees hi ha alguns controls addicionals per a la gestió del pressupost.

### Veure, crear, canviar el nom i suprimir els pressupostos

La secció esquerra de la vista de pressupostos mostra la llista de pressupostos que conté el fitxer actual del KMyMoney. Si encara no heu creat cap pressupost, la llista estarà buida. La llista de pressupostos té dues columnes:

Nom

  El nom del pressupost

Any

  L'any fiscal del pressupost. Recordeu que el mes i el dia d'inici de l'any fiscal es poden especificar al diàleg de Configuració del KMyMoney. Per a canviar l'any fiscal d'un pressupost, feu doble clic a l'any.

Els valors del pressupost seleccionat es mostren a la dreta. Per a seleccionar un pressupost diferent, podreu fer clic sobre el nom del pressupost a la llista de l'esquerra. De manera alternativa, quan la llista té el focus, podreu seleccionar un pressupost diferent amb les tecles Fletxa amunt i Fletxa avall. Si heu fet canvis en un pressupost i després seleccioneu un pressupost diferent, el KMyMoney us demanarà si voleu desar o descartar els canvis.

Hi ha tres botons sobre la llista de pressupostos.

Nou

  Crea un pressupost nou buit. El nom predeterminat d'un pressupost nou és «Pressupost <any>» on <any> serà l'any fiscal actual.

Reanomena

  Introduïu el nom del pressupost seleccionat. També podreu editar el nom d'un pressupost fent doble clic al nom d'un pressupost a la llista.

Suprimeix

  Suprimeix el pressupost seleccionat.

Les opcions addicionals estan disponibles en el menú contextual Opcions del pressupost al qual s'accedeix fent clic dret sobre un pressupost.

Pressupost nou

  Crea un pressupost buit nou.

Reanomena el pressupost

  Canvia el nom del pressupost seleccionat.

Suprimeix el pressupost

  Suprimeix el pressupost seleccionat.

Copia el pressupost

  Crea una còpia del pressupost seleccionat. El pressupost nou tindrà el nom «Còpia del <pressupost>», on <pressupost> serà el nom del pressupost copiat.

Pressupost basat en la previsió

  Omple els imports del pressupost en funció de les dades dels valors de la previsió del KMyMoney. Per a més informació vegeu la secció de Previsions.

### Llista de categories

La llista de categories mostra la llista dels comptes d'ingressos i despeses. (Recordeu, dins del KMyMoney, les categories es tracten com un tipus especial de compte). Com en altres llocs del KMyMoney, la llista està organitzada en una estructura en arbre. La llista es pot expandir o contraure per a mostrar o ocultar les subcategories dins d'una categoria. La llista de categories té diverses columnes:

A part de la columna Nom, totes les altres columnes es poden mostrar o ocultar fent clic dret a qualsevol capçalera de columna, i marcant o desmarcant la casella de selecció al costat del nom de la columna. Per a més detalls sobre el significat de cada columna, vegeu la secció Vista de categories. Només es llisten a continuació les columnes específicament rellevants per als pressupostos, però es poden mostrar totes les columnes de la categoria.

Nom

  El nom (categoria) del compte.

Tipus

  El tipus de categoria (Ingressos o Despeses).

Saldo

  El saldo actual del compte. Estarà en blanc per a les categories, llevat que la categoria es defineixi en una divisa estrangera. En aquest cas, el saldo mostrarà el valor de la categoria en la seva divisa definida.

Valor total

  El valor total anual al pressupost. Si una categoria té subcategories i la llista de subcategories de la categoria està plegada, el valor mostrat serà la suma dels valors per a la categoria i totes les seves subcategories. Si es defineix una categoria en una divisa estrangera, el valor total mostrarà el valor en la divisa base.

A sota de la llista de categories hi ha diversos controls. Els botons
Actualitza i
Reverteix es descriuen a continuació. Amb els botons
contrau i
expandeix es contrau o expandeix la llista sencera de categories.

La llista de categories es pot filtrar de dues maneres. Marcant la casella de selecció Oculta els pressupostos no emprats, s'ocultaran les categories per a les quals no s'ha assignat cap valor a la categoria ni a cap de les seves subcategories al pressupost seleccionat. A la dreta d'això, hi ha un quadre de text sense etiquetar. Només es llistaran les categories que inclouen el que s'escriu en aquest quadre, però també es llistaran les seves categories pare.

Recordeu que si canvieu l'opció Oculta les categories de pressupost no emprades o el valor del filtre, és probable que canviï la llista de categories visualitzades. És possible que hàgiu de tornar a expandir la llista per a veure totes les categories que s'han de mostrar amb la configuració actual.

### Assignacions

L'àrea assignacions mostra els valors per a la categoria seleccionada a la llista de categories.

Compte

  El nom de la categoria seleccionada. Si la categoria és una subcategoria, es mostrarà tot el seu nom amb el format Categoria:Subcategoria.

Total

  El valor anual total assignat a la categoria.

Inclou els subcomptes

  Si està marcada, els informes mostraran els ingressos o despeses reals en les subcategories que pertanyen a la categoria contra la categoria en lloc de la subcategoria.

  Si una subcategoria té un valor definit al pressupost, llavors els ingressos i despeses es mostraran a la subcategoria.

  Si la categoria seleccionada a la llista de categories té les seves subcategories plegades, encara que el seu valor total mostri la suma dels valors totals per a totes les seves subcategories, els imports a l'àrea assignacions encara podrien mostrar 0, llevat que aquesta casella s'hagi marcat o que s'hagi assignat explícitament un import a la categoria.

  En general, ja sigui que marqueu aquesta casella i assigneu valors a la categoria i no a cap de les seves subcategories, o que no marqueu la casella i assigneu valors a les subcategories però no a la categoria. Si qualsevol subcategoria té assignat un import quan aquesta casella està marcada, aquests imports s'acumularan a la categoria.

Neteja

  En fer clic en aquest botó es restablirà a zero el valor o els valors de la categoria pressupostada.

Període

  Aquests botons d'opció permeten seleccionar el període per al qual s'aplicarà el valor.

  Mensual

    Si s'introdueix un sol valor, especificant l'import per mes. Aquesta és la configuració predeterminada.

  Anual

    Si s'introdueix un sol valor, especificant l'import per any.

  Individual

    Els valors s'especifiquen per a cada mes del calendari. Això es fa servir quan les despeses o ingressos es distribueixen de manera irregular al llarg de l'any.

  Si ja s'ha especificat un valor o valors i es canvia el Període, el KMyMoney us demanarà si voleu fer servir el valor anual total actual per a assignar els valors nous.

### Actualitzar i revertir

Quan es modifiquen per primera vegada els valors d'un pressupost, s'habilitaran els botons Actualitza i Reverteix. Es podran fer múltiples canvis al pressupost. En prémer Actualitza s'emmagatzemaran els canvis i s'inhabilitaran aquests botons.

El botó Desa només desarà els canvis que s'han emmagatzemat amb el botó Actualitza. Per tant, si heu modificat un pressupost però encara no heu emmagatzemat els canvis, el botó Desa no afectarà el pressupost modificat i els botons Actualitza i Reverteix romandran habilitats.

Reverteix desfarà qualsevol canvi realitzat en un pressupost des de l'última actualització i inhabilitarà els botons Actualitza i Reverteix.

Informes de pressupost
Informes de pressupost

## Informes de pressupost

El KMyMoney proporciona una sèrie d'informes per a comparar els ingressos i despeses reals amb un pressupost. Aquests es llisten als informes sota «Pressupostos». Hi ha dos tipus d'informes de pressupost:

Només el pressupost

  Aquests informes mostren els valors d'un pressupost.

  Pressupost mensual

    Mostra els valors mensuals d'un pressupost.

  Pressupost anual

    Mostra els valors mensuals d'un pressupost, amb un total anual.

Pressupost vs. real

  Aquests informes comparen els valors des d'un pressupost amb els ingressos i despeses reals. A cada informe de pressupost, trobareu les columnes pressupost, real i diferència. Cada informe diferirà en el període que es mostra.

  Pressupost vs. real aquest any

    Des del començament de l'any fins avui.

  Pressupost vs. real aquest any (YTM)

    Des de principis d'any fins a l'últim dia del mes anterior.

  Pressupost mensual vs. realitzat

    Des de principis d'any fins a l'últim dia del mes actual.

  Pressupost anual vs. realitzat

    Des de l'1 de gener fins al 31 de desembre.

  Pressupost anual vs. realitzat (gràfic)

    Igual que l'informe anterior però mostra el gràfic predeterminat.

  Aquests informes proporcionen una base a partir de la qual es poden crear informes personalitzats canviant l'interval de les dates i el pressupost, entre altres opcions.

Capítol 19. Previsió
Previsió

# Capítol 19. Previsió

Wright, Colin `<cdwright@gwi.net>`

Ostroff, Jack `<ostroffjh@users.sourceforge.net>`

revisió 5.2.0 (1 de desembre de 2024)

## Què és una previsió?

Al KMyMoney, una previsió és una previsió dels saldos dels comptes durant un període de temps futur específic.

Les previsions es poden predir utilitzant un de dos mètodes.

Operacions planificades i futures

  El KMyMoney utilitzarà una combinació de les operacions futures ja introduïdes als llibres majors i les entrades a la planificació.

Basat en l'historial

  El KMyMoney utilitzarà els valors a partir de les operacions passades.

La Vista de previsió mostra els saldos previstos en les dates del cicle comptable i la diferència esperada entre els saldos inicials i finals. El resum també mostrarà missatges sobre els canvis previstos significatius als comptes durant el període de previsió. A més del resum, també es poden visualitzar els saldos del dia a dia i els saldos mínims i màxims per a cada cicle comptable previst.

La secció següent descriu com podeu configurar el mètode de previsió i altres paràmetres utilitzats per a calcular una previsió. A continuació hi ha una secció amb més detalls a la vista de previsions.

Configuració de les previsions
Configuració de les previsions

## Configuració de les previsions

Els paràmetres utilitzats per a calcular una previsió, inclòs el mètode de previsió, es poden establir en el diàleg de configuració Vista de previsions. Atès que la funcionalitat de previsió està implementada com un connector del KMyMoney, podeu arribar a aquest diàleg invocant l'element de menú Arranjament → Configura el KMyMoney..., seleccionant Connectors a la subfinestra esquerra, i fent clic a la icona configura al costat de Vista de previsions.

Nombre de dies a preveure

  La previsió es calcularà fins aquest moment en el futur.

Nombre de dies del cicle comptable

  Una previsió no es basa en mesos reals, sinó en períodes de repetició del nombre de dies establerts en aquest camp. Els valors més comuns utilitzats són 30 o 31.

Dia del mes per a iniciar la previsió

  Això estableix el dia del mes actual que s'utilitzarà com a punt de partida per a comptar tant els cicles com el nombre de dies a preveure. Un valor de 0 significa utilitzar el dia actual.

Mètode de previsió

  Com s'ha esmentat a la secció anterior, podeu triar si el KMyMoney usa operacions planificades i futures o operacions històriques per a calcular una previsió.

Configuració de la previsió basada en l'historial

  Els paràmetres d'aquesta secció del diàleg només són aplicables si el mètode de previsió s'estableix a «basat en l'historial»

  Nombre de cicles a usar en la previsió

    Això estableix el nombre de cicles de dades històriques a utilitzar per a predir valors futurs.

  Mètode de previsió basada en l'historial

    Seleccionant un dels tres botons d'opció, Mitjana mòbil simple, Mitjana mòbil ponderada (aquesta és la predeterminada) i Regressió lineal, s'estableix la fórmula matemàtica que utilitzarà el KMyMoney per a una previsió basada en l'historial.

El mètode de previsió establert aquí s'aplica a totes les previsions. Els altres paràmetres es converteixen en valors predeterminats, que es poden canviar quan es calcula i es visualitza una previsió a la vista de previsions.

A la part inferior del diàleg, el botó Valors predeterminats reinicia tots els valors als seus valors predeterminats. Els D'acord i Cancel·la tenen els seus significats habituals.

Veure les previsions
Veure les previsions

## Veure les previsions

Podreu mostrar la vista de les previsions fent clic sobre la icona apropiada a la subfinestra de navegació que hi ha al costat esquerre de la finestra del KMyMoney.

L'àrea superior de la vista de previsions és la Configuració de la previsió. A l'esquerra hi ha diversos camps per a controlar els càlculs de la previsió. Els valors predeterminats d'aquests valors s'estableixen en el diàleg de configuració de la vista de previsions, tal com es descriu a la secció anterior. Els valors (amb el nom utilitzat en el diàleg de configuració mostrat entre parèntesis si difereix) són:

- Dies a preveure (nombre de dies a preveure)

- Dies del cicle de comptes (nombre de dies del cicle de comptes)

- Dia del mes per a iniciar la previsió

- Cicles històrics (nombre de cicles a usar en la previsió)

- Detall del gràfic: aquest element no està establert en el diàleg de configuració. Trieu un dels valors següents per a controlar els resultats que es mostren a la pestanya Gràfic.

  - Tot

  - Nivell superior

  - Grups

  - Total

A la dreta d'aquests elements, el KMyMoney mostra el Mètode de previsió actual. A la dreta d'això hi ha un botó Previsió. Quan feu clic en aquest botó, el KMyMoney calcularà la previsió en funció de la configuració a l'esquerra, i mostrarà els resultats a la part inferior de la finestra. Just a sota d'aquests hi ha el Mètode de previsió basada en l'historial, que només està habilitat si el mètode de previsió actual està establert a «Historial».

L'àrea inferior de la vista de previsió té cinc pestanyes.

### La pestanya Resum

La pestanya Resum té dues seccions.

#### Resum del compte

A l'esquerra hi ha el resum del compte, que mostra una fila d'informació per a cada actiu i actiu, amb les columnes que es mostren a continuació. Tingueu en compte que si la previsió es basa en operacions planificades i futures, només hi haurà files per als comptes referenciats en aquestes operacions.

Compte

  El nom del compte d'Actiu o Passiu.

Actual

  El saldo actual del compte

Saldo del cicle comptable

  El període de previsió es desglossa en cicles comptables. La durada predeterminada del cicle comptable és de 30 dies, però l'usuari podrà establir-la.

  La primera data del cicle comptable és la primera data de la previsió. De manera predeterminada, aquesta serà la data actual més un cicle comptable, però la podreu canviar segons l'opció «Dia del mes per a iniciar la previsió».

  Les dates restants del cicle comptable es determinaran afegint la durada del cicle comptable a la data del cicle comptable anterior. Això continuarà fins que la data calculada del cicle comptable vagi més enllà del període de previsió, o dels dies a preveure.

  Per a cada data del cicle comptable es mostrarà el saldo previst.

Variació total

  La columna de la dreta mostra la diferència de valor prevista entre els saldos a l'inici i al final de la previsió. Si el valor final previst del compte (en termes de valor net) és més petit que el valor inicial, es ressaltarà en vermell tota la fila.

#### Informació clau del resum

La porció dreta de la pestanya Resum mostra la informació important sobre els comptes. Això inclou:

Actius sota zero

  Es mostrarà un missatge (en vermell) per a qualsevol compte d'actiu per al qual el valor comença o cau per sota de zero durant el període de la previsió.

Passius per sobre de zero

  Es mostrarà un missatge per a qualsevol compte de passiu per al qual el valor comença o augmenta per sobre de zero durant el període de la previsió. Recordeu que el valor d'un passiu és el negatiu del seu saldo comptable, ja que un saldo positiu indicarà que es deuen diners.

### La pestanya Detalls

La pestanya Detalls també mostra una fila per a cada compte d'actiu i passiu, però les columnes que es mostren difereixen de la pestanya resum.

Compte

  El nom del compte d'Actiu o Passiu.

Dates

  Per a cada data al període de previsió, una columna mostra el saldo previst del compte en aquesta data. Les columnes de la data estan en ordre ascendent d'esquerra a dreta.

Variació total

  La columna de la dreta mostra la diferència de valor prevista entre els saldos a l'inici i al final de la previsió. Si el valor final previst del compte (en termes de valor net) és més petit que el valor inicial, es ressaltarà en vermell tota la fila.

### La pestanya Avançat

La pestanya Avançat també mostra una fila d'informació per a cada compte d'actiu i passiu. La informació es divideix en columnes de la manera següent:

Compte

  El nom del compte d'Actiu o Passiu.

Informació del saldo mínim del cicle comptable

  Per a cada número del cicle comptable <n> al període de la previsió, es mostraran les columnes següents:

  Sal. mín. <n>

    El saldo mínim previst durant el cicle comptable.

  Data mín. <n>

    La data en què el saldo arribarà al seu mínim previst.

  Sal. màx. <n>

    El saldo màxim previst durant el cicle comptable.

  Data màx. <n>

    La data en què el saldo arribarà al seu màxim previst.

  Cal tenir en compte que tots els saldos i dates mínimes es mostren abans de tots els saldos i dates màximes.

Mitjana

  La mitjana del saldo del compte durant el període de previsió.

### La pestanya previsió del pressupost

La pestanya Pressupost mostra un càlcul de la previsió per a totes les categories d'ingressos i despeses. A diferència de la pestanya resum, hi ha una columna al mes, que comença amb el gener de l'any en curs, i acaba amb el mes que inclou el final del període de previsió. La columna final és un total, en lloc d'un valor predit o un valor calculat en funció de qualsevol valor predit.

### La pestanya Gràfic

Això mostra la previsió en un gràfic o en forma de diagrama. El nivell de detall variarà segons el nivell de detall seleccionat a l'opció anterior.

Capítol 20. Cerca d'operacions
Cerca d'operacions

# Capítol 20. Cerca d'operacions

Strait, Darin `<darin.strait@ashdar-partners.com>`

Ostroff, Jack `<ostroffjh@users.sourceforge.net>`

revisió 5.2.0 (1 de desembre de 2024)

Podeu fer servir el diàleg Cerca operacions per a cercar les dades d'operacions segons els criteris que especifiqueu. Podreu accedir al diàleg seleccionat l'element de menú Edita → Cerca una operació... o teclejant Ctrl+Maj+F.

Hi ha dues pestanyes principals en aquest diàleg. La pestanya Criteris mostra un nombre de subpestanyes per a especificar els criteris de cerca. Quan es prem el botó Cerca, s'iniciarà la cerca i es tindran en compte tots els criteris que s'hagin introduït a qualsevol pestanya.

Una vegada s'hagi completat la cerca, els resultats es mostraran sota la pestanya Resultat. A sota de la llista de resultats, el KMyMoney mostrarà el nombre d'operacions que compleixen els criteris de la cerca. En fer doble clic sobre una operació individual a la llista de resultats, apareixerà el llibre major apropiat amb l'operació seleccionada.

El botó Restaura restablirà tots els camps en totes les subpestanyes de criteris als valors predeterminats. Això permetrà especificar criteris de cerca nous.

El botó Tanca tancarà el diàleg Cerca operacions.

## Criteri de cerca

Hi ha diverses subpestanyes sota de la pestanya principal Criteris, cadascuna de les quals permet especificar un tipus diferent de criteris de cerca. A sota de l'àrea per a especificar els criteris, el KMyMoney llista cadascun dels tipus de criteris diferents que s'especifiquen actualment per a la cerca.

### Text

Aquesta pestanya permet especificar el text a cercar. També hi ha un menú desplegable i dues caselles de selecció que controlen com s'utilitzarà el text a la cerca.

De manera predeterminada, la cerca coincidirà amb subcadenes individuals. Per exemple:

- «Best» trobarà «Best Cakes, Inc.»

- «est» també trobarà «Best Cakes, Inc.»

A la llista desplegable que hi ha al costat del camp de text, seleccioneu Conté si voleu trobar operacions que continguin el text, o seleccioneu No conté si voleu trobar operacions que no continguin el text especificat.

Si marqueu la casella Distingeix majúscules i minúscules, la cerca distingirà les majúscules i minúscules. Per exemple, si s'ha establert aquesta opció, «best» no trobaria «Best Cakes, Inc.».

Si marqueu la casella Tracta el text com una expressió regular, el text es tractarà com una expressió regular. Per a obtenir detalls sobre com crear una expressió regular, visiteu la documentació de les Qt™ sobre la classe QRegularExpression.

### Compte

Aquesta pestanya permet especificar els comptes que s'han de cercar.

Els comptes es mostren en format d'arbre. Els comptes marcats per a cercar s'indiquen amb una casella de selecció. Si feu clic al botó Tots, es marcaran per a la cerca tots els comptes. Si feu clic al botó Cap, no es marcarà cap compte per a la cerca. Es poden canviar individualment els comptes fent clic amb el botó esquerre del ratolí al quadre que hi ha al costat del nom del compte. Fent clic sobre el quadre amb el botó dret del ratolí podreu canviar la selecció d'una estructura sencera de comptes.

### Data

Aquesta pestanya permet especificar quines dates s'han de cercar. La data es refereix a la data de situació de l'operació.

El desplegable «Interval» proporciona una manera pràctica de configurar els controls de dates «Des de» i «A». Els controls «Des de» i «A» es poden manipular individualment. Les dates es poden introduir manualment, i fent clic a la fletxa avall a la dreta del camp s'obrirà el giny de calendari habitual per a seleccionar la data. Els controls impedeixen introduir dates no existents. Els valors de la data també es poden canviar fent clic a les fletxes cap amunt i cap avall quan està el cursor està en una part particular d'una data.

### Import

Aquesta pestanya permet especificar quins imports s'han de cercar.

Podreu cercar un import exacte o un interval d'imports. Si feu clic sobre la icona de calculadora, apareixerà una petita calculadora en pantalla per a ajudar-vos a introduir un valor.

### Categoria

Aquesta pestanya permet especificar quines categories s'han de cercar.

Les categories es mostren en format d'arbre, semblant als comptes. Les categories marcades per a cercar s'indiquen amb una casella de selecció. Si feu clic al botó Totes, es marcaran totes les categories per a la cerca. Si feu clic a Ingrés, es marcaran totes les categories d'ingressos i totes les categories de despeses es desmarcaran. Si feu clic al botó Despesa, es desmarcaran totes les categories d'ingressos i es marcaran totes les categories de despeses.

Es podrà canviar individualment les categories marcant o desmarcant fent clic a la casella de selecció al costat del nom de la categoria utilitzant el botó esquerre del ratolí. Es podrà marcar o desmarcar tota una jerarquia de categories fent clic amb el botó dret del ratolí sobre el quadre.

### Etiqueta

Aquesta pestanya permet especificar quines etiquetes s'han de cercar.

Les etiquetes que estan marcades per a la cerca s'indiquen amb un quadre. Si feu clic al botó Selecciona-ho tot, es marcaran totes les etiquetes per a la cerca. Si feu clic al botó No en seleccionis cap, no es marcarà cap etiqueta per a la cerca. Es poden marcar o desmarcar etiquetes individuals fent clic sobre la casella de selecció que hi ha al costat del nom del beneficiari.

Si marqueu la casella Selecciona les operacions sense etiquetes, només se seleccionaran les operacions sense etiquetes.

### Beneficiari

Aquesta pestanya permet especificar quins beneficiaris s'han de cercar.

Els beneficiaris que estan marcats per a la cerca s'indiquen amb un quadre. Si feu clic al botó Selecciona-ho tot, es marcaran tots els beneficiaris per a la cerca. Si feu clic al botó No en seleccionis cap, no es marcarà cap beneficiari per a la cerca. Es poden marcar o desmarcar beneficiaris individuals fent clic al quadre que hi ha al costat del nom del beneficiari.

Si marqueu la casella Selecciona les operacions sense beneficiaris, només se seleccionaran les operacions sense beneficiari.

### Detalls

Aquesta pestanya permet especificar diversos criteris de cerca addicionals.

El tipus pot ser un dels següents:

- Tots els tipus

- Pagaments

- Ingressos

- Transferències

L'estat pot ser un dels següents:

- Tots els estats

- No conciliada

- Liquidada

- Conciliada

La validesa pot ser una de les següents:

- Qualsevol operació

- Operació vàlida

- Operació no vàlida

Podreu cercar un número d'operació en particular o cercar un interval de números d'operació.

Resultat de la cerca
Resultat de la cerca

## Resultat de la cerca

La pestanya Resultat mostra l'Entrada (data d'entrada, opcional), Data (data de situació), Compte, Beneficiari, Detalls (recordatori), C (estat de la conciliació), Pagament i Ingrés per a cada operació que coincideixi amb els criteris de la cerca que heu introduït. Fer clic amb el botó dret del ratolí dret sobre la capçalera de la fila a la llista de resultats us permetrà commutar la visualització de les columnes opcionals.

En fer doble clic sobre una operació es mostrarà el llibre major del compte corresponent amb l'operació seleccionada.

Capítol 21. Formats de fitxer
Formats de fitxer

# Capítol 21. Formats de fitxer

Baumgart, Thomas `<ipwizard@users.sourceforge.net>`

Ostroff, Jack `<ostroffjh@users.sourceforge.net>`

revisió 5.2.0 (1 de desembre de 2024)

Llevat que trieu utilitzar una base de dades relacional, el KMyMoney emmagatzemarà tota la informació financera en un fitxer. Habitualment, el nom del fitxer acabarà en `.kmy`. També, quan inicieu el KMyMoney, a menys que empreu una opció de línia d'ordres que li indiqui que no ho faci, obrirà l'últim fitxer que havia obert. No obstant això, és important saber que hi ha més d'un tipus de fitxer que pot emprar el KMyMoney per a desar les dades financeres.

Aquest capítol descriu els formats de fitxer en què el KMyMoney pot emmagatzemar les seves dades de forma permanent. També parla de fer còpies de seguretat de les vostres dades.

## Formats de fitxers de dades

En general, el KMyMoney emmagatzema la seva informació en forma de document XML. Depenent del format real, que s'estableix en la configuració del KMyMoney, aquest document XML s'escriurà:

- com a fitxer de text pla, codificat en UTF-8,

- com a fitxer comprimit, utilitzant la compressió GZIP,

- com a fitxer encriptat, utilitzant encriptatge GPG, o

- com a fitxer de text pla anònim, codificat en UTF-8 però amb totes les vostres dades personals remenades.

Cadascun d'aquests es descriu amb més detall en les seccions següents.

### Fitxer de text net

Aquest és el format admès que consumeix més espai, ja que no es realitza cap compressió. No està dissenyat per a un ús normal i es proporciona per a admetre finalitats de depuració i la capacitat de modificar manualment el fitxer. Si finalitzeu un nom de fitxer en `.xml`, el fitxer s'emmagatzemarà en aquest format.

### Nota

No es recomana la modificació manual del fitxer per a l'usuari normal, i només s'haurà de fer si enteneu completament el funcionament intern del KMyMoney o si les instruccions dels desenvolupadors us indiquen què fer. No culpeu als desenvolupadors del KMyMoney si feu malbé o destruïu les dades: esteu avisats!

### Fitxer comprimit amb GZIP

Aquest és el format normal utilitzat pel KMyMoney quan emmagatzema un fitxer amb l'extensió `.kmy`.

### Nota

Si s'ha seleccionat l'encriptatge a la configuració, el fitxer s'emmagatzemarà encriptat, com es descriu a la secció següent.

Si voleu veure el contingut d'un fitxer comprimit amb GZIP, canvieu-li el nom a un nom de fitxer que acabi en `.gz` (p. ex., canvieu el nom de `meves_finances.kmy` a `meves_finances.kmy.gz`), després utilitzeu el gunzip per a descomprimir-lo i veure'l. No haureu de comprimir-lo abans de carregar-lo la vegada següent al KMyMoney, perquè el KMyMoney també pot llegir les dades sense comprimir. No obstant això, si el deseu posteriorment, de nou es desarà comprimit. Utilitzeu l'extensió `.xml` per a escriure'l en un format sense comprimir.

### Fitxer encriptat amb GPG

L'ús del format de fitxer encriptat amb GPG és un mètode molt segur per a emmagatzemar les dades financeres personals en un dispositiu d'emmagatzematge. Quan el KMyMoney rebi instruccions a través del diàleg de configuració per a emmagatzemar encriptades les dades, el xifratge es farà emprant GPG i la clau que vàreu proporcionar abans d'emmagatzemar-les realment. En obrir un fitxer encriptat, haureu de proporcionar la frase de pas necessària per a obrir l'anell de claus. El fitxer encriptat s'emmagatzemarà en el format armadura ASCII de GPG.

### Nota

Quan s'utilitza l'encriptatge GPG, el GPG també comprimirà el fitxer utilitzant «gzip», de manera que no serà necessària cap compressió addicional.

#### Claus GPG

Si encara no ho heu fet per a l'encriptatge del correu, haureu de generar un parell de claus per a utilitzar la característica d'encriptatge GPG del KMyMoney. A més, el GPG haurà d'estar instal·lat al sistema.

Els detalls sobre com generar un parell de claus i com mantenir-les queda fora de l'àmbit d'aquest document. Trobareu un mini com es fa (HOWTO) sobre aquest tema a https://www.gnupg.org/documentation/howtos.html. Els llocs web de la majoria de les distribucions Linux® també contenen instruccions sobre l'ús del GPG en aquesta distribució.

#### Establir les claus al KMyMoney

A la pàgina encriptatge del diàleg de configuració, hi ha una llista desplegable des d'on podreu seleccionar la clau que s'haurà d'emprar per a l'encriptatge i desencriptatge. A més, hi ha un camp en el qual podreu introduir l'ID de la clau d'una clau que no es trobi al quadre de llista. Feu servir l'ID de la clau, l'adreça de correu electrònic associada amb aquesta clau o qualsevol altra identificació vàlida de clau GPG com a valor per a aquest camp. Quan introduïu l'ID de la clau, el KMyMoney comprovarà la seva validesa i si troba una clau mostrarà una icona LED verda al diàleg.

### Atenció

Assegureu-vos de tenir tant la clau pública com la privada per a aquest ID. Si no posseïu la clau privada per a l'ID introduït, no podreu tornar a obrir el fitxer.

#### La clau de recuperació del KMyMoney

També en aquesta pàgina del diàleg de configuració teniu l'opció de seleccionar l'encriptatge suplementari amb la clau de recuperació del KMyMoney. Aquesta opció estarà disponible si aquesta clau està emmagatzemada a l'anell de claus GPG. En seleccionar aquesta opció, podreu recuperar les dades fins i tot en cas que perdeu la clau privada pròpia. Això és possible perquè les dades no només s'encripten amb la clau pròpia, sinó també amb la clau de recuperació del KMyMoney. Aquesta clau només està disponible per a desenvolupadors seleccionats del KMyMoney (en el moment d'escriure només per a l'autor). A partir del maig de 2024, la clau de recuperació està definida que caduqui el 7 de gener de 2025.

En circumstàncies normals, obrireu/desareu/tancareu el fitxer com de costum. En el cas anormal de la pèrdua de la vostra clau, tindreu l'oportunitat de contactar amb un dels desenvolupadors que té accés a la clau de recuperació del KMyMoney i sol·licitar ajuda per a recuperar les dades. Podreu comunicar amb els desenvolupadors per correu electrònic a la llista de correu de desenvolupadors del KMyMoney a `(kmymoney-devel AT kde.org)`.

Per a obtenir la clau de recuperació, aneu a La clau de recuperació del KMyMoney de la pàgina del lloc web del KMyMoney. Copieu i deseu el «PGP PUBLIC KEY BLOCK» (incloses les línies «BEGIN» i «END») a un fitxer de text i després importeu-lo amb el «gpg».

Recordeu que el desenvolupador només pot ajudar a recuperar el fitxer de dades si realment l'encripteu amb la clau de recuperació, a més de la vostra clau pròpia.

### Fitxer anònim

Aquest format no està destinat a ser utilitzat per a l'emmagatzematge normal de les dades. Està admès perquè, en cas que sorgeixi un problema, pugueu donar a l'equip de desenvolupament del KMyMoney el fitxer sense revelar cap dels detalls confidencials a les dades financeres. Per exemple, canvia els noms de la institució, compte, beneficiari i categoria a cadenes com «I000001» i «A000001»; realitza canvis similars en totes les dades, com números de compte, i també canvia aleatòriament els imports de les operacions.

Si els desenvolupadors us ho indiquen, utilitzeu l'element de menú Fitxer → Desa com a... per a emmagatzemar les dades en el format anònim seleccionant `Fitxers anònims` com a filtre. Això també canviarà l'extensió del fitxer a `.anon.xml`.

Per a verificar que el problema encara existeix, torneu a carregar aquest fitxer anònim i intenteu duplicar el problema. Si persisteix, envieu el fitxer a la llista de correu del desenvolupador a `(kmymoney-devel AT kde.org)` per a una investigació major. Si el problema no es mostra... bé, ara mateix no vull pensar en aquest escenari.

### Ubicacions del fitxer de dades

Tots els tipus de fitxers anteriors es poden emmagatzemar en un disc dur local, un dispositiu extraïble com una unitat USB o una ubicació de xarxa. Depenent del vostre sistema operatiu, és possible que calgui assignar o muntar una ubicació remota abans d'utilitzar-la.

### Limitació al Windows

Al Windows®, per tal d'utilitzar una ubicació de xarxa o de fitxer remot, aquesta ubicació assignada s'ha d'assignar a una lletra de la unitat.

Còpia de seguretat
Còpia de seguretat

## Còpia de seguretat

No intentarem aquí convèncer-vos que fer còpies de seguretat de les vostres dades és una molt bona idea; esperem que ja n'estigueu convençuts. Aquesta secció descriu tres maneres de fer-ho, i podeu utilitzar una qualsevol, dues o, fins i tot, les tres. Tingueu en compte que es tracta de fer una còpia de seguretat d'un fitxer de dades; si utilitzeu un dorsal SQL per a emmagatzemar les dades, consulteu la documentació d'aquest sistema de bases de dades per a obtenir instruccions sobre com fer còpies de seguretat.

### Ubicació del fitxer de còpia de seguretat

Si necessiteu una còpia de seguretat de les vostres dades per a confirmar algun aspecte de les vostres finances en un moment anterior, o per a tornar a un estat anterior, com per a desfer la importació d'una gran quantitat de dades al compte equivocat, no importa si la còpia de seguretat és local o s'emmagatzema en un altre lloc, com en una unitat de xarxa adjunta. No obstant això, si necessiteu una còpia de seguretat per a recuperar-se de la pèrdua de dades si la unitat de disc ha fallat, per exemple, és essencial que la còpia de seguretat no estigui al mateix disc que el fitxer de dades primari. En cas d'un desastre més gran, com ara un incendi de la casa, necessitareu una còpia de seguretat emmagatzemada en una caixa forta ignífuga o en un lloc físicament diferent. Tingueu això en compte a mesura que establiu l'estratègia de còpia de seguretat.

### Desament automàtic

El KMyMoney té la capacitat de desar automàticament una còpia del fitxer de dades a intervals regulars. També pot fer-ho en tancar el programa, si les dades han canviat. Aquest comportament es pot configurar en el diàleg de configuració del KMyMoney, secció General, pestanya Global.

### Copia el fitxer

Llevat que utilitzeu emmagatzematge SQL, les vostres dades es poden comprimir i es poden encriptar, però es mantenen en un fitxer normal. Sempre que deseu les vostres dades amb l'element de menú Fitxer → Desa, escriu totes les dades a un fitxer, reemplaçant la versió anterior. La forma més senzilla de fer una còpia de seguretat de les vostres dades és fent una còpia d'aquest fitxer. Una sola còpia pot fins i tot tenir el mateix nom de fitxer si està en una carpeta diferent de la del fitxer original, però si voleu mantenir múltiples còpies, té sentit incloure alguna versió de la data i hora actual en cada nom de fitxer. Podeu desar-los a una unitat de xarxa, o a un dispositiu d'emmagatzematge USB, o fins i tot a un dispositiu òptic. El principal inconvenient d'aquest mètode és que cal fer un seguiment de totes les còpies de seguretat, però proporciona la flexibilitat més gran.

### Ordre de còpia de seguretat

Per a fer les coses una mica més fàcils, podeu seleccionar l'element de menú Fitxer → Còpia de seguretat.

Quan feu clic a D'acord el KMyMoney crearà una còpia del fitxer de dades, amb la data (amb format AAAA-MM-DD) afegida al nom. Tingueu en compte que això significa que només es pot crear una còpia de seguretat al dia amb aquest mètode. Si ja heu creat una còpia de seguretat el mateix dia, el KMyMoney us preguntarà si voleu reemplaçar la còpia de seguretat anterior o cancel·lar.

El KMyMoney desarà aquest fitxer al directori especificat en el camp Punt de muntatge. Podeu escriure manualment el camí complet al directori o fer clic a Trieu... i navegar-hi utilitzant el navegador de fitxers. El directori pot estar en un dispositiu d'emmagatzematge local o pot ser una carpeta de xarxa.

Si el directori especificat és en realitat un punt de muntatge per a un dispositiu d'emmagatzematge que no sempre està muntat, podeu marcar la casella de selecció Munta aquest directori abans de fer la còpia de seguretat. No ho utilitzeu per a una compartició de fitxers de xarxa normal que sempre està muntada.

Capítol 22. Base de dades
Base de dades

# Capítol 22. Base de dades

Bloomfield, Tony `<tonybloom@users.sourceforge.net>`

Ostroff, Jack `<ostroffjh@users.sourceforge.net>`

revisió 5.2.0 (1 de desembre de 2024)

## Usar bases de dades relacionals

### Introducció

Des de la versió 1.0, el KMyMoney permet mantenir les dades en una base de dades relacional. Un dels avantatges d'utilitzar aquest format estàndard de la indústria és que us permetrà veure les dades emprant un dels frontals com OpenOffice.org™ o LibreOffice™, o potser en algun format que el KMyMoney actualment no proporciona. A més, una mica de coneixement de SQL («Llenguatge estructurat de consulta», el llenguatge utilitzat a tot el món per a accedir a les bases de dades relacionals) hauria de permetre-us exportar amb més facilitat les dades a un programa extern, per exemple, una aplicació de pressupostos.

### Nota

Encara que la majoria dels sistemes de bases de dades relacionals permeten l'accés concurrent a una base de dades per més d'un usuari, això no és possible amb el KMyMoney. Tot i que el KMyMoney pot emmagatzemar les dades en una base de dades relacional, en realitat utilitza la base de dades com un tipus diferent d'emmagatzematge de fitxers. Quan obriu el fitxer, el programa llegeix totes les dades de la base de dades. A mesura que treballeu amb les vostres dades, els canvis es fan només a l'emmagatzematge intern; no s'escriuen immediatament a la base de dades. Només quan deseu les vostres dades, el KMyMoney escriurà tot el fitxer a la base de dades.

Hi ha hagut sol·licituds perquè el KMyMoney actualitzi la base de dades per a cada canvi de les dades, però això requeriria un canvi significatiu en tota la forma en què el programa gestiona les seves estructures de dades internes, de manera que això és extremadament improbable que passi en un futur previsible.

### Preparació

Per a accedir a la base de dades, el KMyMoney utilitza el mòdul SQL subministrat per les Qt™ com a part del seu sistema de programació en Qt™. Aquest mòdul admet molts sistemes de bases de dades mitjançant una col·lecció de controladors. Les Qt™ tenen controladors per a un gran nombre de sistemes de bases de dades relacionals de codi obert i propietaris, incloent-hi el MySQL™, el PostgreSQL i l'SQLCipher. El mòdul també admet alguns sistemes més «pesats», més industrials, com l'Oracle® i el DB2® d'IBM.

Les versions anteriors del KMyMoney admetien l'SQLite. Això s'ha reemplaçat amb el suport per a l'SQLCipher, que és una bifurcació independent de la biblioteca de base de dades SQLite que afegeix encriptatge AES de 256 bits i altres funcions de seguretat. El controlador SQLCipher llegirà els fitxers SQLite existents. Vegeu la secció següent sobre l'SQLCipher per a més detalls.

Amb l'excepció de l'SQLCipher, aquests sistemes utilitzen un model client/servidor, on el programari «client» es troba a la vostra màquina, mentre que el servidor resideix a la mateixa màquina que la base de dades, la qual podrà estar en una altra part de la xarxa. Per descomptat, a l'escenari normal per a una aplicació de finances personals com el KMyMoney, la «vostra» màquina pot actuar com a client i servidor. Per tant, la primera tasca, després d'haver decidit quin sistema de base de dades voleu utilitzar, és instal·lar el programari del client i, probablement, del servidor.

A més del programari de la base de dades en si, també haureu d'instal·lar el corresponent mòdul controlador de les Qt™. La majoria de les distribucions Linux® inclouran mòduls dels controladors per a les bases de dades més populars. Altrament, consulteu el lloc web de les Qt™ i cerqueu «SQL drivers».

### Nota

L'SQLCipher i l'SQLite no funcionen en un model client/servidor. Cada base de dades s'emmagatzema en un fitxer normal, local o remot, al qual s'accedeix utilitzant els mètodes normals subministrats pel sistema operatiu subjacent. En aquest cas, per tant, només s'haurà d'instal·lar un paquet de programari i el controlador. A més, part de la informació següent, particularment la relacionada amb l'administració, podria no aplicar-se.

### Administració

Tenir cura de les bases de dades és una mica més complex que tractar amb fitxers normals. Cada sistema té diferents mètodes per a dur a terme les tasques administratives necessàries, com crear les bases de dades, assignar permisos a diversos usuaris o fer còpies de seguretat. La descripció d'aquestes tasques queda fora de l'àmbit d'aquest manual, però tots els productes admesos proporcionen una completa documentació de referència, i una cerca ràpida al web us guiarà a moltes guies d'aprenentatge sobre el tema.

#### Crear la base de dades

El KMyMoney inclou un codi SQL per a crear una base de dades inicial per a emmagatzemar les dades, si no existeix. No obstant això, es recomana fermament que creeu prèviament una base de dades, ja que la majoria dels productes ofereixen una sèrie d'opcions que poden ser rellevants. Quelcom que podria ser de particular importància per a alguns seria la designació del joc de caràcters (p. ex., UTF-8) que s'utilitzarà per als camps de text.

En aquest moment, també haureu d'especificar els permisos perquè diversos usuaris realitzin diferents operacions a la base de dades. En la majoria dels sistemes, a l'usuari que crea la base de dades se li assignaran automàticament tots els permisos, però aquesta és una àrea en la qual s'haurà de consultar la documentació.

Per al primer ús de la base de dades, i ocasionalment en altres ocasions quan canviï el disseny de la base de dades, necessitareu permís (també anomenat privilegis) per a crear i modificar taules i vistes (vegeu el paràgraf següent). Poden haver-hi diferents noms per als permisos/privilegis en sistemes diferents, però quelcom com `CREATE` (crea) i `ALTER` (altera) hauria de ser comuna. Per a una execució normal, haureu de poder llegir i escriure els registres, aquests es defineixen normalment a l'SQL com permisos `SELECT` (selecciona), `INSERT` (insereix), `UPDATE` (actualitza) i `DELETE` (suprimeix).

#### Crear taules

En el primer ús, el KMyMoney intentarà crear les estructures necessàries de taules. Per a aconseguir la màxima compatibilitat entre diversos tipus de bases de dades, només s'utilitzarà un subconjunt de tipus de dades habituals. No obstant això, poden haver-hi situacions en què no s'admetrà un tipus en particular, i en aquest cas, s'ha previst generar el codi SQL necessari per a crear les taules. Aquest codi podrà modificar-se segons sigui necessari i emprar-se per a crear les taules fora del KMyMoney. Si esteu en aquesta situació, generalment podreu obtenir ajuda mitjançant un dels canals llistats a la secció com obtenir ajuda. Per a més informació consulteu Crear manualment la base de dades.

### Crear una base de dades

Amb el KMyMoney, obriu o importeu un fitxer de dades existent o creeu-ne un de nou. Després seleccioneu l'element de menú Fitxer → Desa com a base de dades. Seleccioneu SQL des del menú desplegable Tipus d'emmagatzematge a usar per a les dades, i feu clic a D'acord. Després veureu el diàleg següent:

Completeu els camps apropiats per al tipus de base de dades que heu seleccionat (com de costum, els camps obligatoris estaran ressaltats) i premeu D'acord per a crear la base de dades.

#### Tipus de base de dades

Aquest menú desplegable llista tots els controladors SQL de les Qt™ instal·lats al sistema. Seleccioneu el controlador per al vostre tipus de base de dades. Si el que voleu no es troba a la llista, haureu d'instal·lar el controlador apropiat. Consulteu la documentació de la distribució o visiteu el lloc web de les Qt™ i cerqueu «SQL drivers».

#### Fitxer (només SQLite/SQLCipher)

L'SQLCipher té una base de dades per fitxer, així que introduïu el nom del fitxer en el qual voleu crear la base de dades. Per a explorar el sistema de fitxers, feu clic sobre la icona que hi ha a la dreta del nom de fitxer. Per a les bases de dades SQLCipher, els camps Nom de la base de dades, Nom de la màquina i Nom d'usuari no són rellevants. El fitxer SQLCipher haurà de tenir definits els permisos adequats de lectura/escriptura al sistema de fitxers subjacent per a permetre l'accés apropiat a l'usuari que actualment connectat.

Els creadors de l'SQLCipher van llançar la versió 4.0 el novembre de 2018. No obstant això, molts usuaris del KMyMoney, especialment aquells que no actualitzen molt sovint, o que utilitzen distribucions LTS (Long Term Support) del Linux®, encara poden estar utilitzant una base de dades creada amb la versió 3 de l'SQLCipher. En algun moment, normalment després d'actualitzar el KMyMoney o la seva distribució, troben que no poden obrir la seva base de dades, amb un error que no és especialment informatiu o útil. El que es requereix en aquest cas és actualitzar la base de dades mateixa de la versió 3 a la versió 4. Les instruccions per a fer això es poden trobar al lloc web SQLCipher.

#### Nom de la base de dades (altres)

El nom predeterminat de la base de dades és `KMyMoney`, però si voleu podreu triar un altre nom. Per a alguns tipus de bases de dades, el KMyMoney podria no ser capaç de crear la base de dades, de manera que s'haurà de crear prèviament mitjançant el procediment administratiu apropiat. No obstant això, el KMyMoney generalment podrà crear totes les estructures de taula quan sigui necessari. Si no, podreu crear-les vosaltres mateixos. Per a més informació consulteu Crear manualment la base de dades.

#### Nom de la màquina

Per a l'usuari mitjà, el nom predeterminat de «localhost» -el qual és la màquina que esteu utilitzant- és correcte. Per a les bases de dades en xarxa, introduïu el nom de la màquina del servidor de base de dades.

#### Nom d'usuari i contrasenya

Comproveu els permisos configurats a la base de dades, o poseu-vos en contacte amb l'administrador de la base de dades, per a obtenir els valors correctes per a utilitzar-los aquí. El nom d'usuari haurà de ser capaç de seleccionar, inserir, actualitzar i suprimir registres. Si el nom d'usuari és el mateix que el nom per a iniciar la sessió, normalment no es requerirà cap contrasenya.

### Accedir a les dades

#### Dissenyar la taula

Per a accedir a les dades al KMyMoney, utilitzeu l'element de menú Fitxer → Obre la base de dades. Això obrirà un diàleg similar a l'anterior.

### Nota

Si heu creat la base de dades obrint primer un fitxer i després fent Fitxer Desa i triant SQL com s'ha descrit anteriorment, els canvis posteriors a les dades només es desaran a la base de dades, no al fitxer. Això vol dir que podreu utilitzar el fitxer com una còpia de seguretat o una instantània de les dades en un moment determinat. Per a crear una còpia de seguretat nova com aquesta, obriu la base de dades, trieu l'element de menú Fitxer → Desa com a..., trieu XML com el tipus d'emmagatzematge, i proporcioneu un nom de fitxer apropiat. Recordeu tornar a obrir la base de dades, perquè el KMyMoney no continuï utilitzant el fitxer.

Per a accedir a les dades en altres formats, necessitareu saber una mica sobre com es desen en les bases de dades relacionals. De molt, la forma més fàcil d'entendre-ho és obrir la base de dades en un frontal com OpenOffice.org™. Això proporcionarà una llista de les diverses taules que componen la base de dades i us permetrà veure el disseny de cadascuna d'elles.

Per a extreure dades, p. ex., a un full de càlcul o a un fitxer extern, gairebé sempre cal seleccionar dades vinculades des de més d'una taula. Això es fa «unint» les taules, emprant un camp que sigui comú entre elles. Trobareu molta més informació sobre com es fa això a les guies d'aprenentatge en línia per a bases de dades esmentades anteriorment. La taula següent llista els camps utilitzats per a definir aquestes relacions entre taules.

Relació | Coincidència | Amb
--- | --- | ---
Institucions i Comptes | `kmmInstitutions.id` | `kmmAccounts.institutionId`
Comptes pare/fill | `kmmAccounts.id` | `kmmAccounts.parentId`
Operacions i Desglossaments (vegeu la nota 1) | `kmmTransactions.id` | `kmmSplits.transactionId`
Comptes i desglossaments | `kmmAccounts.id` | `kmmSplits.accountId`
Beneficiaris i desglossaments | `kmmPayees.id` | `kmmSplits.payeeId`
Planificacions i Operacions | `kmmSchedules.id` | `kmmTransactions.id`
Operacions i divises | `kmmTransactions.currencyId` | `kmmCurrencies.ISOCode`
`Comptes i Títols (vegeu la nota 2)` | `kmmAccounts.currencyId` | `kmmSecurities.id`
Títols i Preus | `kmmSecurities.id` | `kmmPrices.fromId` o `kmmPrices.toId`
Tipus de canvi | `kmmCurrencies.ISOCode` | `kmmPrices.fromId` o `kmmPrices.toId`

Notes:

1 – txType = «N“» per a les operacions normals, «S“» per a les operacions planificades

2 – si kmmAccounts.isStockAccount = «Y“»

#### Formats de camp

Diversos dels camps de dades es mantenen en un format intern que pot no ser immediatament útil per als programes externs. En aquests casos, la informació s'ha duplicat en ambdós formats, intern i extern.

Els imports monetaris i els valors compartits es mostren en format numerador/denominador i, amb un nom de camp amb el sufix «`Formatted`» (amb format), en la forma que es visualitza normalment.

De la mateixa manera, alguns camps, com el tipus de compte, apareixen com un codi numèric i en un camp amb el sufix «`String`» (cadena) en la forma i l'idioma de l'aplicació.

#### Actualitzar les dades

Tenir les dades en un format estàndard de la indústria permet modificar-los des de fora de l'aplicació KMyMoney. NO HO FEU a menys que realment sapigueu el que esteu fent, i primer creeu sempre una còpia de seguretat de les dades. Si us equivoqueu, és possible que el KMyMoney no pugui accedir a les dades i, fins i tot podria acabar perdent-ho tot. Quedeu avisats!

#### Consultes emmagatzemades

La majoria dels sistemes de bases de dades permeten emmagatzemar consultes i procediments d'ús habitual, i en alguns casos, aquests es poden mantenir com a taules o altres objectes dins de la base de dades. Com haureu endevinat per l'anterior, totes les taules utilitzades pel KMyMoney comencen amb les lletres minúscules «`kmm`». Aquest estàndard es mantindrà i només s'actualitzaran les taules que comencin amb aquestes lletres. Per tant, sempre que proporcioneu aquestes lletres en les consultes, etc., no hi haurà cap problema.

### Crear manualment la base de dades

### Nota

Aquesta secció cobreix l'ús més avançat de la base de dades i pot ser omesa per l'usuari general.

#### Quan emprar-ho

Hi poden haver ocasions en què el KMyMoney no pot crear la base de dades automàticament, o la crea sense algunes opcions requerides per l'usuari. Per exemple, el sistema de base de dades utilitzat pot no ajustar-se completament a l'ús estàndard de l'SQL, o es pot introduir suport per a sistemes nous que no s'han provat completament al KMyMoney.

Abans d'utilitzar aquesta facilitat, haureu d'intentar crear l'entrada de la base de dades en si (és a dir, amb la instrucció `CREATE DATABASE`). Sempre que existeixi la base de dades, el KMyMoney podrà crear les taules, seguint el procediment normal descrit anteriorment per a desar la base de dades.

#### Generar l'SQL

Si això falla, és possible generar les ordres SQL bàsiques necessàries per a crear les diverses taules, vistes i índexs requerits per l'aplicació. Seleccioneu l'element de menú Eines → Genera la base de dades SQL. Això presentarà el diàleg següent:

En seleccionar el tipus de la base de dades, apareixerà l'SQL apropiat al quadre de text SQL per a la creació. L'usuari la podrà editar o desar en un fitxer de text fent clic a Desa com a SQL. En l'últim cas, la base de dades s'haurà de crear utilitzant les funcions administratives proporcionades pel sistema de la base de dades.

Si després d'editar el text al diàleg, voleu que el KMyMoney creï la base de dades, haureu de completar els altres camps al diàleg, com es detalla a Crear una base de dades, i feu clic a Crea les taules. Recordeu que, excepte en el cas de l'SQLite, haureu d'incloure una instrucció `CREATE DATABASE` adequada com a primera ordre, o haver executat prèviament l'ordre esmentada, de manera externa al KMyMoney.

#### Avís

Cal tenir molta cura en editar les definicions de qualsevol de les taules o vistes bàsiques (aquelles amb noms que comencen amb «`kmm`»). Alguns canvis com ara augmentar la longitud d'un camp de nombre enter, poden tenir poc impacte, però no haureu d'eliminar ni canviar la seqüència de cap camp, o el KMyMoney podria negar-se a funcionar, o podríeu corrompre les dades.

Si bé afegir o eliminar índexs pot millorar el rendiment, també haureu de tenir en compte que pot succeir tot el contrari. Alguns coneixements sobre el funcionament intern de KMyMoney podrien ajudar a obtenir el millor rendiment en aquestes circumstàncies.

### Encriptatge

En l'actualitat no s'admet l'encriptatge de les dades a la base de dades.

Capítol 23. Configuració del KMyMoney
Configuració del KMyMoney

# Capítol 23. Configuració del KMyMoney

Lum, Roger `<rogerlum@gmail.com>`

Carpino, Michael `<mfcarpino@gmail.com>`

Ostroff, Jack `<ostroffjh@users.sourceforge.net>`

revisió 5.2.0 (1 de desembre de 2024)

La configuració que es descriu en aquest capítol modifica el comportament del KMyMoney, això us permet personalitzar-lo per a satisfer les necessitats úniques dels vostres assumptes financers, i modificar el seu aspecte i comportament perquè s'adapti a la vostra personalitat. Aquesta configuració es pot canviar mitjançant l'element de menú Arranjament → Configura el KMyMoney... o utilitzant la drecera de teclat Ctrl+Maj+,. Perquè els canvis tinguin efecte, s'haurà de fer clic al botó Aplica.

A l'esquerra de Configura o del diàleg de configuració hi ha una llista d'icones i etiquetes, cadascuna de les quals representa una àrea particular del programa. Quan feu clic en una d'aquestes icones, la part dreta del diàleg mostrarà els controls per a configurar aquesta àrea del programa, sovint dividida en diverses pestanyes.

## General

### La pestanya Global

Opcions de desament automàtic

  Un fitxer de desament automàtic és només una còpia del fitxer de dades. El punt principal d'aquests és que es creen automàticament, d'acord amb la configuració, de manera que no cal recordar fer cap acció. Qualsevol fitxer de desament automàtic creat serà al mateix directori que el fitxer de dades actualment obert.

  Si marqueu la casella Desament automàtic periòdic, se li indicarà al KMyMoney que desi automàticament els fitxers en un interval definit pel camp minuts. El valor predeterminat és de 10 minuts. Podreu canviar aquesta opció des de 0 (còpia de seguretat immediatament després d'introduir una operació) fins a 60 minuts.

  En marcar la casella Desament automàtic en tancar quan el fitxer estigui modificat, se li indicarà al KMyMoney que desi automàticament el fitxer quan es tanqui el programa, però només si s'han fet canvis. També teniu l'opció de fer una còpia de seguretat del fitxer KMyMoney.

  El Nombre de còpies de seguretat a mantenir es pot establir a 0 (desactivat) fins a 20. Els fitxers de desament automàtic s'emmagatzemaran a la mateixa carpeta que el fitxer principal. Si el fitxer de dades és MyFinances.kmy, quan es creï un fitxer de desament automàtic, s'anomenarà MyFinances.kmy.1~. Qualsevol fitxer de desament automàtic existent tindrà el seu número augmentat en 1, fins al número especificat.

Any fiscal

  El KMyMoney permet especificar un any fiscal diferent de l'any natural. Per a fer-ho, introduïu el dia i el mes en què comença el vostre any fiscal. Aquest valor s'utilitza per a pressupostos i alguns informes.

Programes externs

  Aquesta opció no afectarà directament el funcionament del KMyMoney, però proporciona una forma apropiada d'iniciar qualsevol utilitat externa, com una calculadora avançada. El primer pas és introduir el camí sencer cap al programa triat al quadre de text Calculadora.

  Actualment no hi ha cap element de menú directe per a llançar la calculadora, o qualsevol programa extern que hàgiu definit. Hi ha dues maneres de llançar el programa.

  La primera, podeu utilitzar l'element de menú Arranjament Configura les barres d'eines... per a col·locar la icona de la Calculadora
  a la barra d'eines. Després, quan cliqueu aquesta icona a la barra d'eines, el KMyMoney llançarà l'aplicació seleccionada.

  La segona: podeu utilitzar l'element de menú Arranjament Configura les dreceres de teclat... per a establir una drecera de teclat personalitzada. (L'entrada està a KMyMoney/Calculadora en aquesta llista). Després podreu utilitzar aquesta drecera per a llançar l'aplicació.

### La pestanya Vistes

Opcions de la pàgina principal

  Quan s'inicia el KMyMoney, aquesta opció indica si començar amb la vista principal (Comença amb la pàgina principal) o amb la vista que es mostrava quan es va tancar el programa per darrera vegada (Comença amb la darrera vista seleccionada).

Tipus de la vista del KMyMoney

  Això us permet seleccionar una de les tres disposicions per al selector de vistes, on trieu seleccionar la vista de Llista o Arbre vista, les icones i les seves etiquetes estaran situades al costat esquerre de la finestra. La vista de llista mostra icones més grans sobre el nom de cada vista, mentre que la vista en arbre té icones més petites a l'esquerra dels noms. La vista En pestanyes situa les icones i les etiquetes en pestanyes a la part superior de la finestra.

Sincronitza la selecció del compte de la vista dels llibres majors i de la vista d'inversions

  Si se selecciona aquesta opció, se sincronitzaran els comptes que es mostren a la vista dels llibres majors amb la vista de les inversions, el qual vol dir que si canvieu el compte que es mostra en una de les vistes i després canvieu a l'altra vista, es mostrarà la informació del mateix compte. Això augmentarà l'eficiència de la navegació entre aquestes vistes de 2 vistes. Si no està seleccionada, en seleccionar qualsevol d'aquestes vistes es mostrarà el mateix compte prèviament seleccionat en aquesta vista, independentment del compte seleccionat a l'altra vista.

### La pestanya Filtre

Comptes / Categories

  En marcar la casella No mostris les categories no emprades s'ocultaran les categories no emprades a la vista de les categories. Una categoria oculta encara estarà disponible si una operació ho requereix. En escriure una categoria oculta al llibre major, aquesta estarà disponible per al seu ús.

  Els comptes d'accions s'utilitzen per a fer un seguiment individual de les accions o inversions mantingudes en un compte d'inversió. Això no s'ha de confondre amb el grup de comptes Acció de nivell superior, els quals inclouen el/s compte/s que contenen els saldos d'obertura per als altres comptes. De manera predeterminada, els comptes d'accions estan ocults a la vista de comptes. En marcar la casella Mostra els comptes d'accions es mostraran els comptes d'accions a la vista de comptes.

  De manera predeterminada, les Categories estaran ocultes a la vista dels comptes. En marcar Mostra les categories a la vista de la llista de comptes es mostraran les categories a la vista de comptes.

  Si marqueu la casella No mostris les accions amb saldo zero s'eliminarà qualsevol compte d'accions amb saldo zero que aparegui a la vista de comptes.

Planificacions

  Si marqueu la casella No mostris les planificacions finalitzades s'ocultaran totes les planificacions finalitzades perquè no apareguin a la vista d'operacions planificades.

Operacions

  Les operacions anteriors a la data introduïda a No mostris les operacions anteriors a no es mostraran a la vista dels llibres majors. Això pot ser útil si les dades inclouen molts anys d'operacions. Establir això a un o dos anys enrere ocultarà les operacions més antigues.

  Establir aquesta opció a l'1 de gener de 1900 (el valor predeterminat) és una bona manera de depurar problemes d'importació de les dades relacionats amb la data, en el cas que algunes dates estiguin erròniament molt lluny en el passat.

  Si marqueu la casella No mostris les operacions conciliades, es filtraran les operacions per l'estat de la conciliació. Les operacions que estan marcades com a Conciliada no es mostraran a la vista dels llibres majors.

### La pestanya assistència

Registre

  El KMyMoney pot crear un fitxer de registre quan importa dades. Això pot ser útil per a resoldre problemes, però és important tenir cura, ja que aquests fitxers de registre poden contenir dades confidencials, com ara noms d'usuari i contrasenyes de text net, com s'indica en el diàleg.

  Per a qualsevol registre que tingui lloc, especifiqueu el camí al directori on es crearan els registres al camp Camí al registre. També podeu fer clic a ... a la dreta del camp, i utilitzar el diàleg de selecció de fitxers per a navegar al directori escollit.

  Si marqueu la casella Registre d'extractes importats, sempre que el KMyMoney importi dades, es desarà un fitxer anomenat «`kmm-statement-`yyyy-mm-dd`T`hh-mm-ss.sss`.txt`» en el directori especificat. Aquest fitxer és un fitxer XML amb totes les dades que s'han importat.

  Si marqueu la casella Registre d'operacions OFX, sempre que el KMyMoney utilitzi una connexió directa OFX per a recuperar les dades de les operacions, registrarà totes les interaccions que tingui amb el servidor OFX remot. Les afegirà a un fitxer anomenat `ofxlog.txt` al directori especificat. Com s'ha esmentat anteriorment, és probable que aquest fitxer contingui noms de compte i d'usuari i contrasenyes de text net.

Principal
Principal

## Principal

### Les seccions mostrades a la pàgina principal

Aquestes opcions permeten personalitzar l'aparença de la Vista principal (també anomenada Pàgina principal o Finestra principal) triant quina informació s'hi mostrarà i l'ordre en què apareixerà. Les seccions seleccionades es podran tornar a ordenar fent clic al botó Amunt o Avall corresponent. Pot ser que no aparegui una secció, encara que es marqui l'entrada corresponent, si estaria buida.

Actius i Passius

  Això mostrarà una llista de comptes d'actiu a l'esquerra i comptes de passiu a la dreta. Aquestes i les altres llistes de comptes de la pàgina principal s'ordenen per ordre alfabètic, llevat que s'indiqui el contrari. Normalment, només es llistaran els comptes oberts, llevat que s'hagi seleccionat Mostra tots els comptes.

  Per a aquesta i les altres llistes de comptes de la vista principal, la visualització inclourà el nom del compte, la data de l'última conciliació i el saldo actual. A més, pot haver-hi altres columnes que es mostren, tal com es configura a la visualització d'informació del compte a la part inferior d'aquesta finestra.

Pagaments planificats

  Això mostrarà les ocurrències següents de les operacions planificades, distingint entre els endarrerits, els que vencen avui i els venciments futurs. Mostra la data, el nom de la planificació, el compte i l'import del pagament, i el saldo del compte després del pagament. De manera predeterminada mostrarà fins a sis operacions. Si se'n mostren sis, hi haurà un enllaç que podreu seleccionar per a mostrar-ne més, fins a 30 dies d'anticipació.

Comptes preferits

  Mostrarà els comptes identificats com a comptes preferits dins del diàleg de configuració que apareix amb el diàleg de configuració Compte Edita el compte... .

Comptes monetaris

  Mostrarà tots els comptes monetaris. Això inclourà qualsevol compte en què es puguin dipositar ingressos, i/o des dels quals es puguin pagar factures.

Informes preferits

  Mostrarà una llista de tots els informes que s'han identificat com a preferits al diàleg de configuració de l'informe. La llista s'ordenarà cronològicament quan cada informe es converteix en preferit.

Previsió (planificació)

  Això mostrarà una previsió dels comptes d'actius i de passiu, similar a la pestanya de resum de la vista de previsió. Els detalls de la pantalla es poden controlar amb el diàleg Configuració de la previsió.

Previsió del valor net

  Mostrarà un gràfic del valor net previst per als pròxims 90 dies.

Pressupost

  Mostrarà un resum del mes actual i excedent del/s pressupost/os definit/s. Si no es defineix un pressupost, no es mostrarà cap pressupost o excedent, amb la despesa real del mes actual.

Flux de caixa

  Mostrarà una anàlisi de resum del flux de caixa per al mes actual.

### Escalat de la Pàgina principal/Pàgina de resum

Factor d'apropament:

  Aquesta opció permet la selecció de la mida de la lletra com un percentatge perquè s'ajusti a la vista principal segons les preferències de l'usuari.

Recorda el factor d'apropament en sortir del programa si s'ha canviat manualment amb la roda del ratolí

  En seleccionar això, es desarà la preferència per a la mida de la lletra si l'heu canviat a la pàgina principal utilitzant la roda del ratolí.

### Informació a mostrar del compte

Aquestes opcions permeten personalitzar quina informació s'inclourà en qualsevol llista de comptes a la vista principal.

Mostra la informació sobre el límit del compte

  Mostra el límit del compte tal com s'estableix al diàleg Edita el compte.

Mostra l'estat del saldo dels comptes en línia vinculats

  Mostra l'estat del saldo dels comptes vinculats i els comptes que han tingut operacions importades. L'estat està simbolitzat per una icona a la columna anterior al nom del compte. Tingueu en compte que els colors descrits aquí poden ser diferents dels que se us mostren, depenent del tema de visualització seleccionat. Una marca de selecció verda
  indica que el saldo en línia i el saldo local són el mateix. Un signe d'avís vermell
  indica un desajust entre el fitxer local i el saldo en línia. Una bústia
  amb una fletxa verda indica que el fitxer local té operacions més noves que l'actualització en línia més recent. Això alerta a l'usuari perquè realitzi una actualització en línia.

Mostra el nombre d'operacions no marcades per compte [!M]

  Inserirà una columna després del nom del compte, mostrant el nombre d'operacions sense marcar que hi ha al compte.

Mostra el nombre d'operacions liquidades per compte [L]

  Inserirà una columna mostrant el nombre d'operacions liquidades que hi ha al compte.

Mostra el nombre d'operacions no conciliades (no marcades + liquidades) per compte [!C]

  Inserirà una columna mostrant el nombre d'operacions sense conciliar que hi ha al compte, és a dir, la suma de totes les operacions sense marcar ni liquidar.

Mostra la data de l'última conciliació

  Inserirà una columna addicional mostrant l'última data de conciliació per al compte.

Llibre major
Llibre major

## Llibre major

La configuració i les d'aquesta secció permeten la modificació del llibre major d'operacions a la vista dels llibres majors.

### La pestanya Visualització

Mostra una quadrícula en el llibre major

  En seleccionar aquesta opció, es mostraran les línies de quadrícula a la vista dels llibres majors. Proporciona una opció de visualització addicional que facilitarà la visualització separada de les operacions i dels seus components.

Mostra el formulari de l'operació

  En seleccionar aquesta opció, es mostrarà el formulari de l'operació a la part inferior del llibre major, i aquí és on introduireu o editareu una operació. Si no es mostra el formulari de l'operació, editeu una operació dins del mateix llibre major. Amb aquesta opció habilitada, es veuran menys operacions al llibre major, en comparació amb quan està inhabilitada.

Mostra les planificacions endarrerides amb data planificada

  Les operacions planificades amb dates futures es mostraran a la vista del llibre major per al compte rellevant. Quan passa la data i s'endarrereix una operació planificada, ja no es mostrarà a la vista dels llibres majors, llevat que se seleccioni aquesta opció.

Detalls de les entrades del llibre major

  Mostra els detalls complets de totes les entrades del llibre major. En seleccionar aquesta opció, el llibre major mostrarà tota la informació de totes les operacions mostrades, amb línies separades a la columna detalls de la categoria, etiquetes i el recordatori. Si no està seleccionada, no es mostraran la categoria, etiquetes ni el recordatori. Això té el mateix efecte que seleccionar l'opció de menú Mostra els detalls de les operacions.

  Usa la lupa del llibre major. En seleccionar aquesta opció, es mostraran totes les línies de detall per a l'operació seleccionada, fins i tot si no s'ha seleccionat Mostra els detalls complets de totes les entrades del llibre major.

  Mostra tots els detalls dels desglossaments en el llibre major. En seleccionar aquesta opció es mostren més detalls quant a les operacions desglossades.

Capçaleres d'informació

  Mostra les capçaleres de grup entre les operacions. En seleccionar aquesta opció, es mostraran les capçaleres de grup al llibre major. Aquestes es refereixen a períodes de temps o fites com Mes anterior, Última setmana, Aquest mes, Última conciliació, Setmana següent i Mes següent.

  Mostra una capçalera per a l'any fiscal anterior i l'actual . En seleccionar aquesta opció, es mostraran les capçaleres de grup al llibre major per a l'any fiscal actual i l'anterior.

  Capçaleres de grup de conciliació. Aquest desplegable controla la visualització de les capçaleres de grup per a les conciliacions. Si No mostris les entrades de conciliació està seleccionada, llavors no es mostraran cap capçalera de grup per a les conciliacions. Si està seleccionat Mostra l'última entrada de conciliació amb la data i el saldo en el llibre major, només la conciliació més recent s'indicarà amb una capçalera de grup. Si Mostra totes les entrades de conciliació amb la data i el saldo al llibre major està seleccionat, llavors es mostrarà una capçalera de grup per a totes les conciliacions anteriors.

### La pestanya Ordenació

Aquestes tres seccions permeten establir l'ordre d'ordenació predeterminat de les operacions a la vista dels llibres majors. En tots els casos, la llista de la dreta mostra tots els camps que s'han seleccionat com a criteris d'ordenació d'aquesta vista, i la llista de l'esquerra mostra tots els camps disponibles per a ordenar que no s'han triat. Per a ordenar per un element, seleccioneu (amb un sol clic del ratolí) i feu clic a la fletxa dreta entre les dues llistes. Podreu ajustar l'ordre relatiu dels camps seleccionant-ne un i ajustant la seva posició a la llista utilitzant les fletxes cap amunt i cap avall que hi ha a la dreta de la llista. Podreu canviar entre l'ordre ascendent i descendent de qualsevol element fent-hi doble clic.

Els camps disponibles per a l'ordenació són els mateixos per a les tres seccions: Import, Categoria, Ordre d'entrada (la data de creació de l'operació, no pas l'ID intern d'operació), Número, Beneficiari, Data de situació, Estat de la conciliació, Títol i Tipus.

#### La subpestanya Vista normal

Aquesta pestanya controla l'ordenació predeterminada de la vista normal dels llibres majors.

#### La subpestanya Vista de la conciliació

Aquesta pestanya controla l'ordenació predeterminada del llibre major mentre està a la vista de la conciliació. Aquesta és la visualització de les operacions que es mostren durant el procés de Conciliació.

#### La subpestanya Vista de la cerca

Aquesta pestanya controla l'ordenació predeterminada del llibre major mentre està a la vista de la cerca.

### La pestanya Introducció de les dades

Aquestes opcions afectaran el procés de creació de les operacions noves.

Incrementa automàticament el número de xec

  Habilitar això incrementarà automàticament el número de xec cada vegada que introduïu una operació nova de xec. Tindrà el mateix efecte si empreu la lupa del llibre major o el formulari de l'operació.

Conserva els canvis en seleccionar una operació/desglossat diferent

  Quan està habilitada, en seleccionar una operació o desglossament diferent es desaran les edicions a l'operació actual. Quan està inhabilitada, en seleccionar un desglossament de l'operació diferent, es demanarà si voleu desar o no els canvis.

Useu Retorn per a desplaçar-vos entre els camps

  Quan està habilitada, en prémer Retorn es canviarà el focus al camp següent de l'operació. Quan esteu a l'últim camp, l'operació es desarà. Quan està inhabilitada, la navegació entre els camps succeirà amb la tecla Tab o el ratolí. En prémer la tecla Retorn es desarà l'operació, independentment de si hi ha un camp amb el focus.

Coincidència de noms des del començament

  Aquesta opció controla la coincidència dels beneficiaris. Quan està habilitada, els noms dels beneficiaris sempre coincidiran des del començament. Quan està inhabilitada, coincidirà qualsevol subcadena. A més, quan s'habilita, es podran establir opcions addicionals per a la coincidència a la pestanya Coincidència de la vista dels beneficiaris.

Conciliació automàtica

  Aquesta opció s'ha de documentar.

Posició inicial del cursor al camp de data

  Quan avanceu al camp de data d'una operació (sigui creant o editant una operació, o utilitzant Tab o Retorn), aquesta llista desplegable determina si el cursor començarà en la porció Dia, Mes o Any de la data.

Estat predeterminat de la conciliació

  Aquest desplegable permet seleccionar l'estat predeterminat de la conciliació de les operacions noves: No conciliada, Liquidada i Conciliada.

Compleció automàtica

  Aquesta opció permet seleccionar el comportament desitjat per a la compleció automàtica. Això controlarà quines operacions anteriors, si escau, es mostraran per al mateix beneficiari i quins, si n'hi ha, s'utilitzaran per a completar automàticament els detalls de l'operació nova.

  - No completis automàticament

    Desactivarà la compleció automàtica i haureu d'introduir manualment tots els detalls de l'operació nova.

  - La mateixa operació si l'import difereix menys que el percentatge definit a sota

    Amb aquesta opció seleccionada, quan introduïu una operació nova, el KMyMoney mostrarà una llista de les operacions anteriors per al mateix beneficiari i compte. Si l'import de les operacions prèvies és prou semblant a l'import que heu introduït, es considerarà una coincidència i s'utilitzaran els detalls de l'operació anterior per a completar automàticament els detalls de l'operació nova. «Prou semblant» vol dir que el percentatge especificat al quadre al costat de La mateixa operació si l'import difereix menys que el, i pot variar de 0 a 100%. Si el percentatge és 0, es mostraran totes les operacions anteriors per al beneficiari i el compte, i podreu seleccionar una d'aquestes operacions fent-hi clic per a utilitzar la compleció automàtica.

  - Amb l'operació anterior emprada més freqüentment pel beneficiari

    Amb aquesta opció seleccionada, quan introduïu una operació nova, el KMyMoney completarà tots els detalls de l'operació en funció de l'operació utilitzada anteriorment amb més freqüència per al beneficiari seleccionat.

Usa els recordatoris de l'operació anterior

  Quan estigui seleccionada, el recordatori de l'operació introduït anteriorment s'introduirà automàticament com el recordatori de l'operació nova.

### La pestanya Importa

Fes coincidir les operacions entre dies

  Cercarà les operacions coincidents dins l'interval de l'operació importada +/- al nombre de dies indicat, el qual podrà establir-se des de 0 fins a 99.

Demana una categoria predeterminada per a un beneficiari nou

  Si se selecciona aquesta opció, cada vegada que es detecti un beneficiari nou durant una importació, es demanarà a l'usuari per la categoria predeterminada per a aquest.

Operacions planificades
Operacions planificades

## Operacions planificades

Aquestes opcions permeten modificar el comportament de les operacions planificades.

### Opcions d'inici

Comprova les planificacions en iniciar

  Permet verificar la planificació durant l'inici del KMyMoney. Si una operació planificada coincideix amb els criteris de planificació establerts, el KMyMoney generarà una notificació requerint el maneig de l'operació.

Introdueix les operacions aquest nombre de dies per avançat

  Especificarà amb quants dies d'anticipació s'introduirà una operació planificada.

### Dies hàbils

Usa el calendari de festius per a la regió

  Se seleccionarà la regió del món que millor s'adapti a les vostres necessitats.

### Element no agrupat

Nombre de dies a previsualitzar les planificacions al llibre major

  Especifiqueu amb quants dies d'antelació haurien de mostrar-se les operacions planificades al llibre major. Per a les operacions planificades futures que es mostrin al llibre major, podeu introduir-les o ometre-les fent clic amb el botó dret.

Cotitzacions en línia
Cotitzacions en línia

## Cotitzacions en línia

Aquestes opcions determinen com es recuperen els preus de les cotitzacions des de fonts en línia diferents. Inclou els preus dels valors, bons i altres accions, així com els preus dels metalls preciosos i la conversió de divises.

Aquesta secció permet canviar les fonts de cotització en línia per al KMyMoney. En termes generals, aquesta és una característica avançada, i només l'haurien d'intentar els usuaris tècnicament més experts.

Per a més detalls, consulteu la secció Cotització en línia dels preus.

### Nota

La llista inicial i la configuració de les fonts de cotització en línia es configura quan el KMyMoney crea per primera vegada el fitxer de dades. Si una font en línia fa un canvi que requereix un canvi a aquests paràmetres perquè el KMyMoney el continuï utilitzant com a font vàlida, l'usuari haurà de fer els canvis necessaris, utilitzant aquest diàleg, basat en les instruccions publicades en una de les opcions de suport suggerides. Esperem que, en un futur no llunyà, la forma en què es gestiona la configuració de la font en línia es canviï de manera que el KMyMoney pugui obtenir automàticament les actualitzacions necessàries a aquests paràmetres sense requerir que l'usuari realitzi cap edició manual.

Colors
Colors

## Colors

Aquesta secció permet personalitzar els colors utilitzats al KMyMoney. Si no s'ha marcat l'opció Colors personalitzats, s'utilitzaran els colors predeterminats.

Per a personalitzar els colors, marqueu la casella de selecció Colors personalitzats. Llavors podeu modificar qualsevol dels colors fent clic al botó del color, el qual obrirà la paleta de selecció del color. Aquesta proporcionarà opcions il·limitades per a la selecció de colors. Podreu seleccionar un color bàsic definit, triar un color fent clic a qualsevol lloc de la paleta de color visualitzada, introduir un color definit en HTML, o especificar valors per a To, Saturació, Valor, Vermell, Verd i Blau.

Lletres
Lletres

## Lletres

Aquesta secció permet modificar les lletres utilitzades dins dels camps Cel·la o Capçalera.

Usa les lletres del sistema

  Seleccioneu aquesta opció per a fer servir les lletres del sistema. Desmarcar-la permetrà seleccionar una lletra de la vostra elecció.

Lletra de la cel·la

  Especifiqueu la lletra personalitzada per a utilitzar dins de cada cel·la dels llibres majors.

Lletra de la capçalera

  Especifiqueu la lletra personalitzada que s'utilitzarà per a les capçaleres de cada vista dins del llibre major.

Icones
Icones

## Icones

Aquesta opció permet la selecció de les icones que es mostraran.

Configuració individual de les icones

  La llista desplegable presenta una selecció de temes d'icones disponibles per a usar. Les icones addicionals poden estar disponibles per a descarregar i utilitzar segons el sistema operatiu instal·lat o la distribució Linux® instal·lada.

Connectors
Connectors

## Connectors

Aquesta secció proporciona informació sobre els connectors disponibles, i us permet modificar el comportament d'alguns d'ells. Tingueu en compte que la llista de connectors que es mostren dependrà de quins connectors troba el KMyMoney quan comenci. No importa si el connector s'ha compilat com a part de l'aplicació o s'ha afegit com a paquet separat.

Tots els connectors es poden activar o desactivar, d'acord amb l'estat de la casella de selecció a l'esquerra del nom del connector i la icona. A més, a la dreta, hi ha un botó informació per a cada connector, que mostrarà la versió del connector i l'autor/s. Per a alguns connectors, podeu trobar més informació sobre la configuració i l'ús fent clic a configura just a l'esquerra del botó d'informació.

Fins fa poc, només hi havia un connector que requeria la configuració, el connector d'impressió de xec. Ara, hi ha diversos connectors que tenen pàgines de configuració que s'invoquen des d'aquesta pàgina. Aquests estan llistats en les seccions següents. Tingueu en compte, però, que molts d'ells ja s'han descrit anteriorment en aquest document.

### Connector d'impressió de xecs

Hi ha un connector per a imprimir xecs, el qual s'inclou amb el codi font del KMyMoney, i sempre hauria d'estar habilitat. Permet imprimir un xec basat en les dades d'una operació seleccionada, amb la disposició controlada per una plantilla HTML. Haureu d'emprar una plantilla que coincideixi amb els xecs prèviament impresos. De manera predeterminada es proporciona una plantilla integrada. També podreu triar una plantilla personalitzada. Per a fer-ho, feu clic a Configura perquè es mostri el diàleg de configuració Impressió de xecs. A la part superior podreu marcar la casella per a utilitzar una plantilla personalitzada. A la dreta hi ha un botó que obrirà un selector de fitxers per a seleccionar un fitxer de plantilla alternatiu.

Un fitxer de plantilla és un fitxer HTML, en el qual s'utilitzen cadenes específiques per a fer referència als camps de l'operació, del compte i la institució actuals per a mostrar on s'imprimiran al xec. El KMyMoney es distribueix de manera predeterminada amb una plantilla integrada. En aquesta adreça trobareu el fitxer font HTML de la plantilla predeterminada, així com algunes plantilles addicionals. Hauríeu de poder utilitzar-ne una o modificar-la per a satisfer les vostres necessitats. Recordeu que només s'admet un subconjunt de l'estàndard HTML -la documentació detallada es trobarà aquí-.

### Importador de CSV

Alguns aspectes de la configuració del connector Importador CSV ja s'han debatut aquí. Tanmateix, també hi ha un diàleg que es pot invocar aquí.

#### Detecció automàtica

En general, és millor deixar que el connector detecti automàticament el delimitador de camps, el símbol decimal i el format de data. No obstant això, és possible desactivar aquest comportament per a cadascun d'aquests elements desmarcant la casella apropiada.

En alguns casos, un fitxer CSV a importar conté el nom del compte en alguna part de les primeres línies del fitxer. Podeu demanar al connector que busqui automàticament això marcant la casella apropiada, per separat per a les importacions bancàries i d'inversió.

#### Perfil QIF d'exportació

Tot i que actualment és millor només utilitzar el connector d'exportació QIF directament, encara és possible que l'importador CSV exporti un fitxer QIF. En aquest cas, podeu utilitzar aquest desplegable per a seleccionar el perfil d'exportació QIF predeterminat a utilitzar.

### Vista de la previsió

Això es descriu a la secció Configuració de la previsió del capítol de previsió.

### iCalendar

El KMyMoney és capaç d'exportar un fitxer en el format «iCalendar», de manera que pugueu importar les operacions planificades al KOrganizer, o un altre programa de calendari, de manera que se us pugui recordar les operacions planificades. L'exportació real del fitxer es realitza amb l'element de menú Fitxer → Exporta → Planificacions a l'iCalendar.

El fitxer exportat contindrà un esdeveniment per a cada operació planificada. Hi ha controls per a configurar si el calendari mostra recordatoris per als esdeveniments, així com quants recordatoris, i quan per davant dels esdeveniments es creen els recordatoris, encara que aquests semblen no tenir cap efecte en el fitxer creat.

El camp final del diàleg permet especificar el nom i el camí predeterminats del fitxer exportat. Com de costum, podeu escriure el camí complet, o fer clic a la icona del selector de fitxers a la dreta i obtenir un diàleg de selector de fitxers. Actualment, el diàleg de desament de fitxers és el predeterminat a la carpeta especificada aquí, però encara heu d'introduir el nom de fitxer real en el moment de l'exportació.

### KBanking

Aquest connector afegeix suport per a la banca en línia HBCI/FinTs, OFX i PayPal utilitzant AqBanking, que és un projecte de codi obert per si mateix. HBCI/FinTs que s'utilitza per a comunicar-se amb els bancs només es fa servir a Alemanya.

La configuració d'aquest connector no es fa a través d'aquest diàleg, sinó amb l'element de menú Configuració Configura l'Aqbanking... , a on hi ha més informació.

### Exportador QIF, importador QIF

Aquests es descriuen a la secció dels Perfils QIF. Com s'assenyala en aquesta secció, la importació de QIF i l'exportació de QIF s'implementen com a connectors separats, tots dos utilitzen el mateix conjunt de perfils.

### Vista d'informes

Això proporciona un diàleg on podeu configurar alguns valors predeterminats que s'utilitzaran quan es mostrin Informes. Els detalls es descriuen amb la resta d'opcions de la Configuració d'informes.

### Emmagatzematge XML

L'emmagatzematge predeterminat de les vostres dades és en format XML, descrit al capítol Formats de fitxer. Com que el codi que llegeix i desa les vostres dades s'implementa com a connector, s'accedeix al diàleg de configuració que controla alguns aspectes d'aquest emmagatzematge a través de la secció de connectors de la configuració general del KMyMoney, encara que es descriu a la secció enllaçada anteriorment.

Capítol 24. Preguntes i respostes
Preguntes i respostes

# Capítol 24. Preguntes i respostes

Ostroff, Jack `<ostroffjh@users.sourceforge.net>`

revisió 5.2.0 (1 de desembre de 2024)

Aquest capítol aborda una sèrie de problemes que sovint causen confusió, especialment als usuaris nous del KMyMoney. Si trobeu que el KMyMoney està fent una cosa que no compreneu (o, de vegades, no està fent una cosa que voleu que faci), consulteu aquesta llista abans de sol·licitar ajuda en una de les llistes de correu. Si el problema no s'esmenta aquí, consulteu la secció sobre com obtenir ajuda.

24.1. Preguntes d'instal·lació i inici
  24.1.1. El KMyMoney es bloqueja quan intento llançar-lo.
  24.1.2. Funcionarà el KMyMoney al meu escriptori X/Ubuntu™? Funcionarà sense un escriptori KDE complet?
24.2. Preguntes de configuració
  24.2.1. Puc canviar l'inici de l'any fiscal perquè coincideixi amb el meu any d'impostos o comptable?
24.3. Preguntes sobre comptes i operacions
  24.3.1. Per què no puc editar una operació?
  24.3.2. Per què una operació es mostra en vermell i com puc desfer-me del color?
  24.3.3. Per què no puc afegir un saldo inicial a un compte?
  24.3.4. Quan vaig crear un compte, vaig emprar el tipus incorrecte, i ara no em deixa canviar-lo. Puc editar el compte, però la llista desplegable per al tipus de compte està inhabilitada o no llista tots els tipus possibles.
  24.3.5. Tinc un préstec amb el 0% d'interès, però apareix una errada a l'assistent de préstecs nous que no em permet fer servir aquest valor.
  24.3.6. Per què no veig totes les meves operacions al llibre major?
  24.3.7. Vaig escriure malament el nom d'un beneficiari i vull canviar-lo en totes les operacions. Hi ha una cerca/substitució global?
  24.3.8. Per què no puc suprimir un compte?
24.4. Preguntes d'importació i exportació
  24.4.1. On trobo més informació sobre els paràmetres de l'OFX?
24.5. Preguntes diverses
  24.5.1. Per què no hi ha traducció per al «meu» idioma?
  24.5.2. Per què el número de versió va saltar de 1.0.5 a 4.5, i què va passar amb el KMyMoney2?
  24.5.3. Com puc informar d'un error? Com puc sol·licitar una característica nova?
  24.5.4. Per què no hi ha una manera fàcil d'imprimir algunes operacions planificades, o part del llibre major, o «...»

### 24.1. Preguntes d'instal·lació i inici

24.1.1. El KMyMoney es bloqueja quan intento llançar-lo.
24.1.2. Funcionarà el KMyMoney al meu escriptori X/Ubuntu™? Funcionarà sense un escriptori KDE complet?

24.1.1. | El KMyMoney es bloqueja quan intento llançar-lo.

Hi ha moltes raons per les quals el KMyMoney podria fallar o donar un error en lloc d'iniciar-se amb normalitat. De vegades es mostra un missatge d'error, però si no, podreu executar el KMyMoney des d'una línia d'ordres, per a veure si s'emet qualsevol informació útil a la consola. Al Linux®, això significa escriure només «kmymoney» en un intèrpret d'ordres. El macOS® hauria de ser similar. Al Windows®, haureu d'escriure el camí complet a l'executable del KMyMoney.

Si això no mostra la causa del problema, haureu de determinar si la incidència és amb el programari o amb les dades. Per a fer-ho, cal llançar el KMyMoney sense obrir el fitxer de dades. Si l'aplicació s'inicia, però es bloqueja quan intenteu carregar el fitxer de dades, proveu de carregar una còpia anterior del fitxer. (Heu fet una còpia de seguretat, no?)

Si el KMyMoney es bloqueja durant l'inici sense intentar carregar un fitxer de dades, hi podria haver un problema amb la instal·lació. Consulteu la secció sobre com obtenir ajuda.

24.1.2. | Funcionarà el KMyMoney al meu escriptori X/Ubuntu™? Funcionarà sense un escriptori KDE complet?
| Sí, el KMyMoney funcionarà sense un escriptori KDE complet, però primer haureu d'instal·lar les biblioteques bàsiques del KDE. La forma més fàcil de fer-ho és utilitzar el sistema per a la gestió de paquets de la distribució, el qual manejarà aquests requisits automàticament. Si esteu instal·lant des del codi font, probablement necessitareu versions de desenvolupament d'aquestes biblioteques.

### 24.2. Preguntes de configuració

24.2.1. Puc canviar l'inici de l'any fiscal perquè coincideixi amb el meu any d'impostos o comptable?

24.2.1. | Puc canviar l'inici de l'any fiscal perquè coincideixi amb el meu any d'impostos o comptable?
| Sí, podreu configurar amb facilitat l'inici de l'any a la secció Opcions globals del diàleg Configuració del KMyMoney.

### 24.3. Preguntes sobre comptes i operacions

24.3.1. Per què no puc editar una operació?
24.3.2. Per què una operació es mostra en vermell i com puc desfer-me del color?
24.3.3. Per què no puc afegir un saldo inicial a un compte?
24.3.4. Quan vaig crear un compte, vaig emprar el tipus incorrecte, i ara no em deixa canviar-lo. Puc editar el compte, però la llista desplegable per al tipus de compte està inhabilitada o no llista tots els tipus possibles.
24.3.5. Tinc un préstec amb el 0% d'interès, però apareix una errada a l'assistent de préstecs nous que no em permet fer servir aquest valor.
24.3.6. Per què no veig totes les meves operacions al llibre major?
24.3.7. Vaig escriure malament el nom d'un beneficiari i vull canviar-lo en totes les operacions. Hi ha una cerca/substitució global?
24.3.8. Per què no puc suprimir un compte?

24.3.1. | Per què no puc editar una operació?

No podreu fer cap canvi en una operació amb una data anterior a la data d'obertura del compte en el qual es troba. La raó més habitual per a això és importar totes les dades d'un compte. Si el fitxer d'importació no conté una data d'obertura per al compte, el KMyMoney emprarà la data actual. La forma de solucionar això és editar el compte i canviar la data d'obertura perquè sigui anterior a qualsevol operació en aquest compte.

24.3.2. | Per què una operació es mostra en vermell i com puc desfer-me del color?
| Una operació es mostrarà en vermell si alguna part de l'import no s'ha assignat a una categoria. Això se sol deure a la importació d'un fitxer QIF o OFX, o en baixar les dades de l'extracte en línia. Tot el que haureu de fer és modificar l'operació de manera que l'import total de l'operació s'assigni a les categories.
24.3.3. | Per què no puc afegir un saldo inicial a un compte?
| Si proporcioneu un saldo inicial quan creeu un compte, es mostrarà com la primera operació per al compte. Si no ho feu, llavors l'operació no hi estarà, i pel fet que és un tipus especial d'operació, simplement no es podrà afegir com podríeu fer amb un ingrés o reintegrament. No obstant això, el podreu afegir més tard editant el compte.
24.3.4. | Quan vaig crear un compte, vaig emprar el tipus incorrecte, i ara no em deixa canviar-lo. Puc editar el compte, però la llista desplegable per al tipus de compte està inhabilitada o no llista tots els tipus possibles.
| Ho podreu canviar amb facilitat entre xecs, estalvis i efectiu. No obstant això, a causa de la forma en què el KMyMoney emmagatzema la informació del compte, no permet altres canvis de tipus de compte. La solució a això és crear un compte nou del tipus correcte, moure totes les operacions des del compte anterior cap al nou i després suprimir el compte anterior.
24.3.5. | Tinc un préstec amb el 0% d'interès, però apareix una errada a l'assistent de préstecs nous que no em permet fer servir aquest valor.
| Els càlculs interns de l'assistent per a préstecs nous no permeten un tipus d'interès del 0%. La millor manera de gestionar aquesta situació és crear un compte de passius senzill amb un saldo inicial per a l'import del préstec, i després crear una planificació per als pagaments requerits.
24.3.6. | Per què no veig totes les meves operacions al llibre major?

Hi ha diverses opcions que controlen quines operacions es mostraran a la vista del llibre major d'un compte. Primer, comproveu l'àrea de filtre del llibre major. Si hi ha alguna cosa escrita al quadre de cerca, només es mostraran les operacions que continguin aquest text. Si la llista desplegable d'estat ha canviat de «Qualsevol estat», només es mostraran les operacions del tipus seleccionat. A més, hi ha dues opcions importants a la secció d'opcions del filtre al diàleg de configuració del KMyMoney. Si s'estableix el camp a No mostris les operacions anteriors a, només es mostraran al llibre major les operacions en aquesta data o abans d'aquesta. Si està marcada la casella No mostris les operacions conciliades, no es mostraran les operacions conciliades.

24.3.7. | Vaig escriure malament el nom d'un beneficiari i vull canviar-lo en totes les operacions. Hi ha una cerca/substitució global?

No hi ha cap funció de cerca i substitució global al KMyMoney. No obstant això, és fàcil canviar el nom d'un beneficiari: seleccioneu la vista dels beneficiaris i cerqueu l'entrada amb el nom que voleu canviar. Feu clic amb el botó dret del ratolí sobre el beneficiari, seleccioneu Reanomena el beneficiari des del menú contextual, i introduïu el nom nou. Atès que les operacions només fan servir una referència amb el registre de beneficiaris, totes les operacions ara mostraran el nom nou.

24.3.8. | Per què no puc suprimir un compte?

Per a suprimir un compte, el KMyMoney no podrà tenir altres referències a ell. Això vol dir que haureu de suprimir totes les operacions del compte o moure-les a un altre compte. Si encara no podeu suprimir un compte, podria haver-hi operacions planificades que hi facin referència, les quals poden no ser visibles al llibre major. Haureu de suprimir qualsevol operació futura i la planificació en si, o canviar-la a un compte diferent.

### 24.4. Preguntes d'importació i exportació

24.4.1. On trobo més informació sobre els paràmetres de l'OFX?

24.4.1. | On trobo més informació sobre els paràmetres de l'OFX?
| Una cerca a la web amb preguntes específiques de vegades pot proporcionar resultats útils, però encara hi ha un lloc que podria donar-vos més informació: OFX Home.

### 24.5. Preguntes diverses

24.5.1. Per què no hi ha traducció per al «meu» idioma?
24.5.2. Per què el número de versió va saltar de 1.0.5 a 4.5, i què va passar amb el KMyMoney2?
24.5.3. Com puc informar d'un error? Com puc sol·licitar una característica nova?
24.5.4. Per què no hi ha una manera fàcil d'imprimir algunes operacions planificades, o part del llibre major, o «...»

24.5.1. | Per què no hi ha traducció per al «meu» idioma?

El KMyMoney utilitza la configuració del KDE per a l'idioma, així que primer, assegureu-vos que la regió i idioma són correctes. Si ho són, la raó més probable és que ningú s'hagi ofert encara a traduir-lo. La traducció d'aplicacions basades en el KDE/Qt™ és molt senzilla i no requereix cap habilitat de programació. Si voleu traduir el KMyMoney al vostre idioma, envieu un missatge a la llista de correu de l'equip corresponent. Si no trobeu el vostre idioma a la llista o no podeu comunicar amb els membres de l'equip, envieu un correu directament a la llista de correu per a la traducció del KDE (es requereix subscripció) i algú us donarà els detalls sobre com podreu proporcionar amb facilitat una traducció per al KMyMoney.

24.5.2. | Per què el número de versió va saltar de 1.0.5 a 4.5, i què va passar amb el KMyMoney2?

L'ús de KMyMoney2 va ser un llegat històric de quan el projecte va passar del KDE 1 al KDE 2. Per a evitar canviar el nom cada vegada que hi havia una versió nova del KDE, vam decidir seguir amb KMyMoney.

La primera versió del KMyMoney que es va considerar prou estable tenia l'etiqueta 1.0, tot i que s'executava sota el KDE 3. A mesura que el projecte es va alinear més estretament amb KDE, hem decidit fer servir el mateix número de versió principal.

24.5.3. | Com puc informar d'un error? Com puc sol·licitar una característica nova?
| Els desenvolupadors encoratgen els vostres comentaris. Consulteu Com contactar amb els desenvolupadors/Informar dels errors.
24.5.4. | Per què no hi ha una manera fàcil d'imprimir algunes operacions planificades, o part del llibre major, o «...»
| Vegeu la secció Informes. Molts dels informes en realitat proporcionen una manera fàcil d'imprimir coses que no es poden fer directament des del llibre major o altres vistes.

Capítol 25. Referència
Referència

# Capítol 25. Referència

revisió 5.2.0 (1 de desembre de 2024)

## Menús

Lum, Roger `<rogerlum@gmail.com>`

Ostroff, Jack `<ostroffjh@users.sourceforge.net>`

A continuació es mostra una llista completa de les seleccions de menú al KMyMoney, amb una breu descripció del que fa cadascuna. Cal tenir en compte que moltes d'aquestes opcions de menú no estaran disponibles o estaran en gris, segons la pantalla actual o l'estat de l'aplicació. A més, algunes poden no estar presents si es refereix a una característica no inclosa en una versió en particular. Per exemple, no podreu editar un compte a menys que es tingui un compte seleccionat o mostrat a la vista actual.

### El menú Fitxer

Fitxer → Llibre nou (Ctrl+N)

  Crea un fitxer de dades nou buit del KMyMoney. Només es pot obrir un fitxer del KMyMoney alhora, de manera que això tancarà primer el fitxer actual, si està obert.

Fitxer → Obre... (Ctrl+O)

  Obre un fitxer de base de dades existent del KMyMoney.

Fitxer → Obre'n un de recent → ...

  Proporciona un accés ràpid als fitxers oberts recentment.

Fitxer → Obre una base de dades...

  Obre una base de dades existent.

Fitxer → Desa (Ctrl+S)

  Desa el fitxer actualment obert amb un nom de fitxer diferent. Només està habilitat si hi ha canvis a desar.

Fitxer → Desa com a... (Ctrl+Maj+S)

  Desa el fitxer actualment obert amb un nom de fitxer diferent.

Fitxer → Importa → ...

  Importa dades financeres des d'altres tipus de fitxer, com QIF i GnuCash, o un fitxer de plantilla de comptes i categories que es poden emprar en configurar comptes nous.

Fitxer → Exporta → ...

  Exporta el fitxer actual com un tipus de fitxer diferent, com a QIF, o exporta una llista dels comptes i categories com a plantilla.

Fitxer → Imprimeix... (Ctrl+P)

  Imprimeix el fitxer actual.

Fitxer → Còpia de seguretat...

  Desa una còpia de seguretat del fitxer actual.

Fitxer → Dades personals...

  Permet editar les dades personals.

Fitxer → Informació del fitxer...

  Mostra informació sobre el fitxer actualment obert del KMyMoney.

Fitxer → Tanca (Ctrl+W)

  Tanca el fitxer de dades actualment obert.

Fitxer → Surt (Ctrl+Q)

  Surt del KMyMoney. Ofereix desar el fitxer actualment obert, si hi ha qualsevol canvi.

### El menú Edita

Edita → Desfés (Ctrl+Z)

  Inverteix l'acció més recent.

Edita → Refés (Ctrl+Maj+Z)

  Torna a aplicar l'acció de desfer més recent.

Edita → Cerca una operació... (Ctrl+Maj+F)

  Cerca operacions.

### El menú Visualitza

Visualitza → Mostra els detalls de l'operació (Ctrl+T)

  Mostra els detalls de l'operació en la vista Llibres majors. Amb aquesta opció activada, es mostraran totes les línies de l'operació. Quan està desactivada, només es mostrarà una línia.

  Si només voleu veure els detalls de l'operació actualment seleccionada, però només una línia per a les altres, podreu activar la Lupa del llibre major.

Visualitza → Oculta les operacions conciliades (Ctrl+R)

  Oculta les operacions conciliades al llibre major.

Visualitza → Oculta les categories no emprades (Ctrl+U)

  Oculta a les vistes les categories sense emprar.

Visualitza → Mostra tots els comptes (Ctrl+Maj+A)

  Mostra tots els comptes a les vistes, inclosos els comptes tancats i els comptes amb saldo zero.

### El menú Institució

Institució → Institució nova...

  Afegeix una institució nova.

Institució → Edita una institució...

  Edita una institució.

Institució → Suprimeix la institució...

  Suprimeix una institució.

### El menú Compte

Compte → Compte nou...

  Afegeix un compte nou.

Compte → Edita el compte...

  Edita un compte.

Compte → Suprimeix un compte...

  Suprimeix un compte.

Compte → Obre el llibre major

  Mostra la vista dels llibres majors del compte seleccionat.

Compte → Concilia... (Ctrl+Maj+R)

  Concilia un compte mitjançant l'assistent de conciliació.

Compte → Posposa

  Posposa la conciliació d'un compte.

Compte → Finalitza

  Finalitza la conciliació d'un compte.

Compte → Cancel·la

  Cancel·la la conciliació d'un compte.

Compte → Informe de l'operació

  Obre un informe d'operació del compte seleccionat.

Compte → Mostra el gràfic del saldo...

  Obre un gràfic d'aquest any (YTD) del saldo del compte seleccionat.

Compte → Tanca el compte

  Tanca un compte.

Compte → Reobre el compte

  Si el compte està tancat, el torna a obrir.

Compte → Desvincula el compte...

  Desvincula un compte en línia.

Compte → Vincula amb un compte...

  Fa que un compte segueixi a un compte en línia.

Compte → Actualitza un compte...

  Importa operacions des de la banca en línia al compte seleccionat.

Compte → Actualitza tots els comptes...

  Importa operacions per a tots els comptes vinculats des de la banca en línia.

### El menú Categoria

Categoria → Categoria nova...

  Afegeix una categoria nova.

Categoria → Edita la categoria...

  Edita una categoria.

Categoria → Suprimeix la categoria...

  Suprimeix una categoria.

Categoria → Obre el llibre major

  Mostra la vista dels llibres majors d'una categoria.

### El menú Operació

Operació → Operació nova (Ctrl+Insert)

  Afegeix una operació nova.

Operació → Edita (Ctrl+E)

  Edita una operació.

Operació → Edita els desglossaments (Ctrl+Maj+E)

  Edita els desglossaments d'una operació.

Operació → Suprimeix (Ctrl+Supr)

  Suprimeix una operació.

Operació → Duplica (Ctrl+D)

  Duplica una operació.

Operació → Marca l'operació com a... → No conciliada (Ctrl+Alt+Maj+Espai)

  Canvia l'estat de les operacions seleccionades a l'estat de No conciliada.

Operació → Marca l'operació com a... → Liquidada (Ctrl+Alt+Espai)

  Canvia l'estat de les operacions seleccionades a l'estat de Liquidada.

Operació → Marca l'operació com a... → Conciliada (Ctrl+Maj+Espai)

  Canvia l'estat de les operacions seleccionades a l'estat de Conciliada.

Operació → Ves al «compte»

  Mostra l'altre compte d'una operació en el llibre major.

Operació → Ves al beneficiari (Ctrl+Maj+P)

  Mostra la vista de Beneficiaris i se centra en el beneficiari de l'operació seleccionada.

Operació → Crea operacions planificades...

  Mostra una operació planificada nova fent servir els detalls de l'operació seleccionada.

Operació → Coincidència

  Concorda dues operacions. Això s'utilitza més habitualment per a fer concordar una operació importada i una introduïda manualment, però també funcionen altres combinacions.

Operació → Desaparella

  Desaparella una operació que el KMyMoney ha proposat com una coincidència de les operacions importades. Tingueu en compte que aquesta opció de menú només està present si hi ha una operació coincident i està seleccionada.

Operació → Accepta

  Accepta una fusió proposada de dues operacions.

Operació → Selecciona-ho tot (Ctrl+A)

  Selecciona totes les operacions del llibre major.

Operació → Imprimeix el xec

  Imprimeix el contingut de l'operació seleccionada al llibre major mostrat, amb un format d'acord amb la plantilla seleccionada. Vegeu la secció sobre configurar el connector Imprimir un xec per a més informació.

### El menú Eines

Eines → Divises...

  Llista les divises conegudes pel KMyMoney.

Eines → Preus...

  Llista la cotització dels valors i divises.

Eines → Actualitza la cotització dels valors i divises...

  Actualitza la cotització dels valors i divises des de fonts en línia utilitzant la característica Cotització en línia dels preus.

Eines → Comprova la coherència

  Executa una comprovació al fitxer, solucionar qualsevol problema que pugui, i mostra un informe del resultat.

  Realitzeu una còpia de seguretat del fitxer abans d'executar aquesta opció.

Eines → Prova de rendiment

  Executa una prova de rendiment al fitxer i mostra el resultat.

Eines → Genera la base de dades SQL

  Genera el SQL necessari per a crear una base de dades.

Eines → Temporitzadors de depuració

  Aquesta és una eina per als desenvolupadors.

### Els menús Arranjament i Ajuda

Els menús Arranjament i Ajuda del KMyMoney, es basen en allò que es descriu en els Fonaments del KDE, amb alguns elements addicionals.

Arranjament → Habilita tots els missatges

  Torna a habilitar qualsevol missatge que hàgiu desactivat marcant No m'ho tornis a dir en algun diàleg.

Arranjament → Configura l'idioma...

  De manera predeterminada, l'idioma utilitzat pel KMyMoney depèn de la configuració general del sistema per a la ubicació o la configuració regional. Això permet canviar aquest idioma i establir un idioma alternatiu, que s'utilitza per al text que no s'ha traduït a l'idioma principal.

Arranjament → Configura les dreceres de teclat... (Ctrl+Alt+,)

  Permet afegir o modificar dreceres de teclat per a diverses accions.

Arranjament → Configura l'AqBanking

  Configura els paràmetres de la banca en línia, però només si el mòdul KBanking està activat. Es pot trobar més informació a la secció sobre la configuració del connector del KBanking així com a la documentació del GnuCash.

  El procés de configurar l'accés en línia a l'AqBanking es descriu a la wiki del GnuCash (només alemany). Aquesta entrada de menú us porta al diàleg que es mostra al 3r pas. El procés fins al 18è pas és el mateix per al KMyMoney. Un cop fet, podeu vincular el compte en el KMyMoney utilitzant Compte Vincula amb un compte i seleccioneu el compte de la llista proporcionada. A partir d'aquí, senzillament utilitzeu Compte Actualitza un compte, o en cas que tingueu més d'un compte en línia vinculat Compte Actualitza tots els comptes.

  Vegeu How do I configure online banking per a més detalls.

Ajuda → Cerca una acció... (Ctrl+Alt+I)

  Mostra els noms i les dreceres de totes les accions del KMyMoney. En fer clic sobre una s'invocarà aquesta acció, si està activada actualment.

Ginys
Ginys

## Ginys

Baumgart, Thomas `<ipwizard@users.sourceforge.net>`

revisió 5.2 (1 de desembre de 2024)

El KMyMoney disposa d'alguns ginys específics que no es troben en altres aplicacions. L'ús d'aquests ginys s'explica en aquest capítol.

### Introducció de data i selector de dates

Sempre que el KMyMoney necessiti informació sobre una data específica, p. ex., la data de publicació d'una operació o la data d'obertura d'un compte, oferirà a l'usuari el giny d'introducció de data. Aquest giny consta de tres camps, que presenten el dia, el mes i l'any, separats pels caràcters separadors de la data especificats per la configuració regional. Si premeu la fletxa avall propera a la data, el programa obrirà el giny selector de dates.

Dins del giny d'introducció de data, es poden utilitzar les tecles de cursor Fletxa esquerra/Fletxa dreta per a canviar entre els camps de dia, mes i any. Utilitzant les tecles de cursor Fletxa amunt/Fletxa avall, es pot incrementar/disminuir el valor del camp seleccionat. Es poden utilitzar les tecles + i - per a incrementar/disminuir un sol dia. Es tindran en consideració els límits de mes i any, i si cal s'incrementaran/disminuiran. Prement T s'establirà la data a avui.

La data també es pot canviar amb el ratolí. Fent clic al camp de dia, mes o any, se seleccionarà el camp. El valor es pot incrementar/disminuir utilitzant les tecles de cursor Fletxa amunt/Fletxa avall. A més, si utilitzeu les tecles de cursor Fletxa dreta/Fletxa esquerra quan us moveu a un camp diferent, se seleccionarà el camp sencer, i podreu teclejar el valor nou d'aquest camp.

El giny selector de dates mostra el mes seleccionat actualment, el nom i l'any. A la part superior hi ha quatre botons de fletxa, dos a cada costat del nom i any del mes visualitzat. Els botons més a l'esquerra es fan servir per a disminuir l'any i el mes. Els botons a la dreta de l'any es fan servir per a incrementar el mes i l'any. El botó més a la dreta tancarà el selector de dates.

A sota dels botons, el giny presenta una pàgina de calendari per al mes seleccionat. En fer clic sobre un dia al calendari se seleccionarà aquesta data, es tancarà el selector de dates i es transferirà la data seleccionada als camps de dia, mes i any.

A la part inferior del giny del selector de dates, hi ha un botó, un camp d'edició de text i un quadre combinat. En prémer el botó se seleccionarà la data d'avui al selector de dates. El camp de text es pot utilitzar per a introduir una data específica. En prémer la tecla Retorn es mostrarà aquesta data al giny selector de dates. El quadre combinat permet a l'usuari seleccionar una setmana específica i continuar triant una data a partir d'allà.

En cas que s'introdueixi una data no vàlida, el selector de dates mostrarà un marc vermell, i un consell d'eina mostrarà detalls sobre l'error.

### Introduir el valor

El giny per a introduir el valor consta d'un camp de text (que accepta dígits, separadors de milers i símbols decimals), així com un botó a la dreta. Utilitza dígits per a introduir el valor. Separeu la part fraccional introduint el separador decimal per a la configuració regional. Si feu clic al botó a la dreta o premeu una tecla que representi una operació numèrica (p. ex., +, -, /, * o %) apareixerà una petita calculadora que us permetrà calcular el valor final.

Els valors negatius es poden introduir precedint el valor amb un signe menys. En cas que la configuració regional estigui establerta per a mostrar nombres negatius amb parèntesis al voltant del valor, el valor també podrà tancar-se entre parèntesis al giny per a introduir un valor.

Utilitza el giny de la calculadora com una calculadora normal i un cop fet, deixeu-lo fent clic al botó = o premeu la tecla = al teclat.

### Introduir el beneficiari/pagador

El giny per a introduir un beneficiari/pagador és molt similar a un quadre combinat típic, però té algunes característiques addicionals.

Quan se us demana que introduïu un beneficiari/pagador per a una operació, podreu començar a introduir el nom prement les tecles del teclat. Mentre hi hagi entrades a la llista de beneficiaris/pagadors mantinguts pel KMyMoney, que coincideixin amb els caràcters introduïts, es presentaran en un quadre sota o sobre de l'àrea d'entrada de text. Utilitzant el ratolí o les tecles Fletxa amunt/Fletxa avall es podrà seleccionar un nom d'aquesta llista. L'ús addicional del teclat requerirà que seleccioneu l'entrada prement la tecla Retorn. En fer clic a la X a la dreta de l'àrea d'entrada, es neteja el camp. En fer clic a la fletxa avall de la dreta de la X es mostra la llista completa de possibles beneficiaris/pagadors.

Si s'introdueix un nom que el KMyMoney encara no coneix, se us demanarà si voleu crear un registre nou de beneficiari/pagador. Si no ho voleu fer, el camp quedarà en blanc. Altrament, es crearà el registre i s'afegirà a la llista.

### Introducció de la categoria/compte

El camp per a introduir una categoria o un compte és molt similar al descrit anteriorment per als beneficiaris/pagadors.

A la dreta del camp d'entrada, entre la X per a netejar-lo i la fletxa avall per a mostrar la llista completa, hi ha una icona de desglossament, que obre l'editor de desglossament

Capítol 26. Crèdits
Crèdits

# Capítol 26. Crèdits

revisió 5.2.0 (1 de desembre de 2024)

Copyright del programa (c) 2000-2024, L'equip de desenvolupament del KMyMoney

Aquest programa està llicenciat d'acord amb les clàusules de la Llicència Pública General de GNU.

Copyright de la documentació (c) 2000-2024, L'equip de desenvolupament del KMyMoney

Traductor de la documentació: Antoni Bella `(antonibella5 AT yahoo.com)`

Revisor de la documentació: Josep M. Ferrer `(txemaq AT gmail.com)`

Aquesta documentació està llicenciada d'acord amb les clàusules de la Llicència de Documentació Lliure de GNU.

## Desenvolupadors actius

- Baumgart, Thomas `(ipwizard AT users.sourceforge.net)`: Gestiona les versions i és mantenidor de facto. Motor intern. Administració del projecte.

- Habacker, Ralf `(ralf.habacker AT freenet.de)`: Desenvolupador.

Un agraïment especial
Un agraïment especial

## Un agraïment especial

- Anderson, Allan: Pedaços. Importació/exportació CSV.

- Marko Käning `(mk-lists AT email.de)`: Pedaços, empaquetament i KF5-CI per OS-X.

- Laurent Montel `(montel AT kde.org)`: Pedaços.

- Javier Campos Morales `(javi_c AT users.sourceforge.net)`: Desenvolupador i artista.

- Ostroff, Jack `(ostroffjh AT users.sourceforge.net)`: Documentació i suport d'usuaris.

- Wolfgang Rohdewald `(woro AT users.sourceforge.net)`: Pedaços.

- Kevin Tambascio `(tambascio AT users.sourceforge.net)`: Suport de la inversió inicial.

- Wadley, Robert `(robntina AT users.sourceforge.net)`: Artista. Icones, pantalla de presentació, vista principal.

Desenvolupadors inactius que han col·laborat en versions anteriors
Desenvolupadors inactius que han col·laborat en versions anteriors

## Desenvolupadors inactius que han col·laborat en versions anteriors

- Bloomfield, Tony `(tonybloom AT users.sourceforge.net)`: GnuCash Importador. Suport de base de dades.

- John C `(tacoturtle AT users.sourceforge.net)`: Desenvolupador.

- Dávid, Christian `(christian-david AT web.de)`: Desenvolupador.

- Edwardes, Michael `(mte AT users.sourceforge.net)`: Autor inicial, gran part del codi font inicial. Administrador del projecte.

- Bernd Gonsior `(bernd.gonsior AT googlemail.com)`: Informes.

- Jones, Ace `(acejones AT users.sourceforge.net)`: Lògica dels informes. Importació OFX. Cotitzacions en línia. Editor de la documentació.

- Lum, Roger `(rogerlum AT gmail.com)`: Documentació.

- Ian Neal `(iann_bugzilla AT blueyonder.co.uk)`: Operacions planificades i calendaris.

- Oneț, Cristian `(onet.cristian AT gmail.com)`: Pedaços i connectors.

- Felix Rodriguez `(frodriguez AT users.sourceforge.net)`: Administrador del projecte.

- Soliverez, Alvaro `(asoliverez AT users.sourceforge.net)`: Previsió. Informes.

- Strait, Darin `(darin.strait AT ashdar-partners.com)`: Documentació.

- Vilas, Fernando `(fvilas AT users.sourceforge.net)`: Suport de base de dades.

- Wojniłowicz, Łukasz `(lukasz.wojnilowicz AT gmail.com)`: Desenvolupador.

- Wright, Colin `(cdwright AT gwi.net)`: Pedaços i documentació.

- Wróbel, Dawid `(me AT dawidwrobel.com)`: Pedaços i integració de Woob.